India ge supporterunna ves dhandah vanun hiley\nއިންޑިޔާގެ ސަޕޯޓަރުންނަށް ވެސް ދަނޑަށް ވަނުން ހިލޭ\nއިންޑިޔާ އާއި ނޭޕާލް އިއްޔެ ބައްދަުކުރި މެޗުގެ ޓިކެޓެއް: ސަޕޯޓަރުން ވައްދަނީ ހިލޭ\nސާފް ސުޒުކީ ކަޕް ފުޓްބޯޅަ މުބާރާތުގައި އިންޑިޔާއިން ވެސް އެ ގައުމުގެ ސަޕޯޓަރުންނަށް ހިލޭ ޓިކެޓް ބަހަމުންދާކަން ކަށަވަރުވެއްޖެ އެވެ.\nޑިސެމްބަރު 23 އިން ފެށިގެން އިންޑިޔާގައި ކުރިއަށްދާ މުބާރާތުގައި މިހާތަނަށް އިންޑިޔާ ކުޅުނު ދެ މެޗުގައި ވެސް ސަޕޯޓަރުން ދަނޑަށް ވަނީ ހިލެ އެވެ.\nސްރީލަންކާ އަތުން އިންޑިޔާ 2-0އިން މޮޅުވި މެޗާއި އިއްޔެ ނޭޕާލް އަތުން 4-1 އިން މޮޅުވި މެޗުގައި ސަޕޯޓަރުންނަށް ބަހާފައިވާ ޓިކެޓްގެ މަތީގައި އެކަން އެނގޭ ގޮތަށް "ކޮމްޕްލިމެންޓަރީ،" ޖަހާފައިވެ އެވެ. މިއީ ކްރިކެޓަށް މަރުދީފައިވާ އިންޑިޔާގެ 1.5 މިލިއަން މީހުންގެ އާބާދީގައި ފުޓްބޯޅަ ދިރުވުމުގެ ހަރަކާތުގެ ބައެކެވެ.\nއިންޑިޔާ އާއި ސްރީލަންކާ ކުޅުނު މެޗުގައި ސަޕޯޓަރުންނަށް ބެހި ޓިކެޓެއް: ސަޕޯޓަރުން ވައްދަނީ ހިލޭ\nލަންކާ މެޗުގައި ކުޅިބަލަންވަން އިންޑިޔާގެ ސަޕޯޓަރުންނަށްވުރެ ނޭޕާލް މެޗަށް ވަން ސަޕޯޓަރުން މާގިނަ އެވެ. މުބާރާތުގައި މިހާތަނަށް ސަޕޯޓަރުންނަށް ޓިކެޓް ބަހަމުންގޮސްފައިވަނީ ދެ ގައުމުންނެވެ. އެއީ ދިވެހިރާއްޖެ އާއި އިންޑިޔާ އެވެ.\nޓިކެޓް ލިބުމުގައި އުނދަގޫތަކެއް ހުރުމުން އެންމެ ފުރަތަމަ ޓިކެޓް ސަޕޯޓަރުންނަށް ފޯރުކޮށްދިނުމުގައި ދަތިތަކެއް ހުރި ނަމަވެސް ޓްރިވެންޑްރަމުގެ ދިވެހި ކޮންސޫލުން ވަނީ ޓިކެޓް ބެހުމުގެ މަސައްކަތް ވަރަށް ފުރިހަމަކޮށްފަ އެވެ. ހާއްސަކޮށް އެފްއޭއެމް މެދުވެރިގެން ކޮންމެ މެޗަަކަށް ޓިކެޓް ހޯދުމާއި ސަޕޯޓަރުންގެ އިންތިޒާމްތައް ހަމަޖެއްސެވުމުގެ މަސައްކަތުގައި ޓްރިވެންޑްރަމުގައި ހުންނަވާ ދިވެހި ކޮންސޫލްގެ އެންމެ އިސްވެރިޔާ އަލީ އާދަމް ވަރަށް ބޮޑަށް އުޅުއްވާތަން ފެނެ އެވެ. ފުރަތަމަ ދެ މެޗުގައި ރާއްޖޭގެ ސަޕޯޓަރުން ދަނޑުގެ އެކި ހިސާބުތަކުގައި ތިބެންޖެހުމުން އެކަން ބަދަލުކޮށް އެންމެނަށް އެއްތަނެއްގައި ތިބެވޭނެގޮތް ހައްދަވައިދެއްވުމަށް ވެސް އަލީ އާދަމް ދަނީ މަސައްކަތް ކުރައްވަމުންނެވެ.\nރާއްޖޭގެ ސަޕޯޓަރުން: ދިވެހި ސަޕޯޓަރުންނަށް ޓިކެޓް ފޯރުކޮށްދޭން ކޮންސިއުލޭޓުން ދަނީ އިންތިޒާމްތައް ހަމަޖައްސަމުން\nމުބާރާތް ކުޅޭ ޓްރިވެންޑްރަމުގެ ގްރީން ފީލްޑް އިންޓަނޭޝަނަލް ސްޓޭޑިއަމަަކީ 50000 މީހުންނަށް ކުޅިބަލަން ވަދެވޭ ބޮޑު ސްޓޭޑިއަމެކެވެ. ނަމަވެސް ރާއްޖެ އާއި އިންޑިޔާގެ ސަޕޯޓަރުން ފިޔަވައި އެހެން ބަަޔަކު ދަނޑަށްނުވަދެ އެވެ.


ޙަޤީޤީ ޙާދިސާ: ތަނަވަސްކަމުގެ ދަހިވެތިކަމުގަ ފިރިމީހާ ނުކުޅެދޭ ޙާލުގަ ދޫކޮށްލި އަންހެނަކަށް ކޮޅުކެހިލިބި ފުރަތަމަ ޖެހުނީ2ދޮންދަރިންގެ މަންމައަކަށް ވާން-\nމިއަދުނޫހުގައި ޝާއިޢުކުރާ ޙަީޤީ ޙާދިސާ ސީރީޒްގައި ގިނައިން ހުންނަނީ ފިރިން ނުވަތަ ފިރިހެނުންގެ އަނިޔާވެރިކަމުގެ ވާހަކަތަކެވެ. ނަމަވެސް އަޅުގަނޑު މިކިޔައިދެނީ ކުޑަކޮށް ތަފާތު ވާހަކައެކެވެ. އަޅުގަނޑުގެ ޙަޔާތުގައި ކަންކަން ކުރިމަތިވި ގޮތުގެ ވާހަކައެވެ.\nއަޅުގަނޑަކީ އެހައިބޮޑު ތަނަވަސްކަމެއް އެއްވެސް އިރަކު ބޭނުންވި އަންހެނެއް ނޫނެވެ. ނަމަވެސް ބޭނުންވާ ކޮންމެ ކަމެއްކޮށްލެވޭ ފެންވަރުގައި ދިރިއުޅެން ބޭނުންވެއެވެ. ގަންނަން ބޭނުން އެއްޗެއް ގަނެލެވި އަދި ހަފްތާބަންދުތަކުގައި މަޖާކޮށްލަން ތަންތަނަށް ދާން ބޭނުންވެއެވެ.\nފިރިމީހާއަކީ ވަރަށް ހެޔޮ މީހެކެވެ. ނަމަވެސް ލިބޭ މުސާރަ ކުޑަކަމުން އަޅުގަނޑުގެ ބޭނުންތައް ފުއްދައެއް ނުދެވެއެވެ. އެކަމުގެ ވިސްނުމުގައި ހުއްޓާ ފިރިމީހާ އެކްސިޑެންޓްވެ ފަޔަށް ލިބުނު ގެއްލުމަކާއި ގުޅިގެން ގޭގައި މަސައްކަތްކުރަންޖެހުމުން މުސާރައިން ބައެއް އުނިވެ ކުރިއަށްވުރެވެސް އަތްމަތިދަތިވިއެވެ.\nއެދުވަސްވަރު އަހަރެންނާއި ބައްދަލުވި ފިރިހެނަކު ވީ ވައުދުތަކާއި ދެއްކި ހުވަފެންތަކަށް ހެއްލެވި ފިރިމީހާ ގާތުން ވަރިވީމެވެ. ވަރިއަށް އެދުމުން ފިރިމީހާ ބުނީ އެންމެ ވާހަކައެކެވެ. "އަހަރެން ދޫކޮށްލާފައި ތިއަދަނީ އަހަރެން ނުކުޅެދޭ ޙާލުގައި ހުއްޓައެވެ."\nފިރިމީހާގެ އެވާހަކައަކުން އެއްވެސް އަސަރެއް އަޅުގަނޑަކަށް ނުކުރިއެވެ. ދިއްލާފައިހުރި ކުލަގަދަ ބޮކިތަކެއް ފަދައިން އަޅުގަނޑުގެ ވިސްނުމުގައި ދިއްލިފައިހުރީ ވާންއުޅޭ ފިރިމީހާގެ ތަނަވަސްކަމެވެ. އެހެންވެ ގެއިން ނުކުމެގެންދިއައީ ދެން ފްލެޓްގައި ދިރިއުޅެންޖެހޭނީ ނުކުޅެދޭ ޙާލުގައިހުރި ފިރިމީހާއަށް އެކަނިކަމާއި އޭނާއަށް ކަމެއްކޮށްދޭނެ އެއްވެސް މީހަކުވެސް ނުހުންނާނެ ކަމަށް ވިސްނައިނުލައެވެ.\nކޮންމެއަކަސް6މަސްވެއްޖެއެވެ. އަހަރުވެއްޖެއެވެ. އޭނާ އަޅުގަނޑާއި ކައިވެންޏެއް ނުކުރިއެވެ. އަބަދުވެސް ބުނަނީ އެކުގައި ހަނީމޫނަށް ދެވޭނީ މިވެނި މަޝްރޫޢެއް ނިންމާލެވުމުން ކަމަށެވެ. އަހަރު ދުވަސް ފާއިތުވެ ދެވަނަ އަހަރުވެސް ނިމިގެންދިއައީ ހަމަ އެފަދަ ގޮތަކަށެވެ. ދުވަހަކުވެސް ނިންމަން ޖެހޭ މަޝްރޫޢުތައް ނިމޭތަނެއް ނައެވެ.\nއެއްރޭ ޓީވީން ފެނުނީ ކުރީގެ ފިރިމީހާ ކިޔެވި ކޯހެއްގައި އެންމެ މަތިން ފާސްވެ 1 ވަނަ ހޯދުމުން އޭނާއަށް އެންމެ މައްޗަށް (ޕީއެޗްޑީ ހަދަން) އޮސްޓްރޭލިއާއަށް ދިއުމުގެ ފުރުޞަތު ލިބުނު ޚަބަރެވެ. އޮސްޓްރޭލިއާއަކީ އަޅުގަނޑު އަބަދުވެސް އެންމެ ދާހިތްވާ ޤައުމެވެ. އަދި އޭނާ އާއިއެކު އޮސްޓްރޭލިއާއަށް ދެވިއްޖެނަމަ އަޅުގަނޑަށްވެސް ކިޔެވުމުގެ ފުރުޞަތު ލިބޭނެކަންވިސްނި އަލުން އޭނާ އާއި ކައިވެނިކޮށްގެން އެކުގައިދާން ބޭނުންވިއެވެ.\nއަނެއް ދުވަހު އޭނާއަށް ގުޅައިލުމުން ބުނީ ވަރަށް ބިޒީކަމަށެވެ.2ދުވަހެއްގެ ތެރޭގައި ފުރަން ހަމަޖެހިފައިވާ ކަމަށެވެ. އެވަރަކުންވެސް ހިތްހަމައެއް ނުޖެހުނެވެ. ބައްދަލުކުރަން ދިއައިމެވެ. އޭނާ އަޅުގަނޑަށް މަރުޙަބާ ކިޔެވެ. ގެއަށް ވެއްދިއެވެ. ނަމަވެސް ފެނިގެންދިއައީ ހުވަފެންތައް ބިލާހަކަށްވެގެންދިއަ ތަނެވެ. އެއީ އަޅުގަނޑު ތަޢާރަފްކޮށްދޭން އަނބިމީހާއަށް ގޮވައި ގެނައުމުންނެވެ. އަދި އޭނާ އިނީ ބަލިވެކަންވެސް އެނގުމުންނެވެ.\nއެހިސާބުން ވާހަކަ ބަދަލުކޮށްލާފައި އޭނާގެ ކާމިޔާބީ ފާހަގަކޮށް ހެޔޮ ދުޢާކޮށްފައި ނުކުމެގެން އައީ ހަމަ ގިސްލައި ރޮމުންނެވެ.\nއަޅުގަނޑު ގުޅުނު ތަނަވަސް މީހާ އަޅުގަނޑާއި ކައިވެނިކުރުމުގެ އުންމީދުގައި ހުއްޓާ ފެނުނީ އޭނާ އެހެން އަންހެނަކާއި ކައިވެނިކުރިތަނެވެ. އަޅުގަނޑު ހުރިހާ ގޮތަކުން ވެސް ބާކީވީއެވެ. ލިބުނު ހިތާމައިގާ ދުވަސްކޮޅަކު ހުންނަންވެސް ޖެހުނެވެ. އެދުވަސްކޮޅު އަޅުގަނޑު ތައުބާވެ ހެޔޮ ޢަމަލުތައް ކުރަންފެށީމެވެ. އަދި އުފާވެރި ދިރިއުޅުމެއް ދެއްވެވުން އެދި ދުޢާކުރީމެވެ. ދަމުނަމާދުވެސް ކުރަންފެށީމެވެ. ފަތިސްވަންދެން ޛިކުރުކުރީމެވެ.\nއެކަމުގެ ނަތީޖާ ވަރަށް ރަނގަޅަށް ފެނުނެވެ. އަޅުގަނޑަށް ހެޔޮލަފާ ފިރިއަކު ލިބުނެވެ. ނަމަވެސް2ދަރިންގެ ބައްޕައެކެވެ. ވީމާ މަންމައަކަށް ނުވެވި ވާންޖެހުނީ2ދަރިންގެ ދޮންމަންމައަކަށެވެ. އަޅުގަނޑު އެކަން ބަލައިގަތީ އަޅުގަނޑަށް ކުރެވުނު ފާފަތަކުގެ ކައްފާރާއެއްގެ ގޮތުގައެވެ. އެހެންވެ އެކަން އަޅުގަނޑަށް ބުރަކަމަކަށް ނުވިއެވެ.2ދަރިން ބަލަހައްޓަމުން އައީ އަމިއްލަ ދަރިން ފަދައިންނެވެ. މިހާރު އަޅުގަނޑުގެ ވެސް2ދަރިން އެބަތިއްބެވެ.\nމިއަދުނޫހުގެ ކިޔުންތެރިންގާތު ބުނެލަން އޮތީ އަޅުގަނޑަށް ކުރަންޖެހުނު ތަޖުރިބާއާއިމެދު އަޅުގަނޑުދެކޭ ގޮތެވެ. ވަރަށް ކުރުކޮށް ބުނެލާނަމެވެ. "ހެޔޮލަފާ ފިރިއަކު ލިބުމަކީ މިލިއަނަރެއްގެ އަންތބަކަށްވުމުގެ ހުވަފެން ދުށުމަށްވުރެ މާއަގުހުރި ނިޢްމަތެކެވެ. އެފަދަ ހުވަފެނެއްގެ އަވާގައިޖެހި ހެޔޮލަފާ ފިރިއަކު ދޫކޮށްލަން ހެޔޮނުވާނެއެވެ."\n- ޒިއުނާ އިބްރާހީމް / މިއަދުނޫހުގެ ކިޔުންތެރިއެއް


Dhathuruveringe market: City councilun kulhey kuhlivarehtha? - vNews.mv\nދަތުރުވެރިންގެ މާރުކޭޓް: ސިޓީ ކައުންސިލުން ކުޅޭ ކުޅިވަރެއްތަ؟\nސުވައިދާ ޙުސައިން Male' | 21 January 2020, 22:34\nރަމަޟާން މަހު ގިނަބަޔަކު ބަރޯސާވާ އެއް ތަނަކީ ލޯކަލް މާރުކެޓްތަކެވެ. ކޮންމެ ރަމަޟާން މަހެއްގައި މާރުކެޓްތަަކަށް ބާރު ބޮޑުވެގެންދާއިރު ގިނަބަޔަކު އެންމެ ބޮޑަށް ޒިޔާރަތްކުރާ ތަނަކަށް ވެފައިވަނީ ދަތުރުވެރިންގެ މާރުކޭޓެވެ. އެހެންނަމަވެސް މިއަހަރުގެ ރަމަޟާންމަހަށް ދަތުރުވެރިންގެ މާރުކޭޓް ހުޅުވޭނެ ކަމާއިމެދު މިހާރު މިވަނީ ސުވާލު އުފެދިފައެވެ. މިދިޔަ އަހަރުގެ ސެޕްޓެމްބަރު މަހު ދަތުރުވެރިންގެ މާރުކޭޓް މަރާމާތަށް ބަންދު ކުރުމަށްފަހު މިހާތަނަށް ހުޅުވާފައިއެއް ނުވެއެވެ. މާރުކޭޓްގެ މައްސަލަ ބޮޑުވެ، ރައްޔިތުންގެ މަޖިލީހުގެ ލާމަރުކަޒީ ކޮމެޓީއަށް ހާޒިރުކޮށް، މާރުކޭޓްގެ މަސައްކަތް އަވަހަށް ނިންމުމަށް އެ ކޮމެޓީންވެސް ވަނީ މާލެ ސިޓީ ކައުންސިލަށް އަންގާފައެވެ.\nމާރުކޭޓްގެ ގޮޅިތަކަށް ކުރިމަތިލުމަށް ހުޅުވާލި ފުރުސަތު ބަންދުވިއިރު ގޮޅިތަކަށް 2626 މީހުން ކުރިމަތިލާފައި ވާކަމަށް ސިޓީ ކައުންސިލުން ވަނީ ބުނެފައެވެ. އެހެންނަމަވެސް މިއަދާ ހަމައަށް އެ ފޯމުތަށް ބަލާ ދިރާސާކޮށް ގޮޅި ލިބޭ ފަރާތްތައް ކަށަވަރު ކުރުމަށް ސިޓީ ކައުންސިލުން އެއްވެސް މަސައްކަތެއް ކޮށްފައެއް ނުވާކަމަުގެ މައުލޫމާތު ވީނިއުސްވަނީ ލިބިފައެވެ. އަދި އެންމެ ކުޑަމިނުން ކޮމެޓީއެއްވެސް އެކުލަވާލާފައި ނުވާކަމަށް ވަނީ މައުލޫމާތު ލިބިފައެވެ. ކުރީ ސަރުކާރުން މާލެ ސިޓީގެ ބާރުތައް ހައުސިން މިނިސްޓްރީގެ ދަށަށް ބަދަލުކޮށްފައި އޮތުމަށް ފަހު، މި ސަރުކާރުން އެ ބާރުތައް މާލެ ސިޓީ ކައުންސިލަށް ރުޖޫއަކުރިއެވެ.\nއެހިސާބުން ކައުންސިލުން އެންމެ އިސްކަމެއްދީގެން ކުރާނީ މާރުކޭޓްތައް އިސްލާޙް ކުރުމުގެ މަސައްކަތް ކަމަށް އޭރު ދިޔައީ ބުނަމުންނެެވެ. އެހެންނަމަވެސް މިހާތަނަށްވެސް އެމަސައްކަތަށް އެދެވޭ ކުރިއެރުމެއް ލިބިފައިވާ ނުވާއިރު މާރުކޭޓްގެ މައްސަލައިގައި މާލެ ސިޓީ ކައުންސިލް ފެއިލްވެފައި ވާކަމަށް ގިނަބަޔަކު އަންނަނީ ބުނަމުންނެވެ.\nއެތަނުގައި ވިޔަފާރިކުރި ވިޔަފާރިވެރިން މާރުކެޓް ހުޅުވޭނެ ދުވަހެއްގެ އިންތިޒާރުގައި ތިއްބާ މިދިޔަ ނޮވެންބަރު 17 ވަނަ ދުވަހު މާލެސިޓީން ވަނީ ހިޔާލު ހޯދުމުގެ ނަމުގައި އެ މީހުންނާއެކު ބައްދަލުވުމެއް ބާއްވާފައެވެ. އެ ބައްދަލުވުމުގައި މާލޭ ޑެޕިއުޓީ މޭޔަރު ޝަމާއު ޝަރީޕް ވިދާޅުވެފައިވަނީ އާއަހަރާއިއެކު މާރުކޭޓް ހުޅުވޭނެ ކަމަށެވެ.\nމާރުކެޓް ހުޅުވުމުގައި ތިޔަބޭފުޅުންގެ ހިޔާލުތައް އަޅުގަނޑުމެން މިފަހަރު ބޭނުން ކުރާނަން. އަޅުގަނޑުމެން ބޭނުންވަނީ ވީހާވެސް އަވަހަކަށް މާރުކޭޓް ހުޅުވަން. ދެން ލަސްކުރެވޭކަށްނެތް. އިރާދަކުރެއްވިއްޔާ އާއަހަރު ބައްދަލު ކުރާއިރު މާރުކޭތް ހުޅުވި ހިދުމަތް ލިބޭނެ. މިއަދު މިގޮތަށް ގިނަބަޔަކު ކޮޅަށް ތިބެ ބައްދަލު ކުރި ނަމަވެސް މި މަސްތެރޭގައި ޕްލޭނިން މިނިސްޓްރީ އާއި އަޅުގަނޑުމެންނާ ގުޅިގެން މާލޭގެ އައު މާރުކޭޓްގެ ފުރިހަމަ ކުރެހުމާއި އެކު ތިބޭފުޅުންނާ، ބައްދަލުވުމެއް ބާވާނަން\nމާލެ ޑެޕިއުޓީ މޭޔަރު ޝަމާއު ޝަރީފް\nއެހެންނަމަވެސް އާއަހަރުގެ ފުރަތަމަ މަސް ނިމުމަކާ ހަމައަށް ދާއިރުވެސް މާރުކެޓް އޮތީ އޮތްގޮތަށް ބަންދުބޯޑު އަޅުވާފައެވެ. އެ ވިދާޅުވި ފުރިހަމަ ކުރެހުމާއެކު ބައްދަލުވުމެއްވެސް ބާއްވާފައެއް ނުވެއެވެ. އެންމެ ކުޑަމިނުން އެތަނުގައި އިތުރު މަސައްކަތެއް ކުރާތަންވެސް ނުފެނެއެވެ. މިހާރު ފެނިގެން މިދަނީ މާރުކޭޓްގެ ވާހަކައިގެ ރާގު ސިޓީ ކައުންސިލުން ބަދަލުކޮށްލި މަންޒަރެވެ.\nއަޅުގަނޑުމެން އެއްގޮތަކަށްވެސް ބޭނުމެންނޫން މާލޭގެ އެއްތަނަކަށް ބޮޑިވެ ވިޔާފާރި ކުރުމުގެ އުސޫލެއް އޮންނާކަށް. މާލެތެރޭގައި މާރުކެޓް އެބަހުރި. ރައްޔިތުންނަށް ބޭނުންވަނީ ކައިރިން ވިޔަފާރިކޮށްލުން ބޭނުންވާތަކެތި ގަނެލަން ގޭކައިރި މާރުކެޓަށް ވަދެ ވިޔަފާރި ކޮށްލުން\nމާލެ މޭޔަރު ޝިފާ މުހައްމަދު\nމާލެ ސީޓިގެ މޭޔަރު ޝިފާ މުހައްމަދުގެ ވާހަކަތައް ހުރިގޮތުން "ދަތުރުވެރިންގެ މާރުކޭޓް" ގެ ބޭނުމަކީ ކޮބައިކަމާއިމެދު ސުވާލު އުފެދޭކަމަށް ގިނަބަޔަކު އަންނަނީ ބުނެމުންނެވެ. ދަތުރުވެރިންގެ މާރުކޭޓަކީ ހަމައެކަނި މާލޭގެ ރައްޔިތުންނަށް ހާއްސަކޮށްފައިވާ މާރުކޭޓެއްގެ ގޮތުގައި މޭޔަރުގެ ވާހަކަތަކުން ދޭހަވާ ފަހަރުވެސް އާދެއެވެ.\nރަމަޟާން މަސް ކުޑަތަންވެގެން އަންނައިރު މަގުމަތިވެފައި ތިބި ވިޔަފާރިވެރިންނަށް ވިޔަފާރިކުރެވޭނެ އިތުރު ހިޔާވައްސެއް ދައްކާނަންތޯ އަޅުގަނޑު ދެންނެވި ސުވާލަށް މޭޔަރު ޝިފާ ވިދާޅުވީ ރަމަޟާންމަސް އަންނަންވާއިރަށް ކޮންމެސް ގޮތެއް ދައްކާނެ ކަމަށެވެ. އެހެންނަމަވެސް މާލޭގެ އެއްތަނަކަށް އެންމެން ތޮއްޖެހި ވިޔަފާރި ކުރުމަކީ ތާއީދުކުރާ ކަމެއް ނޫންކަމަށް ތަކުރާރުކޮށް މޭޔަރު ވިދާޅުވިއެވެ. މަގުމަތީގައި ވިޔަފާރި ކުރަންތިބީ ގަވައިދާ ހިލާފަށް ކަމަށްވެސް މޭޔަރު ވިދާޅުވިއެވެ. އަދި ލޯކަލް މާރުކޭޓްގައި ހުސްގޮޅި ހުރިކަމަށްވެސް ވިދާޅުވިއެވެ. އެހެންނަމަވެސް ވިޔަފާރިވެރިން ބުނަމުންދަނީ އެމީހުންނަށް ގަވައިދާ ހިލާފަށް ވިޔަފާރި ކުރުމަށް މަޖުބޫރު ކުރުވަނީ ސިޓީ ކައުންސިލުން ކަމަށެވެ.\nމިއީ ގަވައިދާ ހިލާފަށް ވިޔަފާރި ކުރުން ކަމަކަށް އަޅުގަނޑު ގަބޫލެއް ނުކުރަން. ގަވައިދާ ހިލާފުނަމަ މިގޮތަށް ވިޔަފާރި ކުރަން މަޖުބޫރު ކުރުވީ ސިޓީކައުންސިލުން\nމަގުމަތީގައި ވިޔަފާރި ކުރަމުންދާ ވިޔަފާރިވެރިއެއް\nއަތޮޅުތަކުން ގެންނަ ކާބޯތަކެތި ވިއްކުމަށް ދަތުރުވެރިންގެ މާރުކޭޓަކީ މުހިންމު ދައުރެއް އަދާކުރާތަނަކަށް ވާއިރު މިއަހަރުގެ ރަމަޟްން މަހަށް މާރުކެޓް ނުހުޅުވުމަކީ ހަމަގައިމުވެސް އަތޮޅުތަކުގެ ދަނޑުވެރިންނަށް ވަރަށް ބޮޑު ތަކުލީފަކަށް ވާނެ ކަމެއްކަން ޔަގީންނެވެ. މާލޭސިޓީގެ މޭޔަރުގެ ވިސްނުންމިހާރު ހުރީ މާލޭގެ ރައްޔިތުންނަށް ފަސޭހަކަމާއިއެކު ކާބޯތަކެތި ގަނެވޭނެ މަގު ފަހިކޮށްދިނުމަށް މާލެތެރޭގައި މާރުކޭޓްތައް ހެދުމަށެވެ.\nއަތޮޅުތަކުން ވިޔަފާރި މދާ ހިފައިގެން އަންނަ ފަރާތްތަކަށް ވަރަށް ދަތިވާނެ މާލެތެރެއަށް ތަކެތި ވިއްކަން ޖެހުމުން . މިހާރުވެސް މާރުކޭޓް މިތަނުގަނެތީމަ އެތަކެތި ހިފައިގެން އަންނަ މީހުންނަށް ވަރަށް ދަތިވޭ. މާލެތެރެއަށް ބަދަލު ކުރާނަމަ އެކަން ސިޓީ ކައުންސިލުން އެ ކުރަނީ ރައްޔިތުންނަށް ޖެއްސުން ކުރަން.\nއެހެންނަމަވެސް މާލޭތެރެއަށް އަތޮޅުތަކުން ގެންނަތަކެތި ގެންގޮސްގެން ވިއްކަންޖެހުމުން އެތަކެތީގެ އަގުތައް އުފުލުމުގެ ފުރުސަތު ބޮޑެވެ އަތޮޅުތަކުން އަންނަ އުޅަނދުތަކަށް ފަސޭހައިން މުދާ ބާލާ އެރުވޭނެ ހިސާބުގައި ހުންނަ ދަތުރުވެރިންގެ މާރުކޭޓް ރަމަޟާނަށް ނުހުޅުވުނު ނަމަވެސް ވަގުތީ އެއްވެސް މާރުކޭޓެއް ހެދުމުގެ ވިސްނުން ނުގެންގުޅުއްވާ ކަމަށް ޝިފާވަނީ ވިދާޅުވެފައެވެ.\nއެހެންކަމުން ރަމަޟާން މަހަކީ ޚާއްސަކޮށް އަތޮޅުތަކުން ގެންނަ ކާބޯތަކެތީގެ އަގުތައް އަތްނުފޯރާފަށަށްދާ ދުވަސްވަރަކަށް ވާއިރު، މާލެތެރެއަށް އެތަކެތި ގެންގޮސްގެން ވިއްކަންޖެހުމަކީ ތަކެތީގެ އަގު އިތުރަށް އުފުލުމަށް އޮތް ފުރުސަތެކެވެ. ސަބަބަކީ ބޯޓުން މުދާ ބާލައިގެން ގާޑިޔަލުގައި މާރުކޭޓަށް ގެންދަންޖެހޭ މުދާ މާލެތެރެއަށް ގެންދަންޖެހޭނީ ޕިކަޕް ކުލި ދައްކައިގެން ޕިކަޕެއްގައި ކަމަށްވާތީއެވެ.\nމިހެން ވެއްޖެނަމަ މި ރަމަޟާންމަސް ވެގެންދާނީ ރާއްޖޭގެ އުފެއްދުންތައް މާލޭގެ މާރުކޭޓްތަކުން އެންމެ އަގު ބޮޑުކޮށް ލިބެނޭ ފަހަރުކަން ޔަގީނެވެ\nދަތުރުވެރިނަގެ މާރުކޭޓް ރާއްޖެ މާލެސިޓީ ކައުންސިލް ރިޕޯޓް\nއެއްމެފަހުން ވާނެހައެތިވެ ނިމުނީ.. ބޭނުންވާ މީހުނަށް ގޮޅި ނުދެވުނީކަންނޭނގެ ރަށްރަށުން ދަތުރުވެރިން ގެންނަ އެތިކޮޅު ވިއްކާލެވޭނެ ފަދަވެސް ނުވީ.. ނޫނޭ މީ ހަމަ އޯގާތެރިކަމުން ކޮޅުންލާފަ ތިބިބައެއް.\nތި ސިޓީ ކައުންސިލަކުން ދެފަހަރު އެކައްޗެއް ނުކިޔާ. ކަމެއް ކޮށްފިއްޔާ އެއްކަމަކަށް އެތައް ހަރަދެއް ކުރަންޖެހޭ ރައްޔިތުންގެ ފައިސާއިން. ތީ ބޮޑުތަނުން ފެއިލްވެފަ ތިބި ބައެއް. ދެމީހަކު އެއްގަލަކަށް ނާރާ ދެންކިހިނެއް ރައްޔިތަކަށް ކަމެއް ކޮށްދެވޭނީ.


Aamdhanee in tax nagan majileehun faaskohfi\nރައްޔިތުންގެ މަޖިލީހުގެ ޖަލްސާއެއް: އިންކަމް ޓެކްސްގެ ބިލު މިއަދު ވަނީ ފާސްކޮށްފައި -- ފޮޓޯ: މަޖިލީސް\nރާއްޖެއަށް އާމްދަނީން ނޫނީ އިންކަމް ޓެކްސް ތައާރަފްކުރަން ރައްޔިތުންގެ މަޖިލީހުން މިއަދު ފާސްކޮށްފި އެވެ.\nނަމަވެސް ސަރުކާރުގެ މައި ޕާޓީ، އެމްޑީޕީގެ "އެޖެންޑާ 19" ގެ މެނިފެސްޓޯގައި އޮތީ 60،000 ރުފިޔާއިން މަތިން އާމްދަނީ ލިބޭ މީހުން އަތުން ޓެކްސް ނަގާށެވެ.\nސަރުކާރުގެ ފަރާތުން ހުށަހެޅި ބިލަށް މެންބަރުން ހުށަހެޅި ޖުމްލަ 26 އިސްލާހާއެކު ފާސްވީ، މިއަދުގެ ވޯޓުގައި ބައިވެރިވެވަޑައިގެންނެވި 67 މެންބަރުންގެ ވޯޓާއެކު އެވެ. އެ ބިލު ފާސްކުރުމާ ދެކޮޅަށް ތިން މެންބަރަކު ވަނީ ވޯޓު ދެއްވައިފަ އެވެ.\nސަރުކާރު ކޯލިޝަނުގެ މައި ޕާޓީގެ ބައެއް މެންބަރުން ކަންބޮޑުވުންފާޅު ކުރި ނަމަވެސް، އޭގެ ތެރޭގައި ޑިވިޑެންޑުން ޓެކްސް ނެގުންވެސް ހިމެނެ އެވެ.\nޓެކްސް ބިލް އޮތް ގޮތުން މި ބްރެކެޓުގެ ތެރެ އަށް ފައިބާނީ ބޮޑެތި މުސާރަ ވެރިންގެ އިތުރުން ރާއްޖޭގައި ތިބި ބޮޑެތި ވިޔަފާރިވެރިންނާއި އިންވެސްޓަރުންނެވެ. މިސާލަކަށް އިންވެސްޓަރެއް، އޭނާގެ ޕާސަނަލް އިންކަމް އިން، ޓެކްސް ދައްކާފަ އަދި އޭނާ ކުރާ ވިޔަފާރީއަށް ލިބޭ ޑިވިޑެންޓުން ވެސް ޓެކްސް ދައްކަން ޖެހޭނެ އެވެ.\nއިންކަމް ޓެކްސް މެދުވެރިކޮށް ދައުލަތަށް އަހަރަކު 680 މިލިއަން ރުފިޔާ ލިބޭނެ ކަމަށް ފިނޭންސް މިނިސްޓްރީން އަންދާޒާ ކުރެ އެވެ. އަދި ހަމައެކަނި މަސައްކަތްތެރިންގެ އާމްދަނީ އިން އެކަނި 348 މިލިއަން ރުފިޔާ އަންނަ އަހަރު ލިބޭނެ ކަމަށް ބަޖެޓްގައި ވެ އެވެ.\nނަމަވެސް، އިންކަމް ޓެކްސް ނެގޭ ތުރެޝްހޯލްޑް ބިލްގައިވާ ވަރަށްވުރެ މަތިކުރުމުން އަންދާޒާ ކޮށްފައިވާ ވަރަށްވުރެ އާމްދަނީ މަދުވާނެ ކަމަށް ފިނޭންސް މިނިސްޓަރު އިބްރާހިމް އަމީރުވެސް މީގެ ކުރިން ވަނީ ވިދާޅުވެފަ އެވެ.\nރައްޔިތުންގެ މަޖިލިސް ޓެކްސް އިގްތިސޯދު + އާމްދަނީން ނަގާ ޓެކްސް ގާސިމް އިބްރާހިމް\nޑިވިޑެންޑުން ޓެކްސް ނުނަގަން ގޮވާލައިފި


Kuhli haalathu nagan AG ofeehuge vakeelaku govaalaifi\nއެހެން ވަކީލުންނާއެކު ޝުނާނާ - އަވަސް ފޮޓޯ\nކުއްލި ހާލަތު ނިމުމަކަށް ގެނައުމަށް އެޓާނީ ޖެނެރަލް އޮފީހުގެ ވަކީލަކު ގޮވާލައިފި އެވެ.\nޓްވިޓާ މެދުވެރިކޮށް އެގޮތަށް ގޮވާލީ އޭޖީ އޮފީހުގެ ސްޓޭޓް އެޓާނީއެއްގެ މަގާމުގައި ހުންނެވި މަރިޔަމް ޝުނާނާ އެވެ.\nމި މައްސަލައާ ގުޅިގެން އޭޖީ އޮފީހުގެ ބައެއް ލޯޔަރުންގެ މެދުގައި ހިޔާލު ތަފާތުވެފައިވާ ކަމަށް އަޑުތައް ފެތުރިފައި ވަނިކޮށް މިއީ އެ އޮފީހުގެ ވަކީލަކު އާންމުކޮށް މިކަމާ ދެކޮޅު ހެދި ފުރަތަމަ ފަހަރެވެ.\nއޭނާގެ ޓްވީޓްގައި ބުނަނީ ކުއްލި ނުރައްކަލުގެ ހާލަތު މިހާރު އޮތީ ގާނޫނު އަސާސީއާއި ހިލާފަށް ކަމަށެވެ. އަދި އެކަން ނިމުމަކަށް ގެންނަން ޖެހޭ ކަމަށެވެ. އަދި ގާނޫނުއަސާސީގެ 255 ވަނަ މާއްދާއިން ލިބިދޭ ހައްގުތައް ހިފެހެއްޓުމުގެ ހަތިޔާރަކަށް ކުއްލި ނުރައްކަލުގެ ހާލަތު ބޭނުން ކުރެވިގެން ނުވާނެ ކަމަށެވެ.\nޝުނާނާ ފާޅުގައި ވާހަކަ ދައްކަވާފައިވާއިރު މަޖިލީހުން ނެގި ވޯޓް ސައްހަ ނުވާނެ ކަމަށް އެޓާނީ ޖެނެރަލްގެ ސީނިއާ ހުރިހާ ވަކީލުން އެޓާނީ ޖެނެރަލް މުހައްމަދު އަނިލްއަށް ލަފާދެއްވާފައިވާ ކަމަށް އެ އޮފީހުގެ ބައެއް އޮފިޝަލުން ވަނީ އަވަސްއަށް އިއްޔެ ބުނެފަ އެވެ.\nއަވަސްއާ ވާހަކަ ދެއްކެވި އެ އޮފީހުގެ އޮފިޝަލުންތަކެއް ވިދާޅުވެފައިވަނީ ގާނޫނު އަސާސީގައި ބުނާ އަދަދަށް މަޖިލީހުގެ ޗެމްބަރުގައި މެންބަރުން ނެތިސް ސްޓޭޓް އޮފް އެމެޖެންސީ އިތުރު ކުރަން ފާސްކޮށްފައި ވާތީ އެއީ ގާނޫނީ ގޮތުން ސައްހަ ނިންމުމެއް ނޫން ކަމަށް އޭޖީއަށް އެ އޮފީހުގެ ސީނިއާ ވަކީލުން ލަފާދެއްވި އެވެ. އަދި އެސްއޯއީގެ ދަށުން ހައްޔަރުކުރި ފަރާތްތައް ބަންދުގެ މުއްދަތަށް ކޯޓަށް ގެންދިޔުމަށް ލަފާދެއްވި ކަމަށް ވެސް އޮފިޝަލުން ވިދާޅުވި އެވެ.\nމަޖިލީހުގެ ވޯޓް ނުނެގޭނެ ކަމަށް މަޖިލީހުގެ ރައީސްއަށް ގާނޫނީ ލަފާދެއްވާ ކައުންސިލާ ޖެނެރަލް ފިލްޒާ ވެސް ވަނީ ވިދާޅުވެ މަޖިލީހުގެ ޗެމްބަރުން ނިކުމެ ވަޑައިގެންފަ އެވެ. އަދި ގާނޫނީ ގޮތުން ތަޖުރިބާކާރު މެންބަރު، މުހައްމަދު ނަޝީދު ވެސް އިއްޔެގެ ވޯޓްގައި ބައިވެރިވެ ވަޑައިނުގެން ވަނީ ޗެމްބަރުގައި އިންނަވައިފަ އެވެ. ޕްރޮސިކިއުޓާ ޖެނަރަލް އައިޝަތު ބިޝާމް ވެސް ވަނީ ވޯޓު ސައްހަ ނޫން ކަމަށް ވިދާޅުވެފަ އެވެ\nކުއްލި ނުރައްކަލުގެ ހާލަތު އެޓާނީ ޖެނެރަލް 1 ފެބުރުއަރީގެ އަމުރު


ރައީސުލްޖުމްހޫރިއްޔާގެ ދެކަނބަލުން ސިންގަޕޫރަށް ކުރެއްވި ފުރަމާނަ ދަތުރުފުޅު ނިންމަވާލެއްވުމަށްފަހު މާލެ ވަޑައިގެންފި - The President's Office\nރައީސުލްޖުމްހޫރިއްޔާގެ ދެކަނބަލުން ސިންގަޕޫރަށް ކުރެއްވި ފުރަމާނަ ދަތުރުފުޅު ނިންމަވާލެއްވުމަށްފަހު މާލެ ވަޑައިގެންފި\n2 ޖުލައި 2019، ރިފަރެންސް: 2019-463\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިހާއި އެމަނިކުފާނުގެ އަނބިކަނބަލުން ފަޒްނާ އަޙްމަދު ސިންގަޕޫރަށް ކުރެއްވި ފުރަމާނަ ދަތުރުފުޅު ނިންމަވާލެއްވުމަށްފަހު މިރޭ އެނބުރި މާލެ ވަޑައިގެންފިއެވެ. އެމަނިކުފާނުގެ އަރިހުގައި ވަޑައިގެންނެވި ޚާއްޞަ ވަފުދުގައި ހިމެނިވަޑައިގެންނެވި ބޭފުޅުންވެސް މިރޭ ވަނީ މާލެ ވަޑައިގެންފައެވެ.\nމި ދަތުރުފުޅުގައި ރައީސުލްޖުމްހޫރިއްޔާގެ ދެކަނބަލުންނަށް ސިންގަޕޫރު ސަރުކާރުން ވަނީ ވަރަށް ހޫނު މަރުޙަބާ އެއް ވިދާޅުވެފައެވެ. އަދި އެ ޤައުމުގެ ރައީސް ޙަލީމާ ޔަޢުޤޫބު ވަނީ ރައީސުލްޖުމްހޫރިއްޔާގެ ޝަރަފުގައި ފުރަމާނަ ޖާފަތެއް ދެއްވާފައެވެ. މީގެ އިތުރުން މި ދަތުރުފުޅުގައި ދެޤައުމުގެ ގުޅުން ބަދަހިކުރުމަށް ދެ އެއްބަސްވުމެއްގައި ވަނީ ސޮއިކުރައްވާފައެވެ.\nރައީސުލްޖުމްހޫރިއްޔާ ސިންގަޕޫރަށް މި ކުރެއްވި ފުރަމާނަ ދަތުރުފުޅުގައި އެމަނިކުފާނު ވަނީ އެޤައުމުގެ ރައީސް ޙަލީމާ ޔަޢުޤޫބު އަދި ބޮޑުވަޒީރު ލީ ސިއެން ލޫންގަ އާއި ވަކިވަކީން ބައްދަލުކުރައްވާ ދެ ޤައުމުގެ ގުޅުން އިތުރަށް ހަރުދަނާކުރުމަށް މަޝްވަރާކުރައްވާފައެވެ. މީގެ އިތުރުން ރައީސުލްޖުމްހޫރިއްޔާ ވަނީ ސިންގަޕޫރުގައި ދިރިއުޅުއްވާ ދިވެހި ރައްޔިތުންނާ ބައްދަލުކުރައްވައި ހާލަތު ބައްލަވައިލައްވާ އެބޭފުޅުންގެ ބޭނުންތައް އޮޅުންފިލުއްވާފައެވެ.\nމި ދަތުރުފުޅު ނިންމަވާލެއްވުމުގެ ކުރިން ރައީސުލްޖުމްހޫރިއްޔާގެ ދެކަނބަލުން ވަނީ ސިންގަޕޫރުގެ ޕުލާއޯ ސެމަކާއޯ ލޭންޑްފިލް ބައްލަވައިލައްވާފައެވެ.


Adeeb aai Hussain Waheed ge reyvumakee Nazim ge siyaasee hayaaiy barubaadhu kollun: Vakeel | Mihaaru\nކުރީގެ ނައިބު ރައީސް އަހުމަދު އަދީބާއި ކުރީގެ ޕޮލިސް ކޮމިޝަނަރު ހުސެއިން ވަހީދު. --- ފޮޓޯ: ރައީސް އޮފީސް\nއަދީބާއި ހުސެއިން ވަހީދުގެ ރޭވުމަކީ ނާޒިމްގެ ސިޔާސީ ހަޔާތް ބަރުބާދުކުރުން: ވަކީލް\n27 ނޮވެމްބަރ 2018 - 19:01 10 comments\nކުރީގެ ޑިފެންސް މިނިސްޓަރު މުހައްމަދު ނާޒިމް ދިރިއުޅުއްވި ކޮޓަރިން ފިސްތޯލަ ފެނުނު މައްސަލައިގައި ކުރީގެ ނައިބު ރައީސް އަހުމަދު އަދީބާއި ކުރީގެ ޕޮލިސް ކޮމިޝަނަރު ހުސެއިން ވަހީދު، ދުރާލާ ރާވައިގެން ގިނަ އަމަލުތަކެއް ހިންގެވި ކަމަށް ވިދާޅުވެ، އެ ދެ ބޭފުޅުންނަށް ނާޒިމްގެ ވަކީލް ނޫރުއްސަލާމް އަބޫބަކުރުގެ ބޮޑެތި ތުހުމަތުތަކެއް މިއަދު އަމާޒުކުރައްވައިފި އެވެ.\nގ. އެނިފްގޭގައި ހުންނަ ނާޒިމްގެ ކޮޓަރިން ޖެނުއަރީ 2015 ގައި ހަނގުރާމަވެރި ހަތިޔާރު ފެނުނު މައްސަލައިގައި އޭނާގެ މައްޗަށް އިއްވި ޖަލު ހުކުމް ރިވިއު ކޮށްދިނުމަށް އޭނާ ވަނީ ސުޕްރީމް ކޯޓުގައި އެދިވަޑައިގެންފަ އެވެ. އެ މައްސަލައިގައި ބޭއްވި ފުރަތަަ އަޑުއެހުމުގައި ދައުލަތުން ބުނީ ފިސްތޯލައިން އަދީބުގެ ޑީއެންއޭ ފެނިފައިވާތީ ކްރިމިނަލް ކޯޓާއި ހައި ކޯޓުގެ ހުކުމަށް އަސަރު ކުރާނެ ކަމަށް ގަބޫލު ކުރެވޭ ކަމަށެވެ.\nނާޒިމް ދިރިއުޅުއްވާ ގޭގެ ކޮޓަރި ތެރޭގައި ހުރި ވަތްގަނޑެއްގައި އޮތް ދަބަހެއްގެ ތެރެއިން ފިސްތޯލައަކާއި ތިން ވަޒަނާއި ޕެންޑްރައިވެއް ފެނުނު މައްސަލައިގައި އޭނާ ޖަލަށްލާން ކްރިމިނަލް ކޯޓުން ކުރި ހުކުމަށް ހައި ކޯޓުން ތާއީދު ކުރި އެވެ. ސުޕްރީމް ކޯޓުގައި މައްސަލަ ނާޒިމްގެ ފަރާތުން އިސްތިއުނާފް ކުރުމުން، 2016 ވަނަ އަހަރު އެ ކޯޓުގެ ރަޖިސްޓްރާގެ ލިޔުމަކުން ނިންމީ މައްސަލަ ބަލައިނުގަތުމަށެވެ.\nނަމަވެސް، ސުޕްރީމް ކޯޓުގެ ނިންމުން ރިވިއުކޮށްދިނުމަށް އެދި، ނާޒިމްގެ ވަކީލުން އެ ކޯޓަށް ހުށަހެޅުމުން މައްސަލަ މިހާރު ވަނީ ބަލައިގެންފަ އެވެ. އަދި އެ މައްސަލައިގެ އަޑުއެހުންތައް މިއަދު ނިންމާލިއިރު، ނޫރު އެންމެ ބޮޑަށް ތުހުމަތު ކުރެއްވި ދެ ބޭފުޅުންނަކީ ވެސް އަދީބާއި ހުސެއިން ވަހީދެވެ.\nނާޒިމްގެ ވަކީލް ނޫރުއްސަލާމް އަބޫބަކަރު (ކ). --- ފޮޓޯ: މިހާރު\nAdheeb ge DNA fenumun, Nazim ge kureege hukumah asaru kuraane: Dhaulaiy\n"ރޭވީ، ނާޒިމްގެ ސިޔާސީ ހަޔާތް ބަރުބާދުކުރަން"\nނޫރު ވިދާޅުވި ގޮތުގައި، އަދީބާއި ހުސެއިން ވަހީދު އިސްވެ ތިއްބަވައި ނާޒިމް ފްރޭމް ކުރީ ސިޔާސީ ހަޔާތް ބަރުބާދުކޮށްލުމުގެ ބޭނުމުގަ އެވެ.\nނޫރު ވިދާޅުވީ ނާޒިމްގެ ކޮޓަރިން ފިސްތޯލާއި ތިން ވަޒަނާއި ޕެންޑްރައިވެއް ފެނިފައިވާއިރު، އެއީ ނާޒިމްގެ އަތުން ފެނުނު އެއްޗެއް ކަން ދައުލަތަށް ސާބިތު ކޮށްދެވިފައި ނުވާ ކަމަށެވެ. ފިސްތޯލާއި ވަޒަނާއި ޕެންޑްރައިވް ފެނުނީ ދަބަހަކުން ކަމަށްވިޔަސް ވެސް ނާޒިމްގެ ޑީއެންއޭ އާއި ފިންގަޕްރިންޓް އެ ދަބަހުން ނުފެންނަ ކަމަށް އޭނާ ވިދާޅުވި އެވެ.\nނާޒިމްގެ ގެއިން ފެނުނު ފިސްތޯލައިން އޭނާ އާއި އަނބިކަނބަލުންނާއި ދަރިންގެ ވެސް ފިންގަޕްރިންޓް ފެނިފައިނުވާ ކަމަށާއި ދަށު ކޯޓުން ނާޒިމްގެ މައްޗަށް ކުށް ސާބިތުވާ ކަމަށް ކަނޑައެޅީ އެ ފިސްތޯލައަކީ އޭނާގެ އެއްޗެއް ނޫން ކަން ސާބިތުކޮށް ނުދެވުމުންނާއި އެހެން މީހަކާ އެ ފިސްތޯލަ ގުޅުމެއްވާ ކަން ސާބިތުކޮށްދެވިފައި ނުވާތީ ކަމަށް ވެސް ނޫރު ވިދާޅުވި އެވެ.\nނަމަވެސް، ފުލުހުންގެ ތަހުގީގު ރިޕޯޓުން ފިސްތޯލައިން ނާޒިމްގެ ބަދަލުގައި އަދީބުގެ ޑީއެންއޭ ފެނުމަކީ އެ ފިސްތޯލަ ތިންވަނަ ފަރާތަކާ ގުޅޭ ވަރަށް ބޮޑު ހެއްކެއް ކަމަށް ނޫރު ވިދާޅުވި އެވެ. މިއީ، ނޫރު ވިދާޅުވި ގޮތުގައި، އަދީބާއި ހުސެއިން ވަހީދު ރާވައިގެން ނާޒިމް ފްރޭމް ކުރަން ކުރި ކަމެކެވެ.\nނާޒިމް ފްރޭމް ކުރި ސަބަބުތައް ތަފްސީލްކޮށް ދެއްވައި، ނޫރު ވިދާޅުވީ ގ. އެނިފް ބަލައި ފާސް ކުރި ރޭ އަދީބު "ދާހިތްލައި ފޯވެ ހުންނަވައި" ކުރީގެ ޕްރޮސެކިއުޓާ ޖެނެރަލް މުހުތާޒްގެ ގެއަށް ވަޑައިގެން، ނާޒިމް، އޭނާ މަރާލަން އުޅޭ ކަމަށް ވިދާޅުވެފައިވާ ކަމަށެވެ. އޭގެ ފަހުން، އަދީބާއި ހުސެއިން ވަހީދާއި މުހުތާޒް ކާރެއްގައި ނާޒިމް ދިރިއުޅުއްވާ ގެ ކައިރިއަށް ވަޑައިގެންނެވި ކަމަށް ނޫރު ވިދާޅުވި އެވެ.\nނާޒިމް ގޭގައި ފިސްތޯލައެއްވާ ކަމުގެ މައުލޫމާތު ހުސެއިން ވަހީދަށް ދެއްވީ އަދީބު ކަމަށާއި އެ އޮޕަރޭޝަން ކުރިއަށް ގެންދިޔައީ ސީދާ ހުސެއިން ވަހީދުގެ އޯޑަރަށް ކަން ވެސް ނޫރު ވިދާޅުވި އެވެ. ނޫރު ވިދާޅުވި ގޮތުގައި، ގ. އެނިފް ބަލައި ފާސްކުރިއިރު، ފުލުހުން އަމަލު ކުރީ ވެސް ޝައްކު އުފެދޭ ގޮތަކަށެވެ.\nއެގޮތުން، ނާޒިމް ދިރިއުޅުއްވާ ކޮޓަރި ބަލައި ފާސްކުރަން 10-15 މިނިޓު ފުލުހުން ހޭދަކުރިއިރު، ނާޒިމް ބަހައްޓާފައި ހުރީ ކޮޓަރި އެތެރޭގައި ހިނގާ ކަންކަން ނުފެންނަ ގޮތަށް ދުރުގައި ކަމަށް ނޫރު ވިދާޅުވި އެވެ. ކުއްލިއަކަށް ނާޒިމް ގޮވައިގެން ފުލުހުން އެ ކޮޓަރިއަށް ވަދެ، އެނދު ކައިރީ ހުރި ތަޅު ނުލެވޭ ކަބަޑަކުން ކަޅު ދަބަހެއް ނަގައި، އެނދު މަތީ ބާއްވައި އެއީ ކާކުގެ އެއްޗެއްތޯ ސުވާލު ކުރި ކަމަށް ނޫރު ވިދާޅުވި އެވެ.\nނޫރު ވިދާޅުވީ އެ ކޮޓަރިއަކީ މީހުން އާންމުކޮށް، ވަދެ އުޅޭ ކޮޓަރިއެއް ކަމަށްވާއިރު، ތަޅު ނުލެވޭ ކަބަޑެއްގައި ފިސްތޯލައެއް ބޭއްވުމަކީ ބުއްދި ވެސް ގަބޫލު ކުރެއްވޭ ކަމެއް ނޫން ކަމަށެވެ. އެހެންވެ، މިއީ ނާޒިމްގެ ސިޔާސީ ހަޔާތް ބަރުބާދު ކުރުމަށް އަދީބާއި ހުސެއިން ވަހީދު ރޭވި އަމަލެއް ކަމަށް އޭނާ ވިދާޅުވި އެވެ.\nފުލުހުންގެ އޮފިސަރަކާ ހަވާލާ ދެއްވައި، ނޫރު ވިދާޅުވީ ކަޅު ދަބަސް ގެންގުޅުނީ އާސިފް ކިޔާ ފުލުހެއް ކަމަށެވެ. ކަޅު ދަބަސް ގެންގުޅުނީ އާސިފްގެ "އަންބޮނޑީގައި" ކަމަށް ނޫރު ވިދާޅުވި އެވެ. އޭރު ޓޫރިޒަމް މިނިސްޓަރަކަށް އަދީބު، ޕޮލިސް ކޮމިޝަނަރަކަށް ހުސެއިން ވަހީދު ހުންނެވުމުގެ ސަބަބުން އެއީ ދެ ބޭފުޅުންނަށް ކުރެވިދާނެ ކަމެއް ކަމަށް ގަބޫލު ކުރައްވާ ކަމަށް ވެސް ނޫރު ވިދާޅުވި އެވެ.\nކުރީގެ ޑިފެންސް މިނިސްޓަރު ނާޒިމް، ކޮއްކޮ އާދަމް އާޒިމް ގައިގައި ބައްދާލައްވަނީ. --- ސުޕްރީމް ކޯޓުން ވަކި ގޮތެއް ނިމެންދެން ނާޒިމް ވަނީ އެ ކޯޓުން މިނިވަންކޮށްފައި. --- ފޮޓޯ: މިހާރު\nނޫރު ވިދާޅުވީ ނާޒިމްގެ ގެއިން ފިސްތޯލަ ފެނުނު ފަހުން، އޭނާ އަށް މެލޭޝިއާ އަދި އެމެރިކާގައި ރަޖިސްޓްރީކޮށްފައި އޮންނަ ނަންބަރުތަކުން ގުޅައި، އުނދަގޫކޮށް ހެދި ކަމަށެވެ. އަދި އެ ނަންބަރުތަކުން ނާޒިމަށް މެސެޖްކޮށް "އެހެން ދިމާވީ" ފޯނު ނުނެގީމަ ކަމަށް ބުނި ކަމަށް ވެސް ނޫރު ވިދާޅުވި އެވެ. ނާޒިމްގެ ގެއިން ފިސްތޯލަ ފެނުނަސް، އޭނާ ހައްޔަރު ކުރީ އޭގެ ތިން ހަފްތާ ފަހުންނެވެ.\nމިގެއިތުރުން ނާޒިމް އޭރު، ލޯކަލް ގަވަމެންޓް އޮތޯރިޓީ (އެލްޖީއޭ) ގެ ރައީސްގެ މަގާމުގައި ހުންނަވަނިކޮށް، އަދީބު އިސްވެ ހުންނަވައި، އެ މަގާމުން ވަކިކުރަން މަސައްކަތް ކުރިކަން އެނގޭ ކަމަށް ނޫރު ވިދާޅުވި އެވެ. މިއީ ރުޅިވެރިކަމުގެ ތެރެއިން ހިނގާފައިވާ ކަންތައްތަކެއް ކަމަށް ވެސް ނޫރު ވިދާޅުވި އެވެ.\nކުރީގެ ހޯމް މިނިސްޓަރު އުމަރު ނަސީރާއި އަދީބާއި ނާޒިމް ބައިވެރިވެވަޑައިގެންނެވި ކޮންފަރެންސް ކޯލެއްގައި ނާޒިމަށް "ހޭއަރުވާލާނެ" ކަމަށް ވިދާޅުވެ، އަދީބު އިންޒާރު ދެއްވި ކަމަށާއި އެކަމަށް އުމަރު ނަސީރު ވެސް ހެކިވެވަޑައިގަންނަވާނެ ކަމަށް ވެސް ގާނޫނީ ވަކީލް ނޫރު ވިދާޅުވި އެވެ. އެކަމަކު، ހައި ކޯޓުގައި ކުރިއަށް ދިޔަ ޝަރީއަތުގައި އުމަރު ނަސީރު ހާޒިރުކޮށް ސުވާލުކޮށްފައި ނުވާ ކަން އޭނާ ފާހަގަ ކުރެއްވި އެވެ.\nނޫރު ވިދާޅުވީ ބ. ހިނބަޅިދޫ ފެނުނު ފިސްތޯލަތަކާއި ނާޒިމްގެ ގެއިން ފެނުނު ފިސްތޯލައާ އެއްގޮތް ސިފަތަކެއް ހުރި ކަމަށެވެ. އެކަން، އެމްއެންޑީއެފްގެ ކެޕްޓަން އަލީ އިހުސާން ވެސް ފާހަގަ ކުރެއްވިއިރު، ހައި ކޯޓުގެ ޝަރީއަތް ނިންމި ގޮތުގެ ރިޕޯޓުން އިހްސާންގެ އެ ވާހަކަ އުނިކޮށްފައިވާ ކަމަށް ނޫރު ވިދާޅުވި އެވެ.\nނޫރު ވަނީ ނާޒިމް ފްރޭމް ކުރުމުގައި ބައިވެރިވި މީހުން ކޯޓަށް ހާޒިރު ކުރަން ބޭނުން ނުވާ ކަމަށް ވިދާޅުވެފަ އެވެ. ސަބަބެއްގެ ގޮތުގައި ވިދާޅުވީ އެބޭފުޅުން ހާޒިރު ނުކުރިޔަސް، މިހާރު ހުރި ކަންކަމަށް ރިއާޔަތްކޮށް ނާޒިމާ އެއްކޮޅަށް މައްސަލަ ނިމިގެންދާނެ ކަމަށް ގަބޫލު ކުރައްވާތީ އެވެ.\nދައުލަތުގެ ވަކީލް މުހައްމަދު ނާޝިދު ވިދާޅުވީ ނާޒިމްގެ މައްސަލަ ކްރިމިނަލް ކޯޓާއި ހައި ކޯޓުގައި ހިނގަމުން ދިޔައިރު، ޑީއެންއޭ ރިޕޯޓް ހުށަނޭޅުނީ އޭރު އެ ރިޕޯޓް ލިބިފައި ނުވާތީ ކަމަށެވެ. އަދި ފުލުހުންގެ ފަރާތުން ޑީއެންއޭ ރިޕޯޓް ލިބުނީ ނާޒިމްގެ މައްސަލައިގެ އިބްތިދާއީ އަޑުއެހުން ސުޕްރީމް ކޯޓުގައި ކުރިން ހިނގަމުން ދަނިކޮށް ކަމަށާއި އެކަމަކު ރިޕޯޓު ހުށަހަޅަން އަޑުއެހުމެއް ބާއްވަން އެދުނު ކަމަށް އޭނާ ވިދާޅުވި އެވެ. އެކަމަކު، ސުޕްރީމް ކޯޓުގެ ރަޖިސްޓްރާ ނިންމެވީ އެ މައްސަލަ ބަލައިނުގަތުމަށެވެ.\nދައުލަތުގެ ވަކީލް ހަސަން ނާޝިދު ވިދާޅުވި ގޮތުގައި، ކްރިމިނަލް ކޯޓާއި ހައި ކޯޓުގައި ނާޒިމްގެ މައްސަލަ ކުރިއަށް ގެންދިޔައިރު، ނާޒިމް ފްރޭމް ކޮށްފައިވާކަން ސާބިތު ކޮށްދެވޭ ވަރުގެ ހެއްކެއް ހުށަހަޅައިފައެއް ނެތެވެ. އަދި، ނާޒިމް ފްރޭމް ކޮށްފައިވާކަން އެއްވެސް މީހެއްގެ ހެކިބަހުން ވެސް ސާބިތު ކޮށްދީފައި ނެތް ކަމަށް ދައުލަތުގެ ވަކީލް ވިދާޅުވި އެވެ.\nއިތުރު ލިޔުންތައް ޓެރަރިޒަމް ސުޕްރީމް ކޯޓް ކާނަލް ނާޒިމް މުހައްމަދު ނާޒިމް ކުރީގެ މިނިސްޓަރު ނާޒިމް ހުސެއިން ވަހީދު އަހުމަދު އަދީބު


REPORT: Kuhverin islaahuvaan libey furusathu | Mihaaru\nމީހަކު ހައްޔަރު ކުރަނީ: ކުދި ކުށްތައް ކުރާ މީހުންނަށް ދައުވާ ނުކޮށް ދޫކޮށްލެވޭނެ އުސޫލު ޖިނާއީ އިޖްރާއާތުގެ ގާނޫނުގައި ބަޔާން ކޮށްފައިވޭ --ފޮޓޯ/މިހާރު\n27 ޑިސެމްބަރ 2017 - 08:38\nޖިނާއީ އަދުލުގެ ނިޒާމެއްގެ އެންމެ މުހިންމު އެއް ބޭނުމަކީ ކުށްކުރާ މީހުންނަށް އަދަބު ދިނުމާ އެކު، އެ މީހުން އިސްލާހުކޮށް އަނބުރާ މުޖްތަމައަށް ގެނައުމެވެ. އެކަމަކު ކުށަށް އަރައިގަންނަ ކޮންމެ މީހަކީ މިދެންނެވި ގޮތަށް އަދަބު ދޭން ޖެހޭ މީހެއް ކަމަށް ބަލައި، އެ މީހަކަށް އަދަބު ދިނުމަކީ އެކަމުން އިޖްތިމާއީ މައްސަލަތަކެއް ނިކުންނަ ކަމެކެވެ. އަދި އެގޮތަށް އަދަބު ދޭ މީހުން ބަލަހައްޓަން ދައުލަތުން ގިނަ ޚަރަދުތަކެއް ކުރަން ޖެހޭއިރު، އެފަދަ މައްސަލަތަކުގައި ދައުލަތާއި ކޯޓުތަކުން ހޭދަ ކުރަން ޖެހޭ ވަގުތު ވެސް ގިނަ އެވެ.\nއެހެންވެ، ޖިނާއީ މައްސަލަތަކުގައި ދައުވާ ކުރުމުގެ މައިގަނޑު ސިޔާސަތަކީ ބޮޑެތި އަދި ސީރިއަސް ކުށްތައް ފިޔަވައި، އެހެން ކުށްތަކުގައި ޖިނާއީ އަދުލުގެ ނިޒާމުގެ ތެރެއަށް ވައްދާ މީހުންގެ އަދަދު ނިސްބަތުން މަދު ކުރުމެވެ. އަލަށް ކުށްކުރާ މީހުންނަށް އަދި ކުދި ކުށްތަކުގައި ހިމެނޭ މީހުންނަށް، މިދެންނެވި ސިޔާސަތުގެ ދަށުން، ލުއި ގޮތްތަކެއް ހަމަޖައްސައި ދިނުމަކީ ދުނިޔޭގެ އެހެން ގައުމުތަކެކޭ އެއްގޮތަށް ރާއްޖޭގައި ވެސް ކުރަމުން އަންނަ ކަމެކެވެ.\nލުއި ގޮތްތަކެއް ކުރިން ހަމަޖައްސައި ދެމުން އައީ ޝަރީއަތް ކުރުމާ ބެހޭ ގަވާއިދުގެ ދަށުންނެވެ. ފަހުން 2014 ގައި ޕްރޮސެކިއުޓާ ޖެނެރަލް (ޕީޖީ) އޮފީހުން ފެށި އިތުރު ފުރުސަތު ޕްރޮގްރާމްގެ ދަށުން ވެސް ލުއިތަކެއް ދިޔައީ ދެމުންނެވެ. އޭގެ ފަހުން، މިދިޔަ ޖުލައި މަހު އަމަލުކުރަން ފެށި ޖިނާއީ އިޖްރާއާތުގެ ގާނޫނުން ވެސް ވަނީ ކުދި ކުށްތަކުގައި ދައުވާ ނުކުރުން އަދި ދައުވާކުރާ ހާލަތުގައި ވެސް ލުއި ގޮތްތަކެއް ހަމަޖައްސައި ދެވޭނެ ގޮތަށް ފުރުސަތު ތަނަވަސްކޮށްފަ އެވެ.\nޖިނާއީ އިޖްރާއާތުގެ ގާނޫނުގައި ލުއި ގޮތްތައް ހަމަޖައްސައި ދެނީ ދެ ގޮތަކަށެވެ. އެއްގޮތަކީ ނަސޭހަތް ދިނުމަށް ފަހު، ދައުވާ ނުކޮށް ދޫކޮށްލުމެވެ. އަނެއް ގޮތަކީ ކުށްކުރާ މީހާ ކޯޓުގައި ކުށަށް އިއުތިރާފްވާނެ ކަމަށް އެއްބަސްވުމުން އެ މީހެއްގެ އަދަބު ލުއިކޮށް ދޭން ދައުލަތުން ކޯޓުގައި އެދުމެވެ. މިއީ އިސްލާހުވެ، އަނބުރާ މުޖްތަމައަށް އަންނަން ބޭނުންވާ މީހުންނަށް އޮތް ފުރުސަތެކެވެ.\nޝަރުތުތަކާ އެކު، ދައުވާ ނުކޮށް ދޫކޮށްލުން\nނަސޭހަތް ދިނުމަށް ފަހު ދައުވާ ނުކުރާ އުސޫލަކީ ހަމައެކަނި ކުދި ކުށްތައް ކުރާ މީހުންނަށް އޮންނަ ފުރުސަތެކެވެ. އެ އުސޫލުގެ ދަށުން ދައުވާ ނުކޮށް ދޫކޮށްލާނީ އެއް އަހަރަށް ވުރެ ކުރު އަދަބު އަންނަ ކުށްތަކުގައި ހިމެނޭ މީހުންނެވެ. އެކަމަކު އެ ފުރުސަތުގެ ބޭނުން ހިފަން ބޭނުންވާ ނަމަ ތަހުގީގު މަރުހަލާގައި އެ މީހަކު އެ ކުށަށް އިއުތިރާފް ވާން ޖެހޭނެ އެވެ. ޕީޖީ ކަނޑައަޅާ ޝަރުތުތަކަށް އެ މީހަކު އެއްބަސްވާން ޖެހެ އެވެ.\nމީގެ އިތުރުން އެ މީހަކަށް ދައުވާ ކުރަން ނިންމާ ދުވަހުން ފެށިގެން ތިން އަހަރު ތެރޭގައި އިތުރު ކުށެއް ނުކުރުމަކީ ވެސް ޝަރުތެކެވެ. އެ މުއްދަތުގައި އިތުރު ކުށެއް ކުރީ ކަމަށް ބަލާނީ، އެ މީހެއްގެ މައްޗަށް އިތުރު މައްސަލައެއް ދައުވާ ކުރަން އެދި ތަހުގީގީ އިދާރާއަކުން ފޮނުވާ މައްސަލައެއްގައި ދައުވާ ކުރަން ޕީޖީ ނިންމާ ހިސާބުން ފެށިގެންނެވެ.\nއެ އުސޫލުގެ ދަށުން ފުރުސަތު ދޭ ނަމަ، ޕްރޮސެކިއުޓް ކުރުމުގެ ގަވާއިދުގެ ދަށުން ޕީޖީގެ ފަރާތުން ތިން ޝަރުތެއް އެ މީހަކަށް ކަނޑައަޅާނެ އެވެ. އެއީ ތިން އަހަރުގެ މުއްދަތުގެ ތެރޭގައި އިތުރު ކުށެއްގެ ތުހުމަތުގައި ތިން ފަހަރަށް ވުރެ ގިނައިން އެ މީހަކު ހައްޔަރުކުރާ ފަދަ ކަމެއް ނުކުރުން އަދި ދައުވާ ނުކުރަން ނިންމި މައްސަލާގައި ގެއްލުމެއް ލިބުނު ފަރާތެއް ހުރި ނަމަ އެ މީހެއްގެ ފަރާތުން ޝަކުވާއެއް އަންނަ ފަދަ ކަމެއް ނުކުރުމުގެ އިތުރުން އެއްވެސް ރިހެބިލިޓޭޝަން ޕްރޮގްރާމެއްގައި އެ މީހަކު ބައިވެރިވެފައިވާ ނަމަ އެ ޕްރޮގްރާމެއް ފުރިހަމަ ކުރުމެވެ.\nހެކި ހޯދުމަށް ކްރައިމް ސީނެއް ބަންދު ކޮށްފައި: ކުށަށް އިއުތިރާފްވާ ނަމަ އަދަބު ލުއިކޮށްދެވިދާނެ .--ފޮޓޯ/މިހާރު\nމިދެންނެވި ޝަރުތުތަކުގެ ތެރެއިން އެއްވެސް ޝަރުތަކާ ޚިލާފްވެއްޖެ ނަމަ، ދައުވާ ނުކުރަން ނިންމާފައި އޮތް މައްސަލާގައި އެ މީހަކަށް ދައުވާ ކުރާނެ އެވެ. މިއީ އެ ފުރުސަތުގެ ބޭނުން ހިފާ މީހުން އަދި ޚާއްސަކޮށް އަލަށް ކުށްކުރާ މީހުން އިތުރު ކުށެއް ނުކުރަން ބާރު އެޅޭ ކަމެކެވެ.\nމި އުސޫލުގެ ދަށުން ނަސޭހަތް ދިނުމަށް ފަހު ދައުވާ ނުކޮށް، ދޫކޮށްލަން ބާރު އަޅާ ކަންކަން ޖިނާއީ އިޖްރާއާތުގެ ގާނޫނުގައި ވަނީ ބަޔާންކޮށްފަ އެވެ. އެގޮތުން، ކުށުގެ ސަބަބުން ލިބުނު ގެއްލުން ކުޑަވުމާއި އެ ގެއްލުމަށް ބަދަލު ދީފައި ވުމާއި އެ މީހަކީ އަލަށް ކުށެއް ކުރި މީހަކަށް ވުން ނުވަތަ އެހެން ކުށެއްގެ ދައުވާ އުފުލިފައި ނެތް މީހަކަށް ވުމާއި ޒިންމާދާރުކަމާ އެކު އާއިލާއެއް ބަލަމުން ދިއުމަކީ އެ ގާނޫނު ބުނާ ގޮތުން ނަސޭހަތް ދިނުމަށް ފަހު، ދައުވާ ނުކޮށް ދޫކޮށްލަން ބާރު އަޅާ ކަންކަމެވެ. އެކަންކަމަށް ބަލައި، އެ މީހަކަށް އެ ފުރުސަތު ދިނުމާ މެދު ގޮތެއް ނިންމާނީ ޕީޖީ އެވެ.\nކުށަށް އިއުތިރާފްވެގެން އަދަބު ލުއި ކުރެވިދާނެ\nބައެއް ކުށްތަކަކީ އޭގެ ޒާތުގައި، ކުރިން މިދެންނެވި އުސޫލުން ދައުވާ ނުކޮށް ދޫކޮށްލެވެން ނޯންނަ ބާވަތުގެ ކުށްތަކެވެ. މިސާލަކަށް، އެއް އަހަރަށް ވުރެ ދިގު ހުކުމެއް އަންނަ ބާވަތުގެ ކުށެއްގައި ހިމެނޭ މީހަކަށް، އެ އުސޫލުން ދައުވާ ނުކޮށް ދޫކޮށްލެވޭކަށް ނޯންނާނެ އެވެ. އެކަމަކު އެ ފުރުސަތުގެ ބޭނުން ނުހިފޭ މީހުންނަށް ވެސް ޖިނާއީ އިޖްރާއާތުގެ ގާނޫނުން މަގެއް އެބަ އޮތެވެ.\nއެއީ ކޯޓުގައި ކުށަށް އިއުތިރާފްވާނެ ކަމަށް ދުރާލާ އެ މީހަކު އެއްބަސްވުމުން، އެ މީހެއްގެ އަދަބު ލުއިކުރަން ދައުލަތުން ކޯޓުގައި އެދޭ އުސޫލެވެ. މިގޮތަށް އަދަބު ލުއިކުރަން ބޭނުން ނަމަ އެ މީހަކު ޖެހޭނީ ޕީޖީ އޮފީހުގައި އެކަމަށް އެދޭށެވެ. ދެ ފަރާތުން ވާހަކަ ދެއްކުމަށް ފަހު، އެ މީހަކަށް އެ ފުރުސަތު ދޭން ޕީޖީ ނިންމައިފި ނަމަ އެކަމުގެ އެއްބަސްވުމެއްގައި ދެ ފަރާތުން ސޮއިކުރާނެ އެވެ.\nއެފަދަ އެއްބަސްވުމެއް ހަދައިފި ނަމަ، ތުހުމަތުކުރެވޭ މީހާގެ ޒިންމާއަކީ ކޯޓުގައި އިބްތިދާއީ އަޑުއެހުމުގައި ކުށަށް އިއުތިރާފްވުމެވެ. އޭރުން ޕީޖީން ކޯޓުގައި އެދޭނީ އެ މީހާއާ އެކު ހަދާފައިވާ އެއްބަސްވުމުގައި ބަޔާންކުރާ ލުއި އަދަބު ދިނުމަށެވެ. އެކަމަކު، ތުހުމަތުކުރެވޭ މީހާ ކޯޓުގައި ދައުވާ އަށް އިންކާރުކޮށްފި ނަމަ، އަދަބު ލުއިކޮށް ދިނުމުގެ އެއްބަސްވުން ބާތިލްވާނެ އެވެ. އޭރުން އެ މީހަކަށް ކުށް ސާބިތުވާ ހާލަތުގައި، އެއްބަސްވުމުގައި އޮތް ލުއި އަދަބެއް ނުލިބޭނެ އެވެ.\nއެފަދަ އެއްބަސްވުމެއްގެ ދަށުން އަދަބު ލުއިކޮށް ދެވޭނީ އެ ކުށަކަށް އޮންނަ އެންމެ ލުއި އަދަބަކާ ހަމައަށެވެ. އޭގެ މާނައަކީ، މިސާލަކަށް ކުށެއްގެ އަދަބަކީ 10 އަހަރާއި 15 އަހަރާ ދެމެދުގެ މުއްދަތަކަށް ޖަލަށްލުން ކަމަށްވާ ނަމަ، އެފަދަ އެއްބަސްވުމެއްގެ ދަށުން އެންމެ ބޮޑު ލުޔެއްގެ ގޮތުގައި ޕީޖީއަށް ކޯޓުގައި އެދެވޭނީ 10 އަހަރަށް އަދަބު ކުޑަކޮށް ދިނުމަށެވެ. އެއަށް ވުރެ އަދަބު ކުޑައެއް ނުކުރެވޭނެ އެވެ.\nއެކަމަކު ބައެއް ކުށްތަކުގައި ލުއި އަދަބެއް ކަނޑައަޅާފައެއް ނޯވެ އެވެ. އެފަދަ ކުށެއްގައި ނަމަ، އެ ކުށެއްގެ އަދަބުގެ ދެ ބައި ކުޅަ އެއްބަޔަށް ވުރެ ކުޑަ ނުވާ މިންވަރަކަށް އަދަބު ލުއި ކޮށްދޭން ޕީޖީއަށް އެދެވިދާނެ އެވެ. މާނައަކީ މިސާލަކަށް، ކުށަކަށް ގާނޫނުގައި އޮންނަ ހަމައެކަނި އަދަބަކީ 10 އަހަރަށް ޖަލަށް ލުން ކަމަށްވާ ނަމަ، ފަސް އަހަރަށް ވުރެ ކުޑަ ނުވާނެ ފަދަ އަދަބެއް އިއުތިރާފްވާ މީހާއަށް ދިނުމަށް ޕީޖީއަށް އެދެވިދާނެ އެވެ.\nއެފަދަ އެއްބަސްވުމެއް ހެދިޔަސް، ފަހަރެއްގައި ކޯޓުން އެ އެއްބަސްވުން ބަލައިނުގަތުމުގެ ފުރުސަތު އޮވެދާނެ އެވެ. ޖިނާއީ އިޖްރާއާތުގެ ގާނޫނު ބުނާ ގޮތުން ދެ ފަރާތުން އެއްބަސްވުމާ އެއްގޮތަށް އަމަލު ކުރިޔަސް، އެފަދަ އެއްބަސްވުމެއް ބަލައިނުގަތުމަށް ނިންމުމުގެ ބާރު ކޯޓަށް ލިބެ އެވެ. އޭގެ ބަދަލުގައި، އެއްބަސްވުން ކޯޓުން ބަލައިގެންފި ނަމަ އަވަސް ނިޔާގެ މައްސަލައެއްގެ ގޮތުގައި ހިންގައި، އެއްބަސްވުމުގައި ބުނާ ލުއި އަދަބު ކަނޑައަޅާނެ އެވެ.\nއިއުތިރާފްގެ އެއްބަސްވުމެއް ބަލައިނުގަތުމަށް ކޯޓުން ނިންމިޔަސް، އެ ހާލަތުގައި ވެސް އަމަލު ކުރާނީ ތުހުމަތު ކުރެވޭ މީހާގެ މަސްލަހަތު ރައްކާތެރި ކުރެވޭނެ ގޮތަށެވެ. އެ ހާލަތުގައި އޮތް ފައިދާއަކީ އެ މީހަކު ވެފައިވާ އިއުތިރާފް އަނބުރާ ގެންދިއުމުގެ ފުރުސަތު އޭނާއަށް ލިބުމެވެ. އޭރުން ދައުލަތާ އެކު އެ މީހާ ހެދި އެއްބަސްވުން ވެސް އެ މީހަކާ ދެކޮޅަށް ބޭނުމެއް ނުކުރެވޭނެ އެވެ.\nކުށާއި އަދަބު ބަޔާންކޮށް، ގާނޫނުތައް ހަދަނީ ކޮންމެހެން ބަޔަކަށް އަދަބުތަކެއް ނުދެވިގެނެއް ނޫނެވެ. އެއީ ޖިނާއީ އަދުލުގެ ނިޒާމެއްގެ މަގްސަދެއް ވެސް ނޫނެވެ. އޭގެ ބަދަލުގައި އެ ނިޒާމުގެ މަގްސަދަކީ ކުށަށް އަރައިގަންނަ މިންވަރު މަދު ކުރުމާއި ކުށްކުރާ މީހުން އިސްލާހުކޮށް، އަނބުރާ މުޖްތަމައަށް ގެނައުމެވެ. ކުށަށް އަރައިގަތުމުން ދުރުވެ، އިސްލާހުވާން ބޭނުންވާ މީހުންނަށް ޖިނާއީ އިޖްރާއާތުގެ ގާނޫނުގައި އެ ފުރުސަތު މި އޮތީ ހުޅުވާލައިފަ އެވެ.\nއިތުރު ލިޔުންތައް ކުށްކުރުން ޕްރޮސެކިއުޓާ ޖެނެރަލް ޖިނާއީ އަދުލުގެ ނިޒާމު ޖިނާއީ އިޖުރާއަތުގެ ގާނޫނު


ޢެދެމޭ އުފާ…..(15) – Esfiya – Dhivehi Vaahaka Site\n- by Adam - 1- September 18, 2017\nއަފީފާއަށް ހޭލެވުނީ ފަތިސް ނަމާދުގެ ބަންގީގެ އަޑަށެވެ. އޭނާއަށް ހޭލެވުނު އިރު ހުރީ ބަނޑުހައިވެގެން ހޭދަބައި ވާވަރުވެފައެވެ. ވާނީ އެހެންތާއެވެ. ދަތުރުން އައި ގޮތަށް އޭނާއަށް ނިދުނީ އެއްވެސް އެއްޗެއް ނުކާ ކަމުން ހުންނާނީ އެވަރު ވެފަތާއެވެ. ކިތަންމެ ބަނޑުހައެއް ވެފަ ހުއްޓެއް ކަމަކު ފުރަތަމަ އަފީފާ ވަނީ ފާހާނަޔަށެވެ. ވުލޫ ކޮއްލައިގެން އައިސް ސައުދުއަށް ގޮވައިފަ އޭނާ ފެށީ ނަމާދު ކުރާށެވެ. އަފީފާ ނަމާދުކޮށް ނިއްމާފަ އަވަހަށް ނިކުތީ ބަދިގެއާ ދިމާލަށެވެ. އަފީފާ ބަދިގެއަށް ވަން އިރު ޖަޔާ ހުރީ ހެނދުނުގެ ސަޔަށް ރޮށި ފިހާށެވެ. ވަޒުނާ ހުރީ ކޮފީއެއް ބޯންށެވެ. “އަހަ… ދަރިފުޅު ވެސް ހޭލައިތަ” ވަޒުނާ މާ ފަތިހަކާ ހޭލުމުން އަފީފާ އަހައިލިއެވެ. “ހޭލެވޭންނޫން… ބަނޑުހައިވެގެން ބުރާތި އަރަނީ ވިއްޔާ” ވަޒުނާ ބުނެލިއެވެ. “ޖަޔާ ރޮށި ފިހަނީދޯ، އަވަސް ކޮއްލާ ބޭބެ ވެސް އެބައުޅޭ ހޭލާ، އަންނާނެ އިރުކޮޅަކުން ސައިބޯން” އަފީފާ އެހެން ބުނެފަ އުޅެގަތީ މަސްހުނި ހަދާށެވެ. ޖަޔާއާ އަފީފާޔާ ދެމީހުން އަތްމަތި އަވަސް ކޮއްލައިގެން ސައި ތައްޔާރު ކޮއްގެން މޭޒު މައްޗައް އަރުވައިފިއެވެ. އޭރު ސައުދު ވެސް ހުރީ މޭޒު ކައިރީގަ އިށީނދެެގެންނެވެ. ” ކޮބައި ވިނާން އެސޮރަށް ގޮވިންތަ؟ ” ވިނާން ފެންނަން ނެތުމުން ސައުދު އަހައިލިއެވެ. “އުހު… އަދި ނުގޮވަން އަންނާނަން ގޮވައިފަ، އެސޮރު ވެސް ހުންނާނީ ބަނޑުހައި ވެފަތާދޯ! ” އެހެން ކިޔާފަ އަފީފާ ގޮސް ވިނާންގެ ކޮޓަރީގެ ދޮރުގައި ދެތިން ފަހަރަކަށް ޖެހުމުން ވިނާން ދޮރު ހުޅުވާލިއެވެ. “ދަރިފުޅު ބަނޑުހައި ނުވޭތަ؟ މަންމަމެން ސައިބޮނީ ބައްޕަ ބުނެގެން ދަރިފުޅައަށް ގޮވަން މިއައީ ” އަފީފާ އެެހެން ބުނުމުން މިދަނީއޭ ކިޔާފަ ވިނާން ފާހާނަޔަށް ވަނދެ އަވަސް ކޮއްލައިގެން ދިޔައީ ބަދިގެއާ ދިމާލަށެވެ. “ދަރިފުޅު ހޭލާދޯ ތިއުޅެނީ އާދޭ އަވަހަށް ސައިބޯން ” ވިނާން އައިސް ހުއްޓުމުން ސައުދު ބުނެލިއެވެ. ލައްބައޭ ކިޔާ ބޯޖަހައިލަމުން ވިނާން އިށީނދެ ސައިބޯން ފެށިއެވެ.\n” ދަރިފުޅު ބަލީތަ؟ ހާދަ އެހެން ގޮތެއް ވެގެން އުޅޭހެން ބައްޕަޔަށް ހީވެޔޭ” ވިނާންގެ ތޮބީއަތު އެހާ ރަނގަޅުހެން ހީނުވުމުން ސައުދު އަހައިލިއެވެ. ނޫނޭ ކިޔާ ވިނާން މިފަހަރު ވެސް ބޯޖަހައެލިއެވެ. “މަންމާ މީ ހާދަ މަޖާކަމެކޭދޯ!، މިހާ ފަތިހާ ސައި ބުއިމަކީ، ހެހެ…” ތަނަށް ވެރިވެފައި އޮތް ހިމޭންކަން ކަނޑުވައި ލަމުން ވަޒުނާ ހިނި ގަނޑަކާއެކު އަހައިލިއެވެ. “އަފީފާ އާއޭ ކިޔާ ހިނިގަނޑެއް ޖަހައިލިއެވެ. އޭރުވެސް ވިނާން ވިސްނަމުން ދިޔައީ އަލްޔާ ސައިބޯން ނެތުމުން އޭނަޔާ ދޭތެރޭގައެވެ. “ކުޑަބެ ހިނގާބަލަ ސައި ބޮއެގެން ބުރެއްޖަހަން ދާން! ފަތިހު ދުއްވާލީމަ ވަރަށް އަރާމު ވާނެ ” ވިނާން އެއްޗެއް ނުބުނެ މާ މަޑު މަޑުން އިންނާތީ އޭނަގެ އަނގަ ހުޅުވައިލައިތޯ ވަޒުނާ ބުނެލިއެވެ. “ކިހިނެއް ވަޒޫއަށް އިނގުނީ ކުޑަބެ ބުރެއް ޖަހަން ދާން އުޅޭ ކަމެއް؟” ވަޒުނާ އާ އެއްކޮށް ބޭރަށް ގޮސް އެވާހަކަ ދައްކާލަން ރަނގަޅު ފުރުސަތެއް ހޯދުމުގެ ބޭނުމުގައި ވިނާން އަހައިލިއެވެ. މިހާރު ވެސް އޭނާ އެހުންނަނީ އެކަހަލަ ފުރުސަތެއް ލިބޭތޯ ދުވާ ކޮއްލަ ކޮއްލައެވެ. “ބަލަ މަށަށް ކުޑަބެގެ ހިތް ފަނެޔޭ އެެހެންވީމަ އިނގޭންނޫން! ” ވަޒުނާ މަޖާވެފަ ބުނެލިއެވެ. “ނުފެންނާނެ މިހާރު ވެސް އިނީ ޕެޗު އަޅައިފަ ދެން ކިހިނެއް ފެންނާނީ؟ ” ވިނާން ކުޑަކޮށް މޫޑު ރަނގަޅު ކުރަމުން ބުނެލިއެވެ. “ހައްހައްހާ…. ކުޑަބެ ތިހިރީ މޮޔަވެފަ ބައްޕާ މިކުޑަބެ އަވަހަށް މީހަކާ ދެވަން އުޅޭ އޭރުން ފަހަރެއްގަ ރަނގަޅު ވެދާނެ ” ވަޒުނާ ހެމުން ހެމުން ވިނާންއާ ދިމާ ކުރަމުން ބުނެލިއެވެ.\n” ދަރިފުޅު ތިހެން ބުނީމަ މިހަނދާން ވީވެސް އުޝާ ރާއްޖެ އަތުވެއްޖެ!” ވަޒުނާ ބުނި އެއްޗަކުން ޓަސްލާފަ ހަނދާން ވުމުން އަފީފާ ބުނެލިއެވެ. އެވަގުތު ވިނާންގެ މޫޑު އަނެއްކާވެސް އިހު ހުރިގޮތަށް ބަދަލް ވެގެން ހިނގައްޖެއެވެ. އަލްޔާ ދެއްކީ ހަމަ ރަނގަޅު ވާހަކައެއްކަން އެވަގުތު ވިނާންގެ ހިތަށް އެރިއެވެ. އެެހެން ހިތަށް އަރާ ވަނާންއަށް މާބޮޑަށްވެސް އަލްޔާއާ ދޭތެރޭ ފިކުރު ކުރެވެން ފެށުނެވެ. ވިނާންގެ މޫނަށް އަރާ ފައިބަމުން ދިޔަ ކުލަ ވަރު އެއްމެންނަށް ވެސް ފާހަގަވިއެވެ. “ދަރިފުޅު ދަނީތަ؟؟! ” ވިނާން ހުރި ގޮތަށް ހުރެ އަނގައިން ވެސް ނުބުނެ ތެދު ވެގެން ދިއުމުން އަފީފާ އަހައިލިއެވެ. ވިނާން ބޯވެސް ޖަހައިނުލާ ބާރު ބާރަށް ހިނގައްޖެއެވެ.\n” ސައުދު މަށައްވެސް ފެންނަނީ އަސޮރުގެ ކައިވެނީގެ ކަންތައް ހަމަ ޖައްސަން، މިހާރު އުޝާވެސް އެހެރީ ރާއްޖެ އައިސް ދެން ލަސް ކުރުމުގެ ބޭނުމެއް ނެތެއް ނޫން ” އަފީފާ ފެންތަށި ދަމާލަމުން ބުނެލިއެވެ. “އަހަރެން ދެން ވަކި ކީކޭތަ ތިކަމާ ބުނާނީ؟ އަފީފާ ތިހެން ބުނާއިރު ވެސް އިނގޭންނުން އޭނަ ތި ކައިވެންޏަކާ ހިތްހަމައެއް ނުޖެހޭނެކަން މަ ތަންކޮޅެއް ކުރިން ވެސް ތިވާހަކަ ދެއްކިން އެސޮރާ އަކަމަކު އޭނަ ބޭނުމެއް ނުވޭ ތި ކައިވެންޏެއް ކުރާކަށް، މަ އަދިވެސް ދައްކަފާނަން ތިވާހަކަ” ސައުދު ކުޑަކޮށް ހިތްހަމަ ނުޖެހިހުރެ ބުނެލިއެވެ. “ސައުދު ވެސް އަމިއްލަޔަށް ވިސްނަބަލަ އަހަރުން ވެސް ބޭނުން ނުވާނެތަ އެމީހުން ގޮތަށް ކިޔަވައިގެން ތިބި މުއްސަނދި ކުދިންނާ ގުޅޭކަށް؟ އެހެން ނޫނަސް އުޝާ އަކީ ނުލާހިކު ރަނގަޅު ކުއްޖެއް” އަފީފާ ދެބުމަ ގޮތް ޖަހައިލަމުން ބުނެލިއެވެ. “އަަހަރެން ނުބުނަން އުޝާ އަކީ ގޯސް ކުއްޖެކޭ، މުއްސަންޖަކާ އިނަސް ފަގީރަކާ އިނަސް މައްސަލަ އަކީ ކޮބާ؟ އެ ކުއްޖަކު ބޭނުން މީހަކާ އިނުމުގެ ފުރުސަތު އެ ކުއްޖަކަށް އޮންނަން ޖެހޭނެ! ” އަފީިފާ ރުޅި އަޔަސް ކަން އޮތް ގޮތަށް ސައުދު ބުނެލިއެވެ. “ވާވް..! ބައްޕާ އަޅެ ބައްޕަ ހާދަ ސުވީޓޭ! އެއީ ތެދެއް މަންމާ ކުޑަބެ އަކީ ބޯއިއެއް، ކުޑަބެ ބޭނުން މީހަކާ ދޯ ކުޑަބެ ގުޅޭނީ ” އަފީފާއަށް އެއްޗެއް ނުބުނެވެނި ކޮށް ސައުދުއާ ދިމާލަށް އެއްލޯ މަރަމުން ވަޒުނާ ބުނެލިއެވެ. “އަހަންޏަށް އިނގޭ ހާވެސްކަމަކީ ކޮންމެ ގޮތެއް ވިޔަސް ވިނާން އިންނަން ޖެހޭނީ އުޝާޔާ ކަން” އަފީފާ ގޮނޑިން ތެދުވަމުން ބުނެލިއެވެ. “އުޝާޔާ ދެވާހިތުން ހާދަ ވަރެކޭދޯ ތިހިރީ؟ އެއީ ހަމަ އަފީފާގެ އާއިލާ މީހެއްގެ ދަރިއެއް ވީމަތަ؟” އަފީފާ އޫޝާޔާ ވިނާންއާ ދެވާހިތުން އުޅޭވަރުން ބުނެލިއެވެ. ވަޒުނާ ހުރީ އަނގައިން ވެސް ނުބުނެ ހިމޭނުންނެވެ. “އާނ ނޭނގޭތަ އެކަމެއް؟ އަދި ކިރިޔާދޯ ތި އެނގުނީ؟” އަފީފާ އައިސް ހުރި ރުޅީގަ ސިންކް ތެރެއަށް އިސްޕަންޖު ގަޑު އެއްލާލައިފަ ހިގައްޖެއެވެ.\n“ބައްޕަ ހާދަ ގޯހޭ؟ އެންމެ ފަހުން ހަމަ މަންމަ ރުޅި އަރުވައިލީ ނޫން” ވަޒުނާ ހެމުން ހެމުން ބުނެލިއެވެ. “ދަރިފުޅާ ބައްޕަ ވެސް ބޭނުމެއް ނޫން މަންމަ ރުޅި އަރުވާކަށް އެކަމަކު މަންމަ ދައްކާ ވާހަކަޔަށް އެއްޗެއް ނުބުނެ ނުހުރެވިގެން މިބުނެވުނީ އަޅެ ބައްޕަ މިބުނީ ދޮގު ވާހަކައެއްތަ؟ މަންމަ ހީވަނީ އެ އުޝާޔަކާ ކުޑަބެ ދެވާހިތުން އެހެން ކަމެއްހެން ” ސައުދު ހިތްހަމަނުޖެހި ބުނެލިއެވެ.ވަޒުނާ ހުރީ އެއްވެސް އެއްޗެއް ނުބުނެ ސައުދު ވާހަކަ ދައްކާ ނިމެންދެނެވެ. “އަޅެ ދަރިފުޅު އިނދެފާނެންތަ ބައްޕަމެން ދައްކާ މީހަކާ؟ ” ވަޒުނާގެ މޫނަށް ބަލަމުން ސައުދު އަހައިލިއެވެ. ” ނޯ! ނޯ! ނޯވޭ ބައްޕާ ތިކަމެއް ނުވާނެ! ތިއީ އަޅުގަނޑަށް ނުކުރެވޭނެ ކަމެއް” ވަޒުނާގެ ޝަހާދަތް އިނގިލި އަބުރައިލަމަމުން ޔަގީން ކަމާއެކު ބުނެލިއެވެ. “ކޮބާ ހީވެއްޖެ ކަމެއްހެން؟ ދެން ދަރިފުޅު ބުނެބަލަ، ކުޑަބެއަކީ ފިރިހެނެން އޭނަ އަމުދުން އިންނާނެތަ ބައްޕަމެން ބުނާ މީހަކާ؟!” ސައުދު ނިތް އަރުވާލަމުން ބުނެލިއެވެ. “އާނދޯ ބައްޕާ ނޭނގެ ދެން! ބޯހަލާކު ވަޒޫ ބޭނުމެއް ނޫން ކުޑަބެ ސޭޑު ވާކަށް” ބޮލުގައި އަތް އަޅަމުން ވަޒުނާ ބުނެލިއެވެ.\n” ހެހެ… ދަރިފުޅާ ބޯ ހަލާކު ވާނެކަމެއް ނެތޭ ހުރިހާ ކަމެއް ވެސް ރަނގަޅުވާނެ! މިހާރު ކޮބައިތަ ކުޑަބެ؟” ސައުދު ހީލުމަކާއިއެކު އަހައިލިއެވެ. “ކުޑަބެ ހިނގައްޖެ ރުޅިއައިސްގެން މިހާރު މާމޮޅެއް ނޫން! ބައްޕަމެންނާ ހުރެ މަށަކަށް ނުދެވުނު ވިއްޔާ ބުރު ޖަަހާކަށް ވެސް!” ވަޒުނާ ކުޑަކޮށް ޅަވަމުން ބުނެލިއެވެ. “ހެހެ… ކުޑަބެ ހަމަޔަކަށް އެޅުނީމަ އަންނާނެ، މަންމަދެކެ ހިތްހަމަ ނުޖެހުނީމަ އެދިޔައީ ” ސައުދު ހެމުން ބުނެލިއެވެ. އެވަގުތު އަލްޔާވެސް އައިސް އެތަނަށް ހުއްޓުނެވެ. “އަލް ހާދަ ލަހުން ތިހޭލީ؟ އާދޭ ސައިބޯން” އަލްޔާ އައިސް އެތަނަށް ހުއްޓުމުން ހިނިތުން ވުމަކާއެކު ވަޒުނާ އަހައިލިއެވެ. “އާނ… ކުޑަކޮށް ބޮލުގައި ރިއްސާތީ އޮތީ” އަލްޔާ އިށީންނަމުން ބުނެލިއެވެ. “އެހެންތަ؟ ބޭސް ކާފިންތަ؟، އަދި ހަނދާން ނެތުނީއޭ އަލް މިއަދު އެބައޮއްތަ ވަކިކަމެއް؟” ވަޒުނާ ކުއްލިއަކަށް ހަނދާންވުމުން އަލްޔާ ގާތު އަހައިލިއެވެ. “ނެތް ވަކިކަމެއް ” އަލްޔާ ފޫހިގޮތަކަށް ބުނެލިއެވެ. “އެެެހެންތަ؟ އެހެންވިއްޔާ މިއަދު ހިނގާބަލަ ވަޒޫ އެއްކޮށް ތަނަކަށް ގޮސްލަން ” ވަޒުނާ އަލްޔާ ގޮވައިގެން ދާން ބޭނުން ވާތީ އަލްޔާ ދާން އެއްބަސްވުމުން އުފާވެފައި ބުނެލިއެވެ. “ލައްބަ ދާނަން! ކިހާއިރަކައްތޯ އަލް ރެޑީވާންވީ؟ ” އަލްޔާ ބުނެލިއެވެ. “ހަވީރު ފޯއަށް ރެޑީވާތި” ވަޒުނާ އުފަލުން ގަޑި ބުނެލިއެވެ. “ދަރިފުޅު ހާދަ ރަނގަޅޭ އަލްޔާ މިހާރަކަށް އައިސް ހުންނަނީ ވަރަށް ފޫހިވެފަ، ދަރިފުޅު އޭނަ ގޮވައިގެން ބޭރަށް ދަންޏާ އޭނަވެސް ކިހާ ފޫހި ފިލާނެ!” އަލްޔާއަށް އެއްޗެއް ނުބުނެވެނީސް ސައުދު ހިތްހަމަ ޖެހިގެން ބުނެލިއެވެ.\n“ހެހެ… ބައްޕާ އަޅުގަނޑަށް ވެސް އިނގެޔޭ އަބަދު ގޭގަ އިންނަން ވީމަ ފޫހިވާނެކަން، އެހެންވީމައޭ އަލް ގޮވައިގެން ދާން ވެސް މިއުޅެނީ އެހެން ނޫނަސް އަލްއަށް ވެސް މާލޭގައި އެކަނި އުޅެން ދަސް ވާނެއްނުން؟ ” ހެވިފައި ވަޒުނާ ބުނެލިއެވެ. އެވަގުތު ސައުދު ހެއްދެވި ފަރާތަށް ޝުކުރު އަދާކުރިއެވެ. އަފީފާ ކަހަލަ ޒީލަ ގަދަ ދަރިން ނުދެއްވީތީއެވެ. ސައުދުއާ ވަޒުނާގެ ދެބަފައިން އިރުކޮޅަކު ވާހަކަ ދައްކަން ތިބެފަ ނިކުމެގެން ދިއުމުން އަލްޔާ ވެސް ކުޑަކޮށް ޖަޔާއާ ވާހަކަ ދައްކާލައިފަ ދިޔައީ އެގޭ ބަގީޗާއަށެވެ. މިހާރު އަލްޔާގެ ހުރިހާ ވެސް އުފަލަކީ އެބަގީޗާއެވެ. އޭނާގެ އެކަނި ވެރިކަމާ ބަދުނަސީބުގެ އެހީތެރިއަކީ އެއީއެވެ.\n“ބޯ ގޮވައިނެދޯ؟ މަ ހާދަ ނައްޓާ އަންހެނެކޭ އެ އުޝާއަކީ، މައަދި އެންމެ ނައްޓަނީ އެޖައްސާ ތުއި ވައްތަރުގަޑު އޭނަ ހިތުން އޭނަ ވަރެއް ނެތް މި ދުނިޔެމަތީގަ، ހުވާ ހާދަ ފޫއްސެކޭ މަވަނީ!” ވިނާން ވަރަށް ރުޅި އައިސް ހުރެ އޭނާގެ އެކުވެރިޔާއާ ވާހަކަ ދައްކަމުން ދިޔައެވެ. ގޭތެރޭގައި މިއަދު ވީ ކަންތަކާ ރުޅިއައިސްގެން ގެއިން ނިކުތް ގޮތަށް ވިނާން ހުރީ އޭނާގެ އެންމެ ގާތް ރަހުމަތް ތެރިޔާއާއިއެކު އޮލީވް ގާރޑަންގަ ކޮފީއެއްގައެވެ. “ވިނާންއަށް ނުލާހިކު ފަސޭހައިން ތިކަން ބޮލުން ނައްޓާލެވޭނެ ” ވިނާންއަށް ހިތްވަރު ދެމުން މާއިލް ބުނެލިއެވެ. “ތިއީ މާލްއަށް ހީވާއެއްޗެއް! މަގޭ އަމައެކޭ ތަށަނި ހަންޑިއެކޭ އެއްފަދަ ވާނެ، އެޅި ކޮޅެއް ނޫނީ ދުލެއް ނުކުރާނެ! މަގޭ ހިތަށް އަރާ މަންމައަށް ކޮން ގޮތަކުން ބާއޭ އެ އަންހެނާ ކަމު ގޮސްގެން އެއުޅެނީ؟ ” ވިނާން އައިސް ހުރި ރުޅީގަ ވަރު ބާލަމުން ދިޔައެވެ. ” ބްރަދާރ… އަޅެ ހަމަޖެހިބަލަ ވިނާންގެ ޑޭޑް އަކީ ނުލާހިކު ކޫލް މީހެއް، އަޅެ ޑޭޑް އާ ތަންކޮޅެއް ސީރިއަސްކޮށް ޝެއާރ ކޮއްލަބަލަ! އޭރުން ކޮންމެވެސް ހައްލެއް ލިބިދާނެއްނުން؟!” މާއިލް ވިސްނާލައިފަ މޮޅު ހިޔާލެއް ދިނެވެ. “ބައްޕަޔާ ވާހަކަ ދެއްކިދާނެ، އެކަމަކު މިބުނީނުން މިއަދު ވެސް އެ އުޝާއެކޭ ކިޔަސް ހަމަ ހައިޕާރއޭ ވަނީ! ” ވިނާން ބުނެލިއެވެ.\nޢަޞްރު (ސަތާޅީސްވަނަ ބައި)\nUmmeedhu kuran mi part ves kamu dhaane kamah ragalhu kuran jehey kanthah bunela dhehvun edhen\nHahah dhn vinaan hyper nukohbala😂😂stry is awsomn waiting for the next part\nHehe dhw vinaan vaa Rulhi madu dhw thanks reen\nMe first yeyyy… v reethi mi part vx nxt part avahah up kohdhehchey 😍😘❤\nThanks sheen avahah up kuraanan wait kuraathi\nOwh me second ☹\nYa. better luck next time…\nThankolheh kuru kanneyge.. v kiyaa hithun keema kamah vx vedhaane.. hehe.. story hama nice.. 😊\nHehe vedhaane thanks ram\nThashani handi….lol…vaahaka reethi\nHehe dhw handi viyya efaadah ulhenee thanks\nMasha allah stry v v v habeys v v loabi😍😍 vinaan higper nuve dear dad aai vaahaka dhakkaigen al aa gulhebala fahun afeefaaves okvaane eyrun vazooves vinaan ge ufalah hifaalabala eyrun vaagothen engidhaane ennu dhw stry v awsome whn nxt prt avaskolladhybala ingey adam gud nyt 😚😘😙😍❤💖💕👏\nThanks khajja hingaa balamaa dhw😄😄😄\nWooo Wooo Wooo💞💞💞💞👌👌👌😍😍😍💓💓💓💓 vvvv reethi❤❤ whn nxt part????\nPlx plx vinaan nd al gulhuvaba 👰 eyrun adi maa reathi vaane Saudi ves kihaa beynun afeefaa aka nukerey ne Saudi bunny ma ekan hutuvaaka then plx avahah up kobala can’t wait ly tc\nHehe Insha Allah v eba balan alya as vinaanagulhuveythoa\nHaha ekahala thui meehun ulheygothun hama aslah ves hyper nuvaa vareh noon dw😉\nMi part ves hama varah reethi ❤


India athun balivumun Thailand coach vakikohfi | Mihaaru\nތައިލެންޑުގެ ކޯޗު މިލޮވަން ރެޔަވެޗް. --ފޮޓޯ: އޭއެފްޕީ\nއިންޑިއާ އަތުން ބަލިވުމުން ތައިލެންޑް ކޯޗު ވަކިކޮށްފި\n08 ޖެނުއަރީ 2019 - 12:342comments\nއޭޝިއަން ކަޕުގެ ފުރަތަމަ މެޗުން އިންޑިއާ އަތުން 4-1 އިން ތައިލެންޑް ބަލިވުމުން އެ ޓީމުގެ ކޯޗު ސާބިއާގެ މިލޮވަން ރަޔެވަޗް މަގާމުން ވަކިކޮށްފި އެވެ.\nގާނާ، ގަތަރު އަދި އަލްޖީރިއާ އަށް ކުރިން ކޯޗުކޮށްދިން ރަޔެވަޗްގެ ބަދަލުގައި ތައިލެންޑަށް މުބާރާތުގައި ކޯޗުކޮށްދޭނީ އެސިސްޓަންޓް ކޯޗު ސިރިސަކް ޔޮދްޔަރްތައީ އެވެ.\nދެކުނު އޭޝިއާގެ ގައުމެއްގެ އަތުން، ދެކުނު އިރުމަތީ އޭޝިއާ އަށް ނިސްބަތްވާ އަދި އޭޝިއާގެ ފުޓްބޯޅައިގައި ކުރިއަރަމުން އަންނަ ގައުމެއް 4-1 އިން ބަލިވުމަކީ ހައިރާންކުރުވަނިވި ނަތީޖާއެކެވެ.\nރިޕޯޓްތައް ބުނާ ގޮތުގައި މުބާރާތުގެ ކުރިން އިންޑިއާއާ އެއްކޮށް އެކުވެރިކަމުގެ މެޗެއް ކުޅެން ލިބުނު ފުރުސަތު ތައިލެންޑުން ދޫކޮށްލީ އެއަށް ވުރެ ވަރުގަދަ ގައުމަކާ ކުޅެން ވެގެންނެވެ. އެހެން އެކަން ވެފައި އޮއްވާ އިންޑިއާ އަތުން ތަފާތު ބޮޑުކޮށް ބަލިވުމަކީ ތައިލެންޑް ފުޓްބޯޅައަށް ލިބުނު ލަދުވެތިކަމެކެވެ.\nގްރޫޕް އޭގެ އެއް ވަނައިގައި ތިން ޕޮއިންޓާ އެކު އޮތީ އިންޑިއާ އެވެ. ޔޫއޭއީ އާއި ބަހުރޭނަށް އެއް ޕޮއިންޓް ލިބިފައިވާއިރު ތައިލެންޑް އޮތީ ޕޮއިންޓެއް ނުލިބި ފުލުގަ އެވެ. ދެ ވަނަ ބުރަށް ހޮވޭނީ އެންމެ ގިނަ ޕޮއިންޓް ހޯދާ ދެ ޓީމުގެ އިތުރުން ތިން ވަނަ ހޯދާ ޓީމުތަކުގެ ތެރެއިން އެންމެ ނަތީޖާ ރަނގަޅު ޓީމެވެ.\nއާދީއްތަ ދުވަހުގެރޭ ކުޅުނު މެޗުގައި ތައިލެންޑް އަތުން އިންޑިއާ މޮޅުވުމުގައި މުހިއްމު ދައުރެއް އަދާކުރީ ދެ ލަނޑު ޖެހި ކެޕްޓަން ސުނިލް ޗެތުރީ އެވެ. އެއާ އެކު ޗެތުރީ ވަނީ ބައިނަލްއަގްވާމީ ލަނޑު ލިސްޓުގައި އާޖެންޓީނާގެ ލިއޮނަލް މެސީ ފަހަތަށް ޖައްސާލައިފަ އެވެ. ލިސްޓުގައި ޗެތުރީ 20 ވަނަ އަށް އެރީ 105 މެޗުން 67 ގޯލް ހަމަކޮށްގެންނެވެ. މެސީ އޮތީ 128 މެޗުން 65 ގޯލް ޖަހައި 21 ވަނައިގަ އެވެ. ރާއްޖޭގެ ކުޅަދާނަ ފޯވާޑް އަލީ އަޝްފާގް (ދަގަނޑޭ) އޮތީ 78 މެޗުން 52 ގޯލް ޖަހައިގެން 46 ވަނައިގަ އެވެ.\nއިތުރު ލިޔުންތައް އޭޝިއަން ކަޕް


SunOnline: Saudi aai UAE in Qatarah hushahalhaa Shakuvaage listugai himeney baeh kankan\nސައޫދީއާއި ޔޫއޭއީން ގަތަރަށް ހުށަހަޅާ ޝަކުވާގެ ލިސްޓުގައި ހިމެނޭ ބައެއް ކަންތައްތައް\n12 މަސް4ހަފްތާ ކުރިން - 18 ޖޫން 2017 3\nގަތަރާއި ގަލްފުގެ ބައެއް ގައުމުތަކާ ދެމެދު އުފެދިފައިވާ މައްސަލަ ހައްލުކުރުމަށް ސައޫދީ އަރަބިޔާ އާއި ޔޫއޭއީ ން ފުރަތަމަ ހުށަހެޅީ ޝަރުތުތަކެކެވެ.\nމީގައި ހިމެނެނީ ގަތަރުގެ އަމިއްލަ މިނިވަންކަމާއި ސިޔާދަތު ގެއްލި ބައެއްގެ ކޮންޓްރޯލްގެ ދަށަށް ގަތަރު ދާފަދަ ޝަރުތުތަކެއް ކަމަށް ބުނެ އެގައުމުން ވަނީ އެޝަރުތުތައް ގަބޫލުކުރުމަށް ދެކޮޅު ހަދާފަ އެވެ.\nމައްސަލަ ހައްލުކުރުމަށް ސައޫދީ އަރަބިޔާ އާއި ޔޫއޭއީ ން އެންމެ ފުރަތަމަ ޝަރުތުތަކުގެ ތެރޭގައި ހިމެނެނީ އީރާނާއި މިސްރުގެ އިޚްވާނުލްމުސްލިމޫން ޖަމާއަތާ އަދި ފަލަސްތީނުގެ މިނިވަންކަމަށް މަސައްކަތްކުރާ ހަމާސް ޖަމާއަތާ އެކު ބާއްވާ ގުޅުންތައް ގަތަރުން ކަނޑާލުމާއި ގަތަރުގެ އަލްޖަޒީރާ ޓީވީ ޗެނެލް ބަންދުކުރުމާއި ގަލްފުގެ ސަރަހައްދުގެ އެއްބައިވަންތަކަމަށް ބުރޫ އަރާނެކަމަށް ސައޫދީ އާއި ޔޫއޭއީން ދެކޭ އެއްވެސް ކަމެއް ގަތަރުން ނުކުރުމާއި އަލްޖަޒީރާ އިން ފޮނުވާފައިވާ ޕްރޮގްރާމްތަކަށް ގަތަރުން ރަސްމީ ސިފައެއްގައި މަޢާފަށް އެދުން ފަދަ ހަރުކަށި ޝަރުތުތަކެވެ.\nމިޝަރުތުތައް ގަބޫލުކުރުމަކީ މިނިވަން މުސްތަގިއްލު ގައުމެއްގެ ހައިޘިއްޔަތުން ގަތަރުގެ މިނިވަންކަމާއި ސިޔާދަތަށް ބުރޫ އަރާކަންކަމަށްވާތީ ގަތަރުން ވަނީ މިއިން އެއްވެސް ޝަރުތަކަށް އިޖާބަ ނުދިނުމަށް ނިންމާފަ އެވެ. އެއަށް ފަހު ސައޫދީން ވަނީ ގަތަރަށް ޝަރުތުތަކެއްގެ ބަދަލުގައި ޝަކުވާތަކެއް ހުށަހަޅަން ގަސްދުކުރާ ކަމަށް ބުނެފަ އެވެ.\nމި ޝަކުވާތައް ގަތަރުން ގަބޫލުކޮށް މިޝަކުވާތައް ހައްލުކުރުމުން ނޫނީ ގަތަރާ ދެކޮޅަށް އަޅާފައިވާ ފިޔަވަޅުތައް އުވާނުލާނެ ކަމަށް ސައޫދީ ޚާރިޖީ ވަޒީރު އާދިލް އަލްޖުބައިރު ވަނީ ވިދާޅުވެފަ އެވެ. ސައޫދީއާއި ޔޫއޭއީ ގެ ޝަކުވާގެ ލިސްޓު މިއަދު ނެރޭނެ ކަމަށް ސައޫދީ މަސްއޫލުވެރިއަކު ވިދާޅުވެފައިވާ އިރު މިޝަކުވާގެ ލިސްޓުގެ ބޮޑުބައެއް މިހާރު ވަނީ މީޑީއާތަކަށް ލީކުވެފަ އެވެ. ސައޫދީއާއި ޔޫއޭއީގެ ޝަކުވާގެ ލިސްޓުގައި ވެސް ހިމެނެނީ ސައޫދީ އަރަބިޔާއާއި ޔޫއޭއީ ން ގަތަރަށް އެންމެ ފުރަތަމަ ހުށަހެޅި ޝަރުތުތަކުގެ ތެރޭގައި ހިމެނޭ ކަންތައްތަކެވެ. ތަފާތަކީ ނަމުގެ ތަފާތެވެ. ކުރިން ޝަރުތެވެ. މިހާރު ޝަކުވާ އެވެ. މިޝަކުވާތަކުގެ ތެރޭގައި ހިމެނެނީ ތިރީގައި މިވާކަންތައްތަކެވެ.\nއަލްޖަޒީރާ ޓީވީ ބަންދުކޮށް އެޓިވީން ގެނަސްދީފައިވާ ޕްރޮގްރާމްތަކަށް ގަތަރުން ރަސްމީ ސިފައެއްގައި ސައޫދީ އާއި ޔޫއޭއީ ގެ ކިބައިން މަޢާފަށް އެދުން.\nގަތަރު ސަރުކާރުން ރަސްމީކޮށް ހިންގާ ޓީވީ ޗެނެލްތަކާއި ނޫސް މަޖައްލާތައް ފިޔަވައި ޕްރައިވެޓް އެއްވެސް މީޑިޔާއަކަށް ގަތަރުން ޖާގަ ނުދިނުމާއި ގަތަރުގައިވާ ޕްރައިވެޓް މީޑިޔާގެ ހުރިހާ އޮފީސްތަކެއް ބަންދުކުރުން.\nއަވަށްޓެރި އީރާނާ އެކު ބާއްވާ ހުރިހާ ގުޅުންތަކެއް ކަނޑާލައި އީރާނަކީ ދުޝްމަނެއްކަމަށް ގަތަރުން ނިންމުން.\nއީރާނަކީ ޓެރަރިސްޓް ގައުމެއްކަން ގަތަރުން އިޢްލާންކުރުމާއި އީރާނުގެ ނަން ޚަބަރުގައި ކިޔާއިރުވެސް ކުރިޔަށް ޓެރަރިސްޓް މިލަފްޒު އިތުރުކުރުން.\nމިސްރުގެ އިޚްވާނުލްމުސްލިމޫން ޖަމާއަތާ އަދި ފަލަސްތީނުގެ މިނިވަންކަމަށް މަސައްކަތްކުރާ ހަމާސް ޖަމާއަތާ އެކު ބާއްވާ ގުޅުންތައް ކަނޑާލުން.\nމިދެ ޖަމާއަތަށް ގަތަރުން ދޭ އެހީތައް ކަނޑާލުމާއި މިދެ ޖަމާއަތުގެ އެއްވެސް މެންބަރަކަށް ގަތަރުން ހިޔާވަހިކަން ނުދިނުން.\nގަތަރުގައިވާ ހުރިހާ ބާވަތެއްގެ ރީސާޗް ސެންޓަރުތައް ބަންދުކުރުން.\nގަލްފުގެ އެއްވެސް ގައުމެއްގެ ޝާހީ އާއިލާއާ އިދިކޮޅަށް ބަސްބުނާ ނުނީ ގަލްފުގެ ގައުމުތަކަށް ސިޔާސީ އިސްލާޙް ތައް ގެނައުމަށް ގޮވާލާ އެއްވެސް ފަރާތަކަށް ގަތަރުން އެހީތެރިނުވުމާއި ހިޔާވަހި ކަންވެސް ނުދިނުން. މިފަދަ ފަރާތްތަކާމެދު މިގޮތަށް އަމަލުކުރަންޖެހެނީ އެއީ ޓެރަރިސްޓުން ކަމަށްވާތީ ކަމަށްވެސް މިޝަކުވާގައިވެ އެވެ. މީގެ އިތުރުން ގަލްފުގެ ގައުމުތަކުގެ ހަމަޖެހުން ގެއްލޭ ފަދަ އެއްވެސް އަމަލެއް ގަތަރުން ނުހިންގުން.\nއެމެރިކާއާއި ހުޅަނގުގެ ގައުމުތައް ފިޔަވައި އެހެން އެއްވެސް ގައުމަކާއެކު ގަތަރުން އަސްކަރީ ގުޅުންތައް ގާއިމް ނުކުރުން.\nމިސްރާ ދެކޮޅަށް ގަތަރުން ހިންގާ މީޑިއާގެ ހަމަލާތައް ވަގުތުން ހުއްޓާލުން.\nގަތަރުގެ ޚާރިޖީ ވަޒީރު ޝައިޚް މުހައްމަދު ބިން އަބްދުއްރަޙްމާން ވަނީ ޝަކުވާގެ ގޮތުގައި ހުށަހެޅި ނަމަވެސް ކުރީގެ ޝަރުތުތައް ހިމެނޭ އެއްވެސް ޝަކުވާއެއް ގަތަރުން ގަބޫލު ނުކުރާނެ ކަމަށް ވިދާޅުވެފަ އެވެ.\nވޯލްޑް ކަޕްގެ ފޯރި އެންމެ ގަދައީ ދިވެހި އަންހެނުންގެ މެދުގައި! 1 ދުވަސް 52 މިނެޓް ކުރިން\nޔޫސޭއާއި ވީއޭއާރް!5ގަޑި 33 މިނެޓް ކުރިން


SunOnline: Midhiya aharuge fageerunge list ah zakat bahaathee hiyaalu thafaathu vun\nމިދިޔަ އަހަރުގެ ފަގީރުންގެ ލިސްޓަށް ޒަކާތް ބަހާތީ ހިޔާލުތަފާތުވުން\nޝަފްނާ ހުސައިން 15 May 2020, 20:42\nމި އަހަރު ފިތުރު ޒަކާތުގެ ފައިސާ ދޫކުރާނީ މިދިޔަ އަހަރު އެކުލަވާލާފައިވާ ފަގީރުންގެ ލިސްޓްގައި ހިމެނޭ މީހުންނަށް ކަމަށް އިސްލާމިކް މިނިސްޓަރު ޑރ. އަހްމަދު ޒާހިރު ވިދާޅުވުމުން، ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދު އެކަމަށް ފާޑުވިދާޅުވެއްޖެއެވެ.\nޕީއެސްއެމް ނިއުސްއިން ގެނެސްދޭ ކޯވިޑް-19 ގެ ލައިވް ކަވަރޭޖްގައި ވާހަކަދައްކަވަމުން އިސްލާމިކް މިނިސްޓަރު ވިދާޅުވީޒަކާތުގެ ގޮތުގައި މިހާތަނަށް ދެ މިލިޔަން ހަތަރުލައްކަ އަށްޑިހަ ދެހާސް ރުފިޔާ ލިބިފައިވާކަމަށެވެ.\nއަދި ޒަކާތުގެ ގޮތުގައި ލިބޭ ފައިސާ ބަހަން ނިންމާފައި ވަނީ މިދިޔަ އަހަރު އެކުލަވާލާފައިވާ ފަގީރުންގެ ލިސްޓްގައި ހިމެނޭ މީހުންނަށް ކަމަށާއި އެމީހުންގެ އެކައުންޓަށް ފައިސާ ޖަމާކުރާގޮތަށް ހަމަޖެހިފައިވާ ކަމަށެވެ.\nމިކަމާ ގުޅިގެން ޑރ. ޝަހީމް ކުރެއްވި ޓުވީޓެއްގައި ވިދާޅުވީ މިދިޔަ އަހަރުގެ ހާލަތާ މި އަހަރުގެ ހާލަތު ތަފާތު ކަމަށެވެ.\n"މި އަހަރު އެތައް ބައެއްގެ ވަޒީފާ ގެއްލު މީހުން ހާލުގައި ޖެހިފައިވާއިިރު، މިދިޔަ އަހަރުގެ ލިސްޓަށް އަމަލުކުރުމަކީ ޝަރުއީ ނަޒަރުން ބަލާއިރުވެސް ހަމަޖެހޭ ކަމެއް ނޫން. ދީނީ ކަންކަން ކުރަން ޖެހޭނީ ހާލަތަށް ރިއާޔަތްކޮށް،" ޝަހީމް ވިދާޅުވިއެވެ.\nކޮވިޑް19 އާ ގުޅިގެން އިގްތިސޯދު އަޑިއަޅާލައި، އެތައް ބައެއްގެ ވަޒީފާ ވަނީ ގެއްލިފައެވެ. އަދި ގިނަ އަދަދެއްގެ ބައެއްގެ މުސާރަ އާއި އާމްދަނީ ދަށަށް ގޮސް ދިރިއުޅުމުގެ ހާލަތު ވަނީ ދަށްވެފައެވެ.\nމިދިޔަ އަހަރު އެކުލަވާލި ފަގީރުންގެ ލިސްޓަށް ޒަކާތުގެ ފައިސާ ބަހަން ނިންމީ ކޮވިޑް19ގެ ސަބަބުން ދަފްތަރު އެކުލުވާލުމުގައި ހުރި ދަތިތަކުގެ ސަބަބުން އެކަން ލަސްކޮށްފައިވަތީ އެވެ.\nއިސްލާމިކް މިނިސްޓްރީން ބުނީ މިވަގުތު ފަގީރުންގެ ގޮތުގައި ދަފްތަރުކޮށްފައި ވަނީ 8764 މީހުން ކަމަށެވެ. އޭގެ ތެރޭގައި ހިމެނެނީ މާލޭގެ ދަފްތަރުން 1717 މީހަކާއި އަތޮޅުތަކުން 7047 މީހުންނެވެ.\nއިސްލާމިކް މިނިސްޓަރު މިއަދު ވިދާޅުވީ އެހެން އަހަރުތަކުގެ މި މުއްދަތާ އަޅާބަލާއިރު މިއަހަރު ޒަކާތް ދެއްކި މީހުންގެ އަދަދު މަދުކަމަށެވެ. އެހެންމަވެސް މި ހާލަތަށް ރިއާޔަތް ކުރާނަމަ މީ ރަނގަޅު އަދަދެއްކަމަށެވެ.\nމިނިސްޓަރު ވިދާޅުވީ މިހާތަނަށް މާލެ ސަރަހައްދުން 53،597 މީހަކު އޮންލައިންކޮށް ޒަކާތް ދައްކާފައިވާ ކަމަށެވެ.


Haramfulhugai Hukuru Kuranikoh Imaamah Hamalaadheyn Ulhefi - Vaguthu\nހަރަމްފުޅުގައި ހުކުރު ކުރަނިކޮށް އިމާމަށް ހަމަލާދޭން އުޅެފި\nމާތްވެގެންވާ މައްކާގެ ހަރަމްފުޅުގައި އިއްޔެ ހުކުރު ޚުތުބާ ދެއްވަނިކޮށް "ހަތިޔާރެއް" ހިފައިގެން މިމްބަރަށް އަރައި، އިމާމަށް ހަމަލާދޭން އުޅުނު މީހަކު މިއަދު ހައްޔަރުކޮށްފި އެވެ.\nހުކުރު ނަމާދުގެ ކުރިން ޝެއިހް ބަންދަރު ބަލީލާ ޚުތުބާ ދެއްވަނިކޮށް މިމްބަރަށް އަރަން މަސައްކަތްކުރީ އިހްރާމް ހެދުމުގައި ހުރި ފިރިހެނެކެވެ. މިހާދިސާގެ ވީޑިއޯއެއް ހަރަމްފުޅާ ބެހޭ މައުލޫމާތު ހާމަކުރާ ހަރަމައިން ޝަރިފައިންގެ ޓުވީޓާ އެކައުންޓުން ވަނީ ހާމަކޮށްފައެވެ.\nމި ވީޑިއޯއިން ފެންނަ ގޮތުގައި ޚަތީބު ޚުތުބާ ކުރިއަށް ގެންދަވަނިކޮށް އިހްރާމްގައި ހުރި ފިރިހެނަކު ކުއްލިއަކަށް ތެދުވެ މިމްބަރާ ދިމާލަށް ދުއްވައިގަނެ އެވެ. އޭނާގެ އަތުގައި ކަނޑިއެއް ކަހަލަ އެއްޗެއް އޮތެވެ. މިމްބަރުގެ ދޮރާއި ދާދި ގާތައް އޭނާއަށް ދެވިފައި ވަނިކޮށް އެތަނުގައި ތިބި ޕަބްލިކް ސެކިއުރިޓީ އޮފިޝަލުން ވަނީ އެ މީހާ ހުއްޓުވައި ހައްޔަރުކޮށްފަ އެވެ.\nޚުތުބާ ކުރިއަށް ދަނިކޮށް ޚަތީބަށް ހަމަލާދޭން މަސައްކަތް ކުރި މީހާގެ އެއްވެސް މައުލޫމާތެއް އަދި ސައުދީ ސަރުކާރުން ހާމައެއް ނުކުރެއެވެ. ނަމަވެސް އޭނާ ހުރީ ފުލުހުންގެ ބެލުމުގެ ދަށުގައި ކަން ފުލުހުން ވަނީ ކަށަވަރު ކޮށްދީފައެވެ.\nއޭނާ ޚަތީބަށް ހަމަލާދޭން ދިޔައިރު އަތުގައި ކޮންމެވެސް އެއްޗެއް އޮތެވެ. ލަފާކުރެވޭ ގޮތުގައި އެއީ ދަނޑިބުރިއެކެވެ. ނަމަވެސް އޭނާ އަތުގައި އޮތީ ކޮންއެއްޗެއްކަން އަދި ސައުދީ ސަރުކާރުން ހާމައެއް ނުކުރެއެވެ.\nހަރަމްފުޅުގެ އިމާމުންގެ ސަލާމަތީ ކަންކަން 2000ގެ އަހަރުތައް ފެށުނުފަހުން ވަރަށް ވަރުގަދައަށް ބަލަހައްޓައެވެ. އެއީ އިމާމުންނަށް ހަމަލާދޭން ބައެއް މީހުން މަސައްކަތް ކުރާތީއެވެ. ޝައިހް ސުދައިސް ހަރަމްފުޅުގައި އިންނަވަނިކޮށް އެމަނިކުފާނަށް ވަޅިއަކުން ހަމަލާދޭން ވެސް މީހަކު މީގެ އަހަރުތަކެއް ކުރިން މަސައްކަތް ކޮށްފައިވެއެވެ.\nގެފުޅުގެ ދޮރުކޮޅު ފަރުމާކުރި ޑިޒައިނަރު އަވަހާރަވެއްޖެ\nބާރު ސްޕީޑްގައި ކާރެއް ދުއްވާފައި ގޮސް ހަރަމްފުޅުގެ ދޮރެއްގައި ޖައްސައިފި\nމެއި 22, 2021 09:04\nހަރަމްގެ އެއްވެސް އިމާމަކަށް މީހަކަށް ހަމަލަ ނުދެވޭނެ ، އެބޭފުޅުންގެ ސިކިއުރިޓީ ހުންނަގޮތް އަޅުގަނޑު ދެކުނިން ، ގައުމެއްގެ ރައީސް އަކަށްވެސް އެހާވަރުގަދަ ސިކިއުރިޓީ އެއް ދޭތަން ނުދެކެން ، އެބޭފުޅުން ވަޑައިގަންނަވާއިރު ހަތިޔާރާއި އެކު އެތެއްސިފައިންނެއް ވަށާގެން ތިއްބަވާނެ ، ނަމާދުކޮށް ނިމެންދެން.\nމެއި 22, 2021 09:38\nތިޔަ ވެދާނެ މިކިޔާ ހަ ރުކަށި ފިކު ރުގެ މީހަކަށް އޭނާ ބޭނުންވާ ގޮތަށް ހުތުބާ ނުކިޔަައިގެން އިމާމް މީހާއަށް ހަމަލާދިނީ ކަމަށްވެސް\nހަމަލާ ނާކާމިޔާބު ކުރެއްވީތީ ﷲއަށް ހަމްދު ހުރި\nއެމީހުން އެކަން ކުރަން އުޅުނީ އިރާދަފުޅާ ޚިލާފަށް\nމެއި 22, 2021 12:34\nބޯހަމަޖެހޭ ގޮލައެއްނޫ އެއީ


ބީރައްޓެހިޔާ 11 | Esfiya - Dhivehi Vaahaka Site\n“ވަރަށް ބޮޑަށް މާފްކުރޭ. މިވަގުތު އޭނައަށް ނެތް ވާހަކަދެއްކޭކަށް.” ސެކްރެޓަރީ ބުންޏެވެ. “އޭނަ މިވަގުތު ހުރީ މީޓިންއެއްގަ. ގަޑިއިރެއް ފަހުން ސްވިޓްޒަރލޭންޑަށް ފުރާގޮތަށް ހަމަޖެހިފަ އޮތީ.”\n“އެކަމަކު އަހަރެން މިހާރު ބޭނުން އޭނައާ ވާހަކަދައްކަން.” އަނާ ކުރުނުކުރިއެވެ.\nސެކްރެޓަރީއަށް އުނދަގޫވިއެވެ. “ތީ ނުވާނެ ކަމެއް. އެކަމަކު އޭނައަށް މެސެޖެއް ފޯރުކޮށްދެވިދާނެ.”\n“ނޫން އެންމެ ރަނގަޅު.” އަނާ ބުންޏެވެ. “މިއަންނަ ހަފްތާގަ އަހަރެން ގުޅާނަން. މިސްޓަރ ރައިޒްމޭން އޭރަށް އަންނާނެތޯ؟”\n“އާނ އޭނަ އަންނާނެ” ސެކްރެޓަރީ ޖަވާބުދިނެވެ. “ގުޑްބާއި”\nއަނާއަށް މިސްޓަރ ރައިޒްމޭންގެ ކުންފުނި އެނގިއްޖެއެވެ. އެކަަމަކު އޭނައަށް ވާހަކަދެއްކޭނެ ގޮތެއް ނުވިއެވެ.\nއަނާ ލަންޑަނުގައި އުޅެފައި ޓްރެއިނަށް އެރީ ހަގަޑި ބައިގައެވެ. އޭގެ ކުރިން އޭނާ ނޫސްޕޭޕަރު ގަތެވެ. އޭނާ ހުރީ ވަރުބަލިވެފައެވެ. އެހެންނަމަވެސް ފުދޭވަރަކަށް ހިތްހަމަޖެހިފައެވެ.\nޓްރެއިނަށް އަރާ ހަމަޖެހިލުމަށްފަހު އަނާ ނޫސް ހުޅުވާލިއެވެ. ފުރަތަމަ ސަފްހާގައި ބޮޑު އަކުރުން ޖަހާފައި އޮތީ ‘އަމިއްލަ ޕްލޭނެއް ލަންޑަން ކައިރިއަށް ވެއްޓިއްޖެ’ މިހެންނެވެ.\nއަނާ، ކިޔަން ފެށިއެވެ.\n‘އައި.ސީ.އެސްގެ ހަމީހުން ވަނީ މަރުވެފައެވެ. މިމީހުން މަރުވެފައިވަނީ މެންދުރު ވަގުތު ފުރި ބޯޓެއް ވެއްޓުމުގެ ސަބަބުންނެވެ. މިސްޓަރ ރައިޒްމޭން އައި.ސީ.އެސްގެ ޗެއަރމަނަށް ވާނެކަމަށް ލަފާކުރެވެއެވެ.’\nއަނާއަށް ގެއަށް ދެވުނުއިރު ދިހައެއް ޖަހައިފިއެވެ. އޭނާ އަވަހަށް ރޭޑިޔޯ ޖައްސާލިއެވެ.\nއައި.ސީ.އެސްގެ ޗެއަރމަންވެސް މަރުވީއެވެ. މިސްޓަރ ރައިޒްމޭން އެތަނުގެ އާ ޗެއަރމަނަށް ވާނެކަމަށް އެންމެންވެސް ދަނީ ބުނަމުންނެވެ.\nއަނާއަށް އެރެއަކު ނުނިދުނެވެ. އޭނާއަށް ވިސްނެމުން ދިޔައީ ޑޭވް ސްޓެޓިންގެ ޚާއްސަ އޯޑަރުތަކާ މެދުގައެވެ. އެމީހުންނަކީ ކޮން ބައެއް ހެއްޔެވެ؟ އެކޮޓަރީގައި އެމީހުން ކުރަނީ ކޮން ކަމެއް ހެއްޔެވެ؟\nހޮނިހިރު ދުވަހު ހެނދުނު، އަނާ ފިހާރައަށް ދިޔައެވެ. ޑޭވް، އަނާއާ އަނގަޔަކުން ނުބުންޏެވެ. ހުކުރު ދުވަހު އަނާ ފިހާރައިގައި މަސައްކަތްނުކުރީތީ އޭނާ ހުރީ ރުޅިއައިސްފައެވެ.\nޑޭވް، އަނާ ޗުއްޓީ ދުވަހު ކުރީ ކޮންކަމެއްތޯ ނާހައެވެ. އަދި އަނާވެސް ޑޭވްއަކަށް ކިޔައެއް ނުދެއެވެ.\nއެގާރަ ޖެހި ފަހުން ޑޭވް ފިހާރައިން ނުކުތެވެ. އަދި އޭނާގެ ކާރުގައި ހިނގައްޖެއެވެ. އަނާ ހުރީ އެކަންޏެވެ. މިއީ އޭނާގެ ފުރުސަތެވެ. އަނާ ފިހާރައިގެ ފަހަތަށް ދިޔައެވެ. އަދި ސްޕެޝަލް އޯޑަރ ކޮޓަރީގެ ތަޅުގައި ހިފާލިއެވެ. އެކޮޓަރީގެ ތަޅު ހުރީ ނުލައެވެ. ޑޭވް އެދިޔައީ ހަނދާންނެތި، ތަޅު ނުލައެވެ.\nއަނާ، އެތެރެއަށް ވަނެވެ. އެއީ ކުޑަ، އަނދިރި އަދި ހޫނު ކޮޓަރިގަނޑެކެވެ. އަނާ ބޮކި ޖައްސާލިއެވެ. އެކަމަކު އަލި އަންނަނީ ވަރަށް ފަނޑުކޮށެވެ. އޭނާ ވަށައިގެން ބަލާލިއެވެ.\nކުޑަ މޭޒަކާއި ބާ ދެގޮނޑި ހުއްޓެވެ. ދެން ވަށައިގެން ހުރީ ބައިވަރު ފޮށިގަނޑުތަކެކެވެ.\nއެތާކު ފޮތެއް ނޫނީ ގަލަމެއްހާ މިންވަރުވެސް ނެތެވެ. އެހެންވީއިރު ކޮން ޚާއްސަ އޯޑަރުތަކެއް ހެއްޔެވެ؟\nއަނާ ހިނގައިގަތެވެ. އެކަމަކު ފޮށިގަނޑުަކާހެދި އޭނައަށް އުނދަގޫވިއެވެ. އެއް ފޮށިގަނޑުގެ އެތެރެ، އަނާ ބަލާލިއެވެ. އޭގައި ހުރީ ބާ މަޖައްލާތަކާއި ނޫސް ގަނޑުތަކެވެ. އޭގެ ދަށުގައި ހުރީ މިލަވެ، ބާވެފައި ހުރި ހެދުންތަކެވެ. އެކަމަކަު އެހެދުންތަކުގެ ދަށުން އަނާއަށް ފައިސާ ފޮތިތަކެއް ފެނުނެވެ. ބައިވަރެކެވެ. އޭގެ ތެރޭގައި އިނގިރޭސި، ފްރެންޗް، އެމެރިކާ އަދި ޖަރުމަނު ފައިސާވެސް ހުއްޓެވެ. ދުނިޔޭގެ އެކި ޤައުމުތަކުގައި ބޭނުންކުރާ ފައިސާއެވެ.\nއަނާ ހުރީ ބަސްހުއްޓިފައެވެ. އޭނާ މީގެ ކުރިން އެހާ ގިނަ ފައިސާއެއް ނުދެކެއެވެ.\nއޭނާ އަނެއްކާވެސް ވަށައިގެން ބަލާލިއެވެ. އަނާއަށް މައިކް ބެއިލީގެ ފޮށި ފެނުނެވެ. އޭގައި އެކައްޗެއްވެސް ނެތެވެ. އެއަށްފަހު އޭނާއަށް އަރތަރ ރައިޒްމޭންގެ ބްރީފްކޭސް ފެނުނެވެ. އޭގައިވެސް އެކައްޗެއް ނެތެވެ.\nދެން އަނާ ބެލީ ތަންކޮޅެއް ބޮޑު ފޮއްޓެއްގެ ތެރެއެވެ. އޭގެ ތެރޭގައި ހުރީ ކުޅޭކުޅޭ ބުދެވެ. އެއެއްޗެހީގެ އަތާއި ފައި ވަނީ ބިނދިފައެވެ. އޭގެ ތެރެއިން އެކަތި، އެހެން ބުދުތަކަށްވުރެ ރީއްޗެވެ. އެކަމަކު އޭތީގެވެސް އަތް އޮތީ ބިނދިފައެވެ. އަނާ، އެބުދު މޭޒުމަތީގައި ބޭއްވިއެވެ.\nއެއަށްފަހު އަނާއަށް ފުޓުބޯޅައާ ބެހޭ ފޮތެއް ފެނުނެވެ. އޭގެ ގަނޑުތައް ހުރީ އިރާލެވިފައެވެ. އަނާ، އެފޮތްވެސް މޭޒުމަތީގައި ބޭއްވިއެވެ. އެއަށްފަހު އަނެއްކާވެސް ފޮށީތައް ހާވަން ފެށިއެވެ.\nއޭނާއަށް ހަލާކުވެފައި ހުރި ކުޅޭކުޅޭ ކާރުތަކެއް ފެނުނެވެ. އޭގެ ތެރެއިން ކުޅޭކުޅޭ މަތިންދާބޯޓެއް އަނާއަށް ފެނުނެވެ. އޭތިވެސް އޮތީ ހަލާކުވެފައެވެ.\nއަނާ، އެމަތިންދާބޯޓު މޭޒުމަތީގައި ބޭއްވިއެވެ. މިއީ ކޮންކަހަލަ އެއްޗެހި އެއްކުރާ މީހެއް ހެއްޔެވެ؟ ފައިސާއާއި، ހަލާކުވެފައި ހުރި ބުދުތަކާއި މަތިންދާބޯޓާއި ކާރެވެ. އަދި ގަނޑުތައް އިރާލެވިފައިހުރި ފުޓްބޯޅަ މަޖައްލާއެވެ.\nއަނާ، މޭޒުމަތީގައި ހުރި އެއްޗެއްސަށް ބަލާލިއެވެ. މިއީ ކީއްކުރާ އެއްޗެއްސެއް ހެއްޔެވެ؟ ޑޭވް ސްޓެޓިން މިތަން ތަޅުލާފައި ބަހައްޓަނީ ކީއްވެ ހެއްޔެވެ؟\nކުއްލިއަކަށް އަނާއަށް ފުންމައިގަނެވުނެވެ.\nOoohhhh. Sihuru hadha meeheh dho mi dave aky…. Curious…\nMe first. Reethi. Waiting.\nok dhw….mi biruveri vaahakaetha alhe…? :/\nI think this is not much horror story.. eana black magic hadhany hen heevanyy… Ehenve eana ehaa famous vy ves…… Dhoww.. But the writer didnt ripley us… Why\nNo idea…yer writer didnt reply up.. 🙁 riyaasha vaahakaa ge writer is good hurihaa kiyun theringe comment thaka ves reply kurey… 🙂 🙂\nބިރުވެރި May 31, 2018


Rilwan ge report majilihah dheyn angaafa eh nuvaane: Raees | Mihaaru\nރައީސް އިބްރާހިމް މުހައްމަދު ސޯލިހް މިއަދު ނޫސްވެރިންނާ ވާހަކަފުޅު ދައްކަވަނީ. އެމަނިކުފާނު ވިދާޅުވި ގޮތުގައި ރިލްވާންގެ މައްސަލައިގައި ދެ ޑްރާފްޓް ރިޕޯޓެއް ރިޔާސީ ކޮމިޝަނުން ވަނީ އެމަނިކުފާނަށް އަރުވާފައި. --- ފޮޓޯ: ހުސެއިން ވަހީދު/ މިހާރު\nރިލްވާންގެ ރިޕޯޓް މަޖިލިހަށް ދޭން އަންގާފައެއް ނުވާނެ: ރައީސް\n09 ސެޕްޓެމްބަރ 2019 - 15:48 21 comments\nގެއްލުވާލާފައިވާ މީހުންނާއި ގޮތް ނޭނގޭ މަރުތަކުގެ މައްސަލަ ބަލަން ރައީސް އުފެއްދެވި ރިޔާސީ ކޮމިޝަނުން ތައްޔާރުކުރި ދެ ޑްރާފްޓް ރިޕޯޓެއް ރައީސަށް ވަނީ އަރުވައިފަ އެވެ. އޭގައި ހުރި ބައެއް މައުލޫމާތުތައް ނޫސްވެރިންގެ ބައްދަލުވުމުގައި، ކޮމިޝަންގެ ރައީސް ހުސްނުއްސުދޫއު ވަނީ ހާމަކުރައްވައިފަ އެވެ.\nސުއޫދު ވަނީ ރައްޔިތުންގެ މަޖިލިހުގެ ރައީސް އަދި ކުރީގެ ރައީސް މުހައްމަދު ނަޝީދަށް ޑްރާފްޓްގެ ތަފްސީލު ރިޕޯޓާއި ހުލާސާ ރިޕޯޓް އަރުވައިފަ އެވެ. އޭގެ ތެރެއިން ހުލާސާ ރިޕޯޓް މަޖިލިހުގެ ވެބްސައިޓްގައި އާންމުކުރި އެވެ. އޭގައި ވެސް، ރިލްވާން "ގެއްލުވާލުމު"ގައި ބައިވެރިވި ކަމަށް ތުހުމަތުކުރެވޭ މީހުންނާއި އެ މީހުން އޭގައި ބައިވެރިވާ މިންވަރު ހިމެނެ އެވެ. އޭގެ ބަހުސް ވެސް މަޖިލިހުގައި ވަނީ ހިނގައިފަ އެވެ.\nޑްރާފްޓް ރިޕޯޓު ލިބުމާ އެކު މަޖިލީހާ އެ ރިޕޯޓު ހިއްސާ ކުރަން ކޮމިޝަންގައި އެދިފައިވާނެތޯ ރައީސް އޮފީހުގައި ބޭއްވެވި ނޫސްވެރިންގެ ބައްދަލުވުމުގައި ނޫސްވެރިއަކު ދެންނެވި ސުވާލުގެ ޖަވާބުގައި ރައީސް ވިދާޅުވީ ދެ ވަނަ ޑްރާފްޓް ރިޕޯޓު ލިބުމާ އެކު އެއްވެސް ފަރާތަކަށް ރިޕޯޓު ހިއްސާ ކުރަން "އަޅުގަނޑު ނުބުނަން" ކަމަށެވެ. އަދި ކޮމިޝަނާ އެކު މަޝްވަރާ ކުރެވުނީ މީޑިއާ އާއި ރައްޔިތުންނަށް ކޮންމެވެސް މައުލޫމާތެއް ހާމަކުރަން ކަމަށް ރައީސް ވިދާޅުވި އެވެ. އެކަމަކު، ރައީސް ފަހުން ވިދާޅުވީ، އިއްޔެ ކޮމިޝަނާ ބައްދަލުކޮށް، ބައެއް މުއައްސަސާތަކަށް ރިޕޯޓު ދޭން އެދިވަޑައިގެންނެވި ކަމަށެވެ. ނަމަވެސް ރައީސް ވިދާޅުވި ލިސްޓުގައި ރައްޔިތުންގެ މަޖިލިހުގެ ވާހަކައެއް ވިދާޅެއް ނުވެ އެވެ.\nޑްރާފްޓް ރިޕޯޓުގެ ބަހުސް މަޖިލިހުގައި ހިނގުމުގެ ކުރިން، ނަޝީދު ވަނީ އެ ޑްރާފްޓްގެ ކޮޕީއެއް މަޖިލިހުގައި ހިމެނޭ ސިޔާސީ ޕާޓީތަކުގެ ޕާލަމެންޓްރީ ގްރޫޕްގެ ލީޑަރުންނަށް ދެއްވައިފަ އެވެ. އެހެންވެ، ރިޕޯޓު ލިބިވަޑައިގެންނެވި އެއްވެސް ބޭފުޅަކު، ތަހުގީގަށް ހުރަސް އެޅިދާނެ ކަމެއް ނުކުރަން އެމަނިކުފާނު އެދިވަޑައިގެންނެވި އެވެ.\n"އަޅުގަނޑު ޔަގީން ކުރަން ބޭނުން ވަނީ ދެން ވެސް، މިހާތަނަށް އެ ޑްރާފްޓް ލިބިވަޑައިގެންނެވި އެއްވެސް ބޭފުޅަކު، ތަހުގީގަށް ހުރަސް އެޅޭ ގޮތަށް ކަމެއް ނުކުރެއްވުމަށް. އަދި ނިންމަން ޖެހޭ، ގުޅުވަން ޖެހޭ ޑޮޓުތަކެއް އެބަހުރި މީގެ ތެރޭގައި. އަޅުގަނޑަށް މި ބަލާލީމަ ވެސް އެބަ އެނގޭ،" ރައީސް ވިދާޅުވި އެވެ.\nރިލްވާންގެ ރިޕޯޓާ ގުޅޭ ގޮތުން މަޖިލިހުގައި މަސައްކަތްތަކެއް ހިނގަމުންދާތީ އެއީ ރިލްވާނަށް އިންސާފު ހޯދަން އެޅޭނެ ހުރަހެއްތޯ ނޫސްވެރިއަކު ސުވާލު ކުރުމުން ރައީސް ވިދާޅުވީ މަޖިލިހުން ކުރާ މަސައްކަތާ މެދުގައި އެއްޗެއް ވިދާޅުވާން ބޭނުންފުޅު ނުވާ ކަމަށެވެ. މަޖިލިހުން ކުރަން ޖެހޭ ކަންކަން ކުރުމުގެ ގާނޫނީ ބާރު މަޖިލިހަށް ލިބިގެންވާނެ ކަމަށް ވެސް ރައީސް ވިދާޅުވި އެވެ.\nއެމަނިކުފާނު ވިދާޅުވި ގޮތުގައި ރިޕޯޓު އާންމު ކުރުމާ ގުޅިގެން މިހާތަނަށް އައިއިރު، "ވީކަމެއް" ވަނީ ވެފަ އެވެ. އަދި ރިޕޯޓުގައި ހުރި ބައެއް މައުލޫމާތުތައް އާންމުވެއްޖެ ނަމަ، ތަހުގީގަށް ދަތިވާނެ ބައެއް ކަންކަން އެބަހުރި ކަމަށާއި އެ މައުލޫމާތު ހިފެހެއްޓުމަށް އެދިވަޑައިގަންނަވާ ކަމަށް ރައީސް ވިދާޅުވި އެވެ.\n"ހިފަހައްޓާފައި ދެން ވެސް އަޅުގަނޑުމެން މި ކުރަން ބޭނުންވާ ކަންކަން، މަގްސަދު ހާސިލް ކުރުމަށް، ރިލްވާނަށް ވީ ގޮތެއް ހޯދައިދިނުމަށް އެ ބަޔަކު އިންސާފުގެ ކުރިމައްޗަށް ގެނައުމަށް އަޅުގަނޑުމެން ކުރަން ބޭނުންވާ ކަންކަން ކުރުމުގައި އެންމެން އެއްބާރުލުން ދިނުމަށް މި އެދެނީ،" ރައީސް ވިދާޅުވި އެވެ.\nރައީސް އިބްރާހިމް މުހައްމަދު ސޯލިހް މިއަދު ނޫސްވެރިންނާ ވާހަކަފުޅު ދައްކަވަނީ. --- ފޮޓޯ: ހުސެއިން ވަހީދު/ މިހާރު\nރައީސް ވިދާޅުވީ ކޮމިޝަންގެ ރިޕޯޓު ފުލުހުންނާއި ޕްރޮސެކިއުޓަ ޖެނެރަލާއި އެޓާނީ ޖެނެރަލާ ހިއްސާކުރައްވާފައި ނުވާނެ ކަމަށެވެ. އަދި އެކަން އެ މުއައްސަސާތަކާ ހިއްސާ ނުކުރައްވައި މަޑުކުރެއްވީ ފައިނަލް ރިޕޯޓު ވަރަށް އަވަހަށް ތައްޔާރު ކުރާނެ ވާހަކަ ކޮމިޝަނުން އެންގުމުން ކަމަށް ވިދާޅުވި އެވެ.\n"އެހެންވެ، އަޅުގަނޑު ނިންމި ނިންމުމެއް އެއީ، ހުރިހާ ބޭފުޅުން އެއް މޭޒު ދޮށަށް ގެނެސް، މިކަމުގައި އެކައްޗެއް ކިޔައިގެން ކުރިއަށް ދިއުމަށް. އެހެންވީމަ، ދެން މިކަމުގައި މަސައްކަތް ކުރިއަށް ދާނީ ހުރިހާ ބޭފުޅުންނާ އެކީގައި އެއް އަމާޒަކަށް،" ރައީސް ވިދާޅުވި އެވެ.\nނަމަވެސް، ރިޔާސީ ކޮމިޝަންގެ ޑްރާފްޓް ރިޕޯޓު ފުލުހުންނަށާއި އެޓާނީ ޖެނެރަލް އޮފީހަށާއި ޕްރޮސެކިއުޓަ ޖެނެރަލް އޮފީހާ ހިއްސާ ކުރަން އެދިވަޑައިގެންފައިވާނެ ކަމަށް ރައީސް ވިދާޅުވި އެވެ.\nއިތުރު ލިޔުންތައް ރައީސް މުހައްމަދު ނަޝީދު ރައްޔިތުންގެ މަޖިލިސް މަޖިލީހުގެ މެމްބަރުން މީހުން މެރުން ރައީސް އިބްރާހިމް މުހައްމަދު ސޯލިހް ހުސްނުއް ސުއޫދު (ސުޕްރީމް ކޯޓުގެ ފަނޑިޔާރު) ރިޔާސީ ކޮމިޝަން ގެއްލިގެން ހޯދާ މީހުން އަހުމަދު ރިލުވާން


Dhivehi Kulhuntherin Ge Message: "Enburi Annaanee Varugadhakoh" - Vaguthu\nއިންޑިއާ އަތުން ބަލިވި މެޗަށްފަހު ދިވެހި ޓީމު-- ވަގުތު އިމޭޖަސް: އަބްދުﷲ އަބީދު\nއަމިއްލަ ގައުމުގައި ބޭއްވި ސާފް ޗެމްޕިއަންޝިޕުން ބަލިވުމުން އެ ހިތާމަކުރާނީ ހަމައެކަނި ސަޕޯޓަރުންނެއް ނޫނެވެ. ދިވެހި ކޯޗުންނެއް ނޫނެވެ. އެ ބުރަ ޒިންމާ އުފުލައިގެން ދަނޑުމަތީގައި ގައުމަށްޓަކައި ކުޅުނު ދިވެހި ކުޅުންތެރިންނެވެ. ބަލިވިޔަސް އެ ކުޅުންތެރިން ވަނީ ދިވެހިންގެ ހިތްތަކުން ބޮޑު ޖާގައެއް ދީފައެވެ. އެ ލޯބި އަދިވެސް އެބައޮތެވެ.\nފައިނަލަށްފަހު އެ ރޭ މާ ބޮޑު ކަމެއް ނުފެނުނު ނަމަވެސް ޖެހިގެން އައި ދުވަހު ކުޅުންތެރިން ވަނީ އެ ކުޅުންތެރިންގެ މީސްމީޑިއާ އެކައުންޓުތަކުގައި ސަޕޯޓަރުންނަށް ފަށްފަށުން ޝުކުރުއަދާކޮށްފައެވެ. އަދި މި ހުރިހާ ކުޅުންތެރިންގެ މެސެޖުގައި ވެސް ފާހަގަކޮށްލެވޭ އެއް މެސެޖެއް ވެއެވެ. އެއީ "އެނބުރި އަންނާނީ ވަރުގަދަކޮށް" މިހެންނެވެ.\nމިފަހަރުގެ ސާފް ޗެމްޕިއަންޝިޕް ރާއްޖެ ނިންމާލީ ތިންވަނައިގައި އޮވެގެންނެވެ. ލީގު އުސޫލުން ފަސް ގައުމާއެކު ކުރިޔަށްދިޔަ މި މުބާރާތް ރާއްޖެ ނިންމާލީ ޖުމްލަ ހަ ޕޮއިންޓާއެކު އެވެ. އެއީ ބަންގްލަދޭޝް އާއި ސްރީލަންކާ އަތުން ހޯދި މޮޅާއެކު ލިބުނު ޕޮއިންޓުތަކުންނެވެ. ނޭޕާލާއި އިންޑިއާ އަތުން ރާއްޖެ ވަނީ ބަލިވެފައެވެ.\nމުބާރާތުން ކެޓިނަމަވެސް ދިވެހިންގެ ހިތްތަކުން ކުޅުންތެރިންނަށް ދެވިފައިވާ ލޯބި ކުޑައެއްނުވި އެވެ. މީސްމީޑިއާގައި އަދިވެސް ދަނީ އެ ކުޅުންތެރިންގެ ހިތްވަރަށް ޝުކުރުއަދާކުރަމުންނެވެ. އަދި އަރަމުން އަންނަ ހައިޝަމް، ހަމްޕު، އައިސަމް، ނިހާން، ސިފާއު ފަދަ ކުޅުންތެރިންގެ މޮޅު ވާހަކަ އަދިވެސް ދަނީ ދައްކަމުންނެވެ. އެހެންކަމުން މިއީ އެ ކުޅުންތެރިންނަށް ލިބިގެންދިޔަ ބޮޑު ހިތްވަރެކެވެ.\nފައިނަލާއި މި ކުޅުންތެރިން ކުރިމަތިލީ ބޮޑު ޒިންމާއަކާއެކު އެވެ. ދަނޑަށް ވަދެތިބި ސަޕޯޓަރުންނާއި ދުރާއި ގާތުން ރާއްޖޭގެ އެކި ކަންކޮޅުތަކުން އެ ކުޅުންތެރިން ނެރޭ ނަތީޖާއަކަށް އިންތިޒާރުކުރާނެ ކަން ވިސްނައިގެންނެވެ. މި ޕްރެޝަރާއެކު ވެސް ދިވެހި ކުޅުންތެރިން ކުރި މަސައްކަތް އައްސަރިބަހާއި ސާބަސް ކިޔާ ދިވެހިން ވަރަށް ގިނައެވެ.\nސިޔާސީގޮތުން މަދު ބަޔަކު މީގެ ފައިދާ ނެގި ނަމަވެސް ޖުމްލަކޮށް ބަލާއިރު މި މުބާރާތުގައި ދިވެހި ޓީމުން ދެއްކި ކުޅުމާއި މެދު ގިނައިން ފެނިގެންދަނީ ރަނގަޅު ވާހަކަތަކެވެ.\nއޮކްޓޯބަރ 15, 2021 19:42\nސިޔާސީމީހުންގެ ކިބައިން އެއްކިބާވެ ސުޒޭނުގެ ފަރާތުން ދިވެހި ޤައުމީ ޓީމު މިނިވަންވެގެން ސަލާމަތް ވާންއޮތީ! އިންމަ، މޯހަން އަދި ނިޒާމް މިމީސްމީހުންނަކީ ރަނގަޅުކަމަށް ލަފާކުރެވޭ ކޯޗުން!\nއޮކްޓޯބަރ 16, 2021 00:42\nދިވެހިގައުމީޓީމް ގެހިތްވަރާ ކުރިމިންނަތް މަސައްކަތައް ހަމަ\nހިތުހެފުންމިނުން ޝުކުރުވެރިވަން. ވަކިން ހާއްސަކޮށް އަޝްފާގް އަދި ހަމްޒާ ގެފަރާތުން ފެނިގެންދިޔަ ހުނަރު ވެރިކުޅުން އުފަލާއެކު ފާހަގަކުރަން. ގަބޫލު ކުރިޔަސް ނުކުރިޔަސް ހަގީގަތަކީ ފުޓުބޯޅަ ކުޅޭނީ ކޮންމެވެސް ދެޓީމެއްކަމާ މޮޅުވާނީ ކޮންމެެވެސް އެއްޓީމެއްކަން.\nއޮކްޓޯބަރ 16, 2021 02:40\nއަބަދުވެސް އެންބުރި އަންނަނީ.ވާކަމެއްނެތް.ލޮލް


Amazon Prime video ge khidhumaiy Ooredoo in thaarafukohfi\nއެމޭޒަން ޕްރައިމް ވީޑިއޯގެ ޚިދުމަތް އުރީދޫއިން ތަޢާރަފުކޮށްފި\n5 މަސް,3ހަފްތާ,5ދުވަސް,5ގަޑި, 58 މިނެޓް, 57 ސިކުންތު ކުރިން 1870އިދުހާމް ނައީމް\nއެމޭޒަން ޕްރައިމް ވީޑިއޯގެ ޚިދުމަތް އުރީދޫއިން ތަޢާރަފުކޮށްފިއެވެ.\nއުރީދޫއިން ތަޢާރަފު ކުރި އެ ޚިދުމަތަކީ ގިނަ އަދަދެއްގެ ފިލްމާއި މިއުޒިކްގެ އިތުރުން ވީޑިއޯ ބަލޭލެވޭނެ ޚިދުމަތެކެވެ. އަދި އެމޭޒަން ޕްރައިމް ވީޑިއޯއަކީ މަޝްހޫރު ފިލްމުތަކާއި ޓީވީ އެޕިސޯޑްތައް އަދި ދުނިޔޭގެ އެކި ކަންކޮޅުތަކުގެ ޓީވީ ޗެނަލްތައް ހިމެނޭ މުނިފޫހި ފިލުވައިދޭ ކޮންޓެންޓް އެކުލެވިފައިވާ ޚިދުމަތެއްކަންވެސް ފާހަގަކޮށްލެވެއެވެ.\nއުރީދޫއިން އެމޭޒަން ޕްރައިމް ވީޑިއޯ ތައާރަފުކުރީ އެކަމަށްޓަކައި ހުޅުމާލޭ ސެންޓްރަލް ޕާކުގައި ބޭއްވި ޙާއްސަ ރަސްމިއްޔާތެއްގައެވެ. އެ ޚިދުމަތް އިފްތިތާހު ކޮށްދެއްވީ އުރީދޫގެ ސީއީއޯ ނަޖީބު ޚާންއާއި މިނިސްޓަރ އޮފް ކޮމިއުނިކޭޝަން ސައިންސް އެންޑް ޓެކްނޮލޮޖީ މުޙައްމަދު މަލީހު ޖަމާލް އެވެ.\nއައު އަހަރާއި ގުޅިގެން އުރީދޫން ތައާރަފްކުރި އެމޭޒަން ޕްރައިމް ވީޑިއޯގެ ޚިދުމަތް، އުރީދޫގެ މޯބައިލް އަދި ފިކްސްޑް ބްރޯޑްބޭންޑް ކަސްޓަމަރުންނަށް ލިބޭނެކަމަށާއި ކުރިއަށް އޮތް7ދުވަސް ވަންދެން އެ ޚިދުމަތް ހޯދުމަށް ހިލޭ ސަބްސްކްރައިބް ކުރެވޭނެކަމަށް އުރީދޫއިން ބުނެއެވެ. އަދި ފުރަތަމަ7ދުވަހުގެ ފަހުން6މަސްދުވަސް ވަންދެން 49 ރުފިޔާއަށް އެ ޚިދުމަތް ލިބޭނެކަމަށްވެސް އުރީދޫއިން މަޢުލޫމާތުދެއެވެ.\nއެ ރަސްމިއްޔާތުގައި ވާހަކަދައްކަމުން ސީއީޯ ނަޖީބު ޚާން ވިދާޅުވީ ޓެކްނޮލޮޖީގެ ސަބަބުން ރާއްޖޭގެ ރައްޔިތުންވެސް ފިލްމާއި ޓީވީ ޝޯތައް ބެލުމަށް އިންޓަނެޓް ޚިޔާރުކުރަމުންދާކަމަށެވެ. އަދި އުރީދޫއިން ތަޢާރަފު ކުރި ޚިދުމަތާއި ގުޅިގެން އެ ޚިދުމަތް ރާއްޖޭގެ އުރީދޫ ކަސްޓަމަރުންނަށް ފަސޭހައިން ލިބިގެންދާނެކަމަށްވެސް ނަޖީބު ޚާން ވިދާޅުވި އެވެ.\nއުރީދޫއަކީ ރާއްޖޭގައި ޓެކްނޮލޮޖީ ކުރިއެރުވުމަށްޓަކައި ގިނަގުނަ މަސައްކަތްތަކެއް ކުރާ ކުންފުންޏެއްކަން ފާހަގަކޮށްލެވެއެވެ.\n7 ގަޑި ކުރިން 89 0


"Fuluhun Ge Thereygai Andhiri Dhaulatheh Neih" - Vaguthu\n"ފުލުހުންގެ ތެރޭގައި އަނދިރި ދައުލަތެއް ނެތް"\nދީނީ ހަރުކަށި ފިކުރުތައް ގެންގުޅޭ ކަމަށް ތުހުމަތު ކޮށްފައިވާ "އަނދިރި ދައުލަތެއް" ފުލުހުންގެ ތެރޭގައި ނެތް ކަމަށް ޕޮލިސް ކޮމިޝަނަރު މުހައްމަދު ހަމީދު މިއަދު ވިދާޅުވެއްޖެއެވެ.\nރައްޔިތުންގެ މަޖިލީހުގެ ސަލާމަތީ ބާރުތަކާއި ބެހޭ ކޮމެޓީ އަށް ވަޑައިގެން ވާހަކަ ދައްކަވަމުން ސީޕީ ހަމީދު ވިދާޅުވީ ގައުމުގައި މިހާރު ކަންކަން ހިނގަމުން ދާ ގޮތުން ހަމަނުޖެހުމެއްގެ ތެރެއަށް ވެއްޓުން ކައިރި ކަަމަށާއި، ސިޔާސީ ފަރާތްތަކުން ތަންތަނުގައި ވާހަކަ ދައްކަވަމުން ދާއިރު އެފަދަ ކަންކަމަށް ވިސްނުމަކީ މުހިންމު ކަމެއް ކަމަށް އޭނާ ވިދާޅުވިއެވެ.\nފުލުހުންގެ ތެރޭގައި އޮތީ އަނދިރި ދައުލަތެއް ނޫން ކަމަށާއި އެހެން ނަމަވެސް ދީނާއި ގުޅުވައިގެން އަނިޔާވެރި އަމަލުތައް ހިންގުމާއިި، ދީނީ މިނިވަންކަމަށް ހިތަވަރުދޭ އެއްވެސް މީހަކު ފުލުހުގެ ތެރޭގައި ނުވާނެ ކަމުގެ ޔަގީންކަން ސީޕީ ދެއްވިއެވެ.\n"އަނދިރި ދައުލަތުގެ މާނައަކީ ކޮބައިކަމެއް އަޅުގަނޑަށް ދަންނަވަން ދަތި. އެކަމަކު ދީނާ ގުޅުވައިގެން އަނިޔާވެރި އަމަލުތައް ހިންގުމާއި، އަދި އޭގެ އަނެއް ކޮޅުގައި އޮންނަ ދީނީ މިނިވަންކަމަށް ހިތްވަރުދީ އެއިން އެއްވެސް ކަމަކަށް ވާގިދޭ ބަޔަކު ފުލުހުންގެ މުއައްސަސާގެ ތެރޭގައި ނޫޅޭކަން އަޅުގަނޑު ދަންނަވަ"\nއަދި ރައްޔިތުންގެ މަޖިލީހުގެ ބައެއް މެންބަރުންނަށް ބައެއް ފަރާތްތަކުން އިންޒާރުދެމުން ދާކަމުގެ މައުލޫމާތު ލިބެމުންދާކަމަށާއި، އެއީ ވިސްނަން ޖެހޭ ކަމެއް ކަމަށް އޭނާ ވިދާޅުވިއެވެ. އަދި އިންޒާރުދިން ބައެއް މީހުން ފުލުހުންގެ ބެލުމުގެ ދަށަށް ގެންގޮސްފައިވާނޭ ކަމަށާއި، އެއީ ފުލުހުން ސީރިއަސް މައްސަލައިގެ ގޮތުގައި ބަލަމުން އަންނަ ކަންކަން ކަމަށް ހަމީދު ވިދާޅުވިއެވެ.\nހަމީދު މިހެން ވިދާޅުވެފައި ވަނީ ހަރުކަށި ކަމާއި ދެކޮޅަށް ފުލުހުންނަށް ފިޔަވަޅު އަޅަން ދަތި ވަނީ އެފަދަ ކަންކަމަށް ބައެއްފަހަރުފުލުހުންވެސް ހެއްލިފައި ތިބުމުގެ ސަބަބުން ކަމަށް އިއްޔެ ރައްޔިތުްނގެ މަޖިލީހުގެ ރައީސް، ރައީސް މުހައްމަދު ނަޝީދު އިއްޔެ ވިދާޅުވުމާއި ގުޅިގެން ކަމަށް ބެލެވެއެވެ.\nނޮވެމްބަރު 27, 2019 17:55\nކަލޯ ހަމީދާ ކަލޯތިޔާހެން ބުނާއިރު ޗަކޮއި ތިޔައީ ކޮން ގުރޫޕަކައްނިސްބައްވާ މީހެއްތަ؟؟؟\nއެމް ޑީ އެން ދޮތަ؟؟؟🐛🐛🐛\nނޮވެމްބަރު 27, 2019 17:56\nއެބަ އޮތް ލާދީނީ އަނދިރި ދައުލަތް. ކަލޭ ތިހުރީނު ދެން ކަލޭގެ އައުވާނުން އެބަ ތިއްބެއްނު.\nނޮވެމްބަރު 27, 2019 18:52\nފަހުޒަމާނުގައި ދޮގުވެރި ދައްޖާލުންތައް ވާނެތެވެ. ތިޔަބައިމީހުންނާއި އަދި ތިޔަބައިމީހުންގެ ކާބަފައިންވެސް އަހައިފައިނުވާ ވާހަކައާގެން އެއުރެން ތިޔަބައިމީހުންގެ ގާތަށް އަންނާނެއެވެ. ފަހެ ތިޔަބައިމީހުން އެއުރެންނާމެދު ސަމާލުވާހުއްޓެވެ. އެއުރެންނަށް ތިޔަބައިމީހުން އަވާގައި ޖައްސައި މަގުފުރައްދައިލިޔަ ނުދޭށެވެ.\nނޮވެމްބަރު 27, 2019 18:57\nދެންނަޝީދު އެބުނާ އަނދިރި ދައުލަތަކީ ރޭގަނޑުގެ ކަޅުއަނދިރިދޯ ޅެންވެރިޔާކުރެން އަހާބަލަ ތިޔަބުނާ އަނދިރިި ދައުލަތަކީ ކޮބާތޯ؟\nނޮވެމްބަރު 27, 2019 19:54\nނޮވެމްބަރު 27, 2019 23:35\nކަލެޔައް ރޭކާލާނީ އަތައް ގޮވީމަ،7ފެބްރުއަރީގަވެސް ދޮޅުރޯނާ އަރާފަ އިންދާ ދެފައިދަނޑިޔައް ރެވުނީ.\nނޮވެމްބަރު 28, 2019 10:37\nނަޝީދު ގެ ބޭނުމަކީ ގުޑުގުޑު ލެވުން އަދި އޭގެ ތެރެއިން ނުނިޔަތު ގެ އަމަލަށް މަގުފަހިވާތީ ހިތާމަ ހުރި\nޑިސެމްބަރު 9, 2019 13:22\nލާދީނީ ދައުލަތަކީ އަނދިރި ދައުލަތް. ކަލޭތީ އޭގެ ބޮޑެއް.


އަންނަ އަހަރު ތައުލީމީ ދާއިރާއަށް ހަތަރު ބިލިއަން\nއިއްޒުއްދީން ސްކޫލްގައި ރައީސް އިބްރާހިމް މުހައްމަދު ސޯލިހު: އަންނަ އަހަރު ތައުލީމީ ދާއިރާއަށް 4.1 ބިލިއަން ރުފިޔާ ވަނީ ކަނޑައަޅާފައި -- އަވަސް ފޮޓޯތައުލީމީ ދާއިރާއަށް ދައުލަތުގެ ބަޖެޓުން އަންނަ އަހަރު ކަނޑައަޅާފައިވާ ފައިސާގެ އަދަދުތައް\nދައުލަތުގެ އަންނަ އަހަރުގެ ބަޖެޓުގައި ތައުލީމީ ދާއިރާއަށް 4.1 ބިލިއަން ރުފިޔާ ކަނޑައަޅައިފި އެވެ.\nފިނޭންސް މިނިސްޓަރު މިއަދު މަޖިލީހަށް ހުށަހެޅުއްވި ދައުލަތުގެ ބަޖެޓުގައި ތައުލީމީ ދާއިރާއަށް ކަނޑައަޅާފައިވާ 4.1 ބިލިއަން ރުފިޔާގެ ތެރެއިން 3.8 ބިލިއަން ރުފިޔާ އަކީ ރިކަރެންޓް ހަރަދެވެ. އޭގެތެރޭގައި ތައުލީމީ ދާއިރާގެ މުވައްޒަފުންގެ ހަރަދަށް 2.3 ބިލިއަން ރުފިޔާ ކަނޑައަޅައިފައިވެ އެވެ. ތައުލީމީ ދާއިރާގެ ކެޕިޓަލް ހަރަދަށް އަންނަ އަހަރުގެ ބަޖެޓުގައި ކަނޑައަޅާފައިވަނީ 295 މިލިއަން ރުފިޔާ އެވެ.\nނޭޝަނަލް ސްޓޫޑެންޓް ލޯނަށް 240 މިލިއަން ރުފިޔާ ކަނޑައަޅައިފައިވާއިރު، ދަރިވަރުންގެ އެހެނިހެން ސްކޮލަޝިޕާއި ތަމްރީނުތަކަށް 208 މިލިއަން ރުފިޔާ ކަނޑައަޅައިފައިވެ އެވެ.\nބަޖެޓު މަޖިލީހަށް މިއަދު ހުށަހަޅުއްވަމުން ފިނޭންސް މިނިސްޓަރު އިބްރާހީމް އަމީރު ވިދާޅުވީ މި ސަރުކާރުގެ ފުރަތަމަ އަހަރު ތައާރަފުކުރި ޑިގްރީ ފެންވަރަށް ހިލޭ ކިޔެވުމުގެ ޕްރޮގްރާމްގެ ދަށުން 12,000 ކުދިންނަށް ހިލޭ ޑިގްރީ ކިޔެވުމުގެ ފުރުސަތު ފަހިކޮށްދީފައިވާ ކަމަށެވެ. އަދި އަންނަ އަހަރު ވެސް އެ ޕްރޮގްރާމް ކުރިއަށް ގެންދިއުމަށް ނިންމާފައިވެ އެވެ. ހިލޭ ޑިގްރީ ޕްރޮގްރާމަށް އަންނަ އަހަރުގެ ބަޖެޓުގައި 159 މިލިއަން ރުފިޔާ ވަނީ ކަނޑައަޅައިފަ އެވެ.\n“މިއީ މިހާތަނަށް މަތީ ތައުލީމު ފޯރުކޮށްދިނުމަށް އެއް އަހަރެއްގެ ތެރޭ އެންމެ ބޮޑަށް ހަރަދުކުރަން ރާވާފައިވާ ފަހަރު. މިއީ ދިވެހި ޒުވާނުންނަށް މަތީ ތައުލީމު ހޯދުމުގައި ހުރި ހުރަސްތައް ނައްތާލައި، މީހުން ބިނާކޮށް، ދިވެހި ވަޒީފާގެ ބާޒާރުގައި ދިވެހި މަސައްކަތްތެރިންގެ ދައުރު އިތުރުކުރުމަށް އެޅޭ މުހިންމު ފިޔަވަޅެއް،” މިނިސްޓަރު ވިދާޅުވި އެވެ.\nސްކޫލް ދަރިވަރުންނަށް ދޭ އެހީގެ ގޮތުގައި 170 މިލިއަން ރުފިޔާ ވެސް އަންނަ އަހަރުގެ ބަޖެޓުގައި ކަނޑައަޅައިފައިވެ އެވެ. މި ސަރުކާރުގެ ތައުލީމީ ދާއިރާގެ އެންމެ މުހިއްމު އެއް ވައުދު ކަމަށްވާ ސްކޫލް ދަރިވަރުންގެ ނާސްތާ ޕްރޮގްރާމަށް އަންނަ އަހަރުގެ ދައުލަތުގެ ބަޖެޓުގައި ކަނޑައަޅާފައިވަނީ 135 މިލިއަން ރުފިޔާ އެވެ. ނާސްތާ ޕްރޮގްރާމް މިއަހަރު ކޮވިޑް-19 އާއި ގުޅިގެން މެދުކަނޑާލުމަށްފަހު ނާސްތާ މިހާރު ފޯރުކޮށްދެމުން ދަނީ ކޮންމެހެން ބޭނުންވާ ދަރިވަރުންނަށެވެ.\nއަންނަ އަހަރުގެ ބަޖެޓުގައި ވަނީ ދެ ރަށެއްގައި ސްޓޭޓް އޮފް ދި އާޓް ޓިވެޓް ސެންޓަރު ގާއިމްކުރުމަށް 19 މިލިއަން ރުފިޔާ ވެސް ހިމަނާފަ އެވެ. އަންނަ އަހަރުގެ ބަޖެޓުގައި 141 ރަށެއްގައި ތައުލީމީ ދާއިރާގެ 177 މަޝްރޫއެއް ހިންގުމަށް ހަމަޖެހިފައިވެ އެވެ. އޭގެ ތެރޭގައި 31 ރަށެއްގެ ސްކޫލްތަކުގެ އިމާރާތާއި ވަސީލަތްތައް ތަރައްގީކުރުމުގެ އާ މަޝްރޫއުތައް ހިމެނޭއިރު، ހުޅުމާލޭގެ ދެވަނަ ފިޔަވަހީގައި ގާއިމުކުރާ އާ ތިން ސްކޫލުގެ މަޝްރޫއު ވެސް ހިމެނެ އެވެ. ހުޅުމާލޭގެ ދެވަނަ ފިޔަވަހީގައި އާ ސްކޫލެއް އިމާރާތްކުރުމަށް 29 މިލިއަން ރުފިޔާ ބަޖެޓުގައި ޖަހާފައިވެސްވެ އެވެ.\n“ސަރުކާރުގެ އަމާޒަކީ ފެންވަރު ރަނގަޅު ތައުލީމެއް އަމިއްލަ ފަސްގަނޑުގައި ތިބެގެން ދިވެހި ކޮންމެ ކުއްޖަކަށްވެސް ހޯދޭނެ މަގު ފަހިކޮށްދިނުން. އަދި އިގުތިސާދީ ހަރަކާތް އިތުރުވެ ސިންދަފާތުވެގެންދާއިރު މުސްތަގުބަލުގައި ބޭނުންވާނެ ހުނަރުވެރި ތައުލީމީ މަސައްކަތްތެރިން ބިނާކުރުން،” ބަޖެޓު ހުށަހަޅުއްވަމުން މިނިސްޓަރު އަމީރު ވިދާޅުވި އެވެ.\nއަމީރު އިތުރަށް ވިދާޅުވީ ތައުލީމީ ދާއިރާއަށް އުމްރާނީ ގޮތުންނާއި، ޓީޗަރުންގެ ނިސްބަތުންނާއި، ވަސީލަތްތަކުގެ ގޮތުން އަންނަ އަހަރުގެ ބަޖެޓުގެ ތެރެއިން ކުރިއަށް ވުރެ އެތައް ކަމެއް ފަހިވެ، ފަސޭހަ ވެގެންދާނެ ކަމަށެވެ.


ސުވައިދައްތަގެ ހާލު މާ ބޮޑަށް ސީރިއަސްވުމުން މާލެ ގެންގޮސްފި - DhiDaily\nސުވައިދައްތަގެ ހާލު މާ ބޮޑަށް ސީރިއަސްވުމުން މާލެ ގެންގޮސްފި\nޢުމުރުން ދުވަސްވީ މީހެއްގެ ހާލު ސީރިއަސްވުމުން އެމްއެންޑީއެފުގެ ހެލިކޮޮޕްޓަރުގައި މާލެ ގެންގޮސްފިއެވެ.\nހާލު ސީރިއަސްވުމުން އެމްއެންޑީއެފުގެ ހެލިކޮޮޕްޓަރުގައި މިއަދު އިރުއޮއްސުނުހާއިރު މާލެ ގެންދިޔައީ، ދ.ރިނބިދޫ ޢުމުރުން 62 އަހަރުގެ އަންހެނެއްްކަމަށްވާ ސުވައިދާ އާދަމް(ސުވައިދައްތަ) އެވެ.\n”ދިޑެއިލީ“ އަށް މަޢުލޫމާތު ދެއްވަމުން ރިނބިދޫ ކައުންސިލުގެ ރައީސް ހާތިމް އިބްރާހިމް ވިދާޅުވީ ސުވައިދައްތައަކީ ފުއްޕާމޭގެ ބަލި ހުންނަ މީހެއްކަމަށެވެ. އަދި ސުވައިދައްތައައީ ވަރަށް ކުރިއްސުރެ އެ ބައްޔަށް ފަރުވާ ހޯދަމުން ކަމަށާއި، ނަމަވެސް މިއަދު ހާލު ސީރިއަސްވީ ކަމަށް ވެސް ހާތިމް ވިދާޅުވިއެވެ.\n”ފުއްޕާމޭގެ މައްސަލައެއްގައި ވަރަށް ކުރިއްސުރެ ފަރުވާ ހޯދަމުން އައީ. މާލޭގައި ފަރުވާހޯދާފަ އުޅެފަ އައިސް މިކޮޅުގަ އުޅެމުންދަނިކޮށް މިއަދު މާ ބޮޑަށް ހާލު ދެރަވީ. ފަރުވާކުރެވެން ހުރީ މާލެއިން. މިކޮޅުގަ އޮކްސިޖަން މެޝިނުގެ އެހީގައި އެ ހުންނަނީ. ދެން ޑޮކްޓަރުން ލަފާދެއްވީ މާލެ ގެންދަން. އައިޖީއެމްއެޗްގަ ދެން ފަރުވާދޭންޖެހޭނީ. ފަހަރެއްގަ ވެންޓިލޭޓަރުގެ އެހީގަ ވެސް ފަރުވާދޭން ޖެހިދާނެ.“ ހާތިމް ވިދާޅުވިއެވެ.\nމި ގޮތުން ސުވައިދައްތަގެ ހާލު ބޮޑުވުމުން ބެލީ ވީހާވެސް އަވަހަކަށް މާލެ ގެންދެވޭނެ މަގުފަހިކުރުމަށް ކަމަށާއި، ކަނޑުމަގުން ދާން ބަލައިފިނަމަ ސުވައިދައްތަގެ ހާލު އިތުރަށް ގޯސްވެދާނެކަމަށް ބެލެވޭތީ އާސަންދައަށް އެދިލެއްވީކަމަށް ހާތިމް ވިދާޅުވިއެވެ.\n”ބެލީ ވީހާވެސް އަވަހަކަށް ފޮނުވޭނެ ގޮތެއް. ކަނޑުމަގުން ދާން ބަލައިފިއްޔާ ޕޭޝަންޓަށް އިތުރު އުނދަގޫތަކެއް ވެދާނެ. އެހެންވެ އާސަންދައަށް އެދުމުން އެމްއެންޑީފުގެ ސެންޓްރަލް އޭރިއާގ ހެލިކޮޕްޓަރު އައިސް މިއަދު އެ ގެންގޮސްދިނީ.“ ހާތިމް ވިދާޅުވިއެވެ.\nހާތިމް ވަނީ ހެލްތު ސެންޓަރުންގެ ޑޮކްޓަރުންނާއި، ނަރުހުންނާއި މުވައްޒަފުންގެ މަސައްކަތްތައް ފާހަގަކުރައްވައި އެ ބޭފުޅުންނަށް ޝުކުރު އަދާކުރައްވާފައެވެ. އަދި އަސްލު ހީރޯއިންނަކީ އެ ބޭފުޅުންކަމަށް ވެސް ހާތިމް ވަނީ ވިދާޅުވެފައެވެ.\nމީގެ އިތުރުން ހާތިމް ވަނީ ދިވެހި ސިފައިންގެ ޚިދުމަތަށް ވެސް ޝުކުރު އަދާކުރައްވާފައެވެ.\nއިސް ދެއަރ އެނީ ހެލްކޮޕިޓަރ އިން އެމް.އެން.ޑީ.އެފް… ހަހަހަ


Criminal Court ge shareeai thakah vanumugai noosverinnah lui thakeh dheyn fashaifi | Mihaaru\nކްރިމިނަލް ކޯޓް: އެ ކޯޓުގެ ޝަރީއަތްތަކަށް ވަނުމުގައި ނޫސްވެރިންނަށް ޚާއްސަ ލުއިތަކެއް ދޭން ވަނީ ފަށާފައި -- ފޮޓޯ/މިހާރު\nކްރިމިނަލް ކޯޓުގެ ޝަރީއަތްތަކަށް ވަނުމަށް ނޫސްވެރިންނަށް ލުއިތަކެއް\n26 ފެބުރުއަރީ 2020 - 18:223comments\nކްރިމިނަލް ކޯޓުން މިއަދު އެކުލަވާލައި، އަމަލު ކުރަން ފެށި ޝަރީއަތް އަޑުއަހަން މީހުން ވެއްދުމުގެ އުސޫލުގައިވާ ގޮތުން އާންމު އުސޫލުން ކޮންމެ އަޑުއެހުމަކަށް ވެސް ވަދެވޭނީ އެ އަޑުއެހުމެއް ފެށުމުގެ 15 މިނެޓް ކުރިން އެކަމަށް އެދޭ ފޯމް ހުށަހަޅައިގެން ކަމަށް ވިޔަސް، ނޫސްވެރިންނަށް އެކަމުގައި ލުއިތަކެއް ލިބޭނެ އެވެ.\nއެގޮތުން ކޮންމެ މީޑިއާއަކުން ކޮންމެވެސް ތިން ނޫސްވެރިއަކަށް ކޯޓުގައި ރަޖިސްޓްރީވުމުގެ ފުރުސަތު ދެވޭނެ ކަމަށާއި ރަޖިސްޓްރީވާ ނޫސްވެރިން ފޯމް ހުށަނޭޅިޔަސް، އަޑުއެހުންތަކަށް ވަދެވޭނެ ކަމަށް އެ އުސޫލުގައިވެ އެވެ. އެކަމަކު ރަޖިސްޓްރީނުވާ ނޫސްވެރިންނާއި މީޑިއާތަކަށް އެ ފުރުސަތު ލިބޭނީ އާންމު އުސޫލުން ފޯމް ހުށަހަޅައިގެން ކަމަށް ވެސް އެ އުސޫލުގައިވެ އެވެ.\nއެ އުސޫލު ބުނާގޮތުން ކޯޓުގައި ރަޖިސްޓްރީވާ ކޮންމެ ނޫސްވެރިއަކަށް ވެސް ޚާއްސަ ކާޑެއް ދޫކުރެވޭނެ އެވެ. އަދި ކުރިން ނޫސްވެރިންނަށް ފޮތާއި ގަލަން ފަދަ ތަކެތި ވެއްދުމުގެ ހުއްދަ ނެތަސް، އާ އުސޫލު އޮތްގޮތުން ނޫސްވެރިންނަށް އެ ފުރުސަތު ލިބޭނެ އެވެ. އެކަމަކު އަޑާއި މަންޒަރު ރެކޯޑް ކުރެވޭ ފަދަ އެއްޗެއް ވެއްދުމަކީ މަނާ ކަމެއް ކަމަށް އެ އުސޫލުގައިވެ އެވެ.\nޝަރީއަތްތަކަށް ނޫސްވެރިން ވެއްދުމުގައި ކްރިމިނަލް ކޯޓުން ލުއިތަކެއް ދިންއިރު، މީގެ ކުރިން އެހެން ބައެއް ކޯޓުތަކުން ވެސް ނޫސްވެރިންނަށް ލުއި އުސޫލުތަކެއް ހަމަޖައްސި އެވެ. އެގޮތުން ހައި ކޯޓާއި ސިވިލް ކޯޓުން އެފަދަ ލުއިތަކެއް ނޫސްވެރިންނަށް ދެ އެވެ.\nއިތުރު ލިޔުންތައް މީޑިއާ ނޫސްވެރިކަން ކްރިމިނަލް ކޯޓް ކޯޓް މައްސަލަތައް


Tiger aa eku action seen kulhumakee faseyha kameh noon: Kriti Sanon - vNews.mv\nޓައިގަރ އާއެކު އެކްޝަން ސީން ކުޅުމަކީ ފަސޭހަ ކަމެއްނޫން: ކްރިތީ ސެނަން\nމަރިޔަމް ޝާހިދާ 04 April 2021, 12:22\nބޮލީވުޑުގައި މިވަގުތު އެކްޝަން ސީންތައް ކުޅެގެން ގިނަ ބައެއްގެ ހިތް ފަތަހަ ކުރަމުންދާ އެކްޓަރު ޓައިގަރ ޝްރޮފްއާއެކު އެކްޝަން ސީންތައް ކުޅުމަކީ ހީކުރިހާ ފަސޭހަކަމެއް ނޫންކަމަށް ބަތަލާ ކްރިތީ ސެނަން ބުނެފިއެވެ.\nކްރިތީ ސެނަން މިކަމާ ގުޅޭޣޮތުން ވާހަކަ ދައްކާފައިމިވަނީ މިވަގުތު ޓައިގަރ އާއެކު ދެމީހުން ކުޅޭ ފިލްމު "ގަންޕަތް" ގެ ޝޫޓިންގްއަށް ށްފަހުއެވެ.\nޓައިގަރއާއެކު އޭނަގެ ފުރަތަމަ ބޮލީވުޑް ފިލްމު ކުޅެފައިވާ ކްރިތީ ސެނަން ބުނެފައިވަނީ ޓައިގަރ ފަދަ ކުޅަދާނަ އެކްޝަން ސީން ކުޅޭ އެކްޓަރަކާއެކު ފިލްމުގެ އެކްޝަން ސީންތައް ޝޫޓްކުރާއިރު އޭނާ ކުޑަކޮށް ޖެހިލުންވެއެވެ.\nމިފިލްމުގެ ޝޫޓިންގް ޝެޑިއުލްއަށް ކްރިތީ ވަރަށް ބޮޑަށް އިންތިޒާރުކުރި ކަމަށާއި ޓައިގަރއާއެކު އަނެއްކާވެސް ފިލްމަކުން ފުރުސަތު ލިބުމުން އެކަމާ އޭނާ ވަރަށް އުފާވިކަމަށް ބަތަލާވަނީ ބުނެފައެވެ.\nފިލްމުގައި ޓައިގަރއެކޭ އެއްގޮތަށް އެކްޝަން ސީންތައް ކުޅެން ކްރިތީ ހަމަޖެހިފައި ވާއިރު ކުރިންވެސް އުއްމީދު ކުރިގޮތަށް އެކްޓަރ ޓައިގަރ ޝްރޮފްގެ ފަރާތުން ވަރަށް ބޮޑު އެހީތެރިކަމެއް ލިބިގެންދާކަމަށް ކްރިތީވަނީ އިންޑިއާގެ މީޑިއާގައި ބުނެފައެވެ.\nޓައިގަރ ކަހަލަ މޮޅު އެކްޓަރަކާއެކު އެކްޝަން ސީންތައް ކުޅުމަކީ ފަސޭހަކަމެއް ނޫންކަމަށްވެސް ކްރިތީވަނީ ބުނެފައެވެ.\nފިލްމު "ގަންޕަތް" ގައި ކްރިތީ ކުޅޭ ރޯލަށް އޭނާވަނީ އޭނާގެ ބަރުދަނުން 11 ކިލޯ ލުއިކޮށްފައެވެ.\nމިވަގުތު އެކްޓަރު ވަރުން ދަވަންއާއެކު ކުޅޭ ފިލްމު "ބޭޑިޔާ" ގެ ޝޫޓިންގްގައި ވަރަށް އަވަދިނެތި މަސައްކަތް ކުރަމުން އަންނަ ބަތަލާގެ ކުރިއަށްހުރި ފިލްމުތަކުގެ ތެރޭގައި އެކްޓަރު އަކްޝޭ ކުމާރްއާއެކު ކުޅޭ ފިލްމު "ބައްޗަން ޕާންޑޭ" ހިމެނެއެވެ.\nމީގެއިތުރުން އެކްޓަރު ރާޖް ކުމާރް ރާއޯއައެކު ކުޅެން ސޮއިކޮށްފައިވާ "ހަމް ދޯ ހަމާރޭ ދޯ" އަދި ތެލުގޫ ފިލްމު "އަދީޕުރުޝް" ހިމެނެއެވެ.\nކްރިތީއަކީ މިވަގުތު ބޮލީވުޑްގައި އަރަމުން އަންނަ ފާހަގަކޮށްލެވޭ އަންހެން ބަތަލާއިން ގެތެރެއިން ވަރަށް ކާމިޔާބު ފިލްމުތަކެއް ބެލުންތެރިންނަށް ގެނެސްދީފައިވާ ތަރިއެކެވެ. އޭގެތެރޭގައި ފިލްމު "ރާބްތާ"، "ލުއްކާ ޗުއްޕީ"، "ހައުސްފުލް -4" އަދި "ޕާނީޕަތް" ހިމެނެއެވެ.


Raees Yameen ge shareeaiy: Hulaasaa bayaan avas kohfi\nމީގެކުރިން ރައީސް ޔާމީންގެ ޝަރީއަތެއް ކުރިއަށް ދިޔައިރު ސަޕޯޓަރުން ކޯޓު ދޮށުގައި އެއްވެ -- އަވަސް ފޮޓޯ\nކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ މައްޗަށް އުފުލާފައިވާ މަނީ ލޯންޑްރިން މައްސަލާގެ ޝަރީއަތުގައި ހުލާސާ ބަޔާން އިއްވުން އެއް ދުވަސް އަވަސްކޮށްފި އެވެ.\nއެންމެ ފަހުން މި މައްސަލާގައި މިދިޔަ ހަފުތާގެ ބުދަ ދުވަހު ބޭއްވި އަޑުއެހުމުގައި ހެއްކާ ގުޅޭ ގޮތުން ވާހަކަ ދައްކާ ވަނީ ނިންމާފަ އެވެ. އެހެންވެ މައްސަލަ ބައްލަވާ ގާޒީ، ކުރިމިނަލް ކޯޓުގެ އިސް ގާޒީ އަހުމަދު ހައިލަމް ނިންމެވީ އަންނަ މަހުގެ 10 ވަނަ ދުވަހު ހުލާސާ ބަޔާން އިއްވުމަށް އަޑުއެހުމެއް ބޭއްވުމަށެވެ.\nނަމަވެސް އެނގިފައިވާ ގޮތުގައި އެ ތާރީހު މިހާރު ވަނީ ކޯޓުން ބަދަލުކޮށް އަންނަ މަހުގެ ނުވަ ވަނަ ދުވަހަށް ބަދަލުކޮށްފަ އެވެ. އަޑުއެހުން ތާވަލުކޮށްފައިވަނީ އެ ދުވަހުގެ މެންދުރުފަހު 1:00 އަށެވެ.\nޓީވީއިން ލައިވްކޮށްގެން ކުރިއަށް ގެންދާ މި ޝަރީއަތް ނިމުމާ ގާތްވެފައިވާއިރު ހުލާސާ ބަޔާން އިއްވުމަށްފަހު ހުކުމް އިއްވުމަށް އަޑުއެހުމެއް ބާއްވާނެ އެވެ. ކުށް ސާބިތުވާނަމަ، އަދަބާ ގުޅޭ ގޮތުން ވާހަކަ ދެއްކުމަށް ވަކި އަޑުއެހުމެއް ބާއްވަން ޖެހެ އެވެ.\nއޭގެ ފަހުން އެންޓި ކޮރަޕްޝަން ކޮމިޝަން، އޭސީސީއާއެކު ރައީސް ޔާމީން ވަނީ އެސްކޮރޯ އެކައުންޓެއް ހެދުމަށް އެއްބަސްވުމެއް ހަދާފަ އެވެ. އެގޮތަށް އެއްބަސްވީ އެ މައްސަލާގެ ތަހުގީގު ނިމެންދެން އެ އެކައުންޓްގައި އެ ފައިސާތައް ބެހެއްޓުމަށެވެ. އެކަމަކު، ޔާމީން ވަނީ އެ އެއްބަސްވުމާ ހިލާފުވެފަ ކަމަށް ދައުލަތުން ބުނެ އެވެ. އެސްކޮރޯ އެކައުންޓަށް ޔާމީން ޖަމާކުރީ އެސްއޯއެފްއިން ލިބުނު ފައިސާ ނޫން ކަމަށާއި އެ އެކައުންޓަށް ޖަމާކުރީ މޫސާ ޖަމީރުގެ ފަރާތުން ހޯދި، ފައިސާތަކެއް ކަމަށް ދައުލަތުން ވަނީ ބުނެފަ އެވެ. އެސްކޮރޯ އެކައުންޓަށް ފައިސާ ޖަމާކޮށްފައިވަނީ ޒަމީރުގެ އެކައުންޓުންނެވެ.\nމި މައްސަލާގައި ރައީސް ޔާމީންއާ ދެކޮޅަށް އެމަނިކުފާނުގެ ދެ ޓޫރިޒަމް މިނިސްޓަރުން ކަމަށް އަހުމަދު އަދީބާއި މޫސާ ޒަމީރު ހެކި ބަސް ދެއްވާފައިވެ އެވެ. އޭގެއިތުރުން އެމްއެމްޕީއާރްސީގެ ކުރީގެ އެމްޑީ އަބްދުﷲ ޒިޔަތާއި އޭސީސީގެ ކުރީގެ ރައީސް މުއައްވިޒު ރަޝީދު ވެސް ހެކި ބަސް ދެއްވާފައިވެ އެވެ. ދައުލަތުގެ ހެކިންގެ ތެރެއިން އޭސީސީގެ ކުރީގެ ރައީސް ހަސަން ލުތުފީ ވަނީ ހެކި ބަސް ދެއްވަން ދެކޮޅު ހައްދަވާފަ އެވެ. އޭގެއިތުރުން ރައީސް ޔާމީންގެ ހެއްކެއްގެ ގޮތުގައި ހުށަހެޅުއްވި ކުރީގެ ގަވަރުނަރު އަޒީމާ އާދަމް ވެސް ވަނީ ހެކި ބަސް ދެއްވަން އުޒުރުވެރިވެފަ އެވެ.\nރައީސް އަބްދުﷲ ޔާމީން މޯލްޑިވްސް ޕޮލިސް ސާވިސް ޕްރޮސެކިއުޓާ ޖެނެރަލްގެ އޮފީސް + ކްރިމިނަލް ކޯޓް ރައީސް ޔާމީންގެ ޝަރީއަތް


Kurin kandaelhi kuyyahvureh 1,000 rufiya bodukoh, flat ge kuli kanda alhaifi.\nކުރިން ކަނޑައެޅި ކުއްޔަށްވުރެ 1،000 ރުފިޔާ ބޮޑުކޮށް، ފްލެޓްގެ ކުލި ކަނޑައަޅައިފި\nކުރީގެ ރައީސް އަބްދުﷲ ޔާމީންގެ ސަރުކާރުން ހުޅުމާލޭގައި އިމާރާތް ކޮށްފައިވާ “ހިޔާ” ފްލެޓްތައް ދޭން ކުރިން ކަނޑައަޅާފައިވާ އަގަށްވުރެ، 1،000 ރުފިޔާ ބޮޑުކޮށް ކުލި ކަނޑައަލައިފިއެވެ.\nރައީސް އޮފީހުގައި ބޭއްވި މީޑިއާ ބްރީފިންގައި އެކަން އިއުލާން ކުރައްވަމުން ހައުސިން މިނިސްޓަރު މުހައްމަދު އަސްލަމް ވިދާޅުވީ، ޑައުންޕޭމަންޓާއެކު ކުއްޔަށް ދޭ ނަމަ އެ އަދަދު 7،500ރ. އަށް ވުރެ ކުޑަވާނެ ކަމަށެވެ. ޑައުންޕޭމަންޓު ދައްކާ މީހުންނަށް ދެ ފުރުސަތެއް ދޭނެ ކަމަށް އޭނާ ވިދާޅުވި ނަމަވެސް އެ މަޝްވަރާ އަދި ދަނީ ކުރިއަށް ކަމަށް އަސްލަމް ވިދާޅުވިއެވެ. ކުރީ ސަރުކާރުން މެއިންޓެނެންސް ފީ އާއި ކުއްޔާއި އެކުގައި ނަގަން ނިންމާފައިވަނީ 6500 ރުފިޔާއެވެ.\nއަސްލަމް މިއަދު ވިދާޅުވީ 7500 ރުފިޔާ ނެގުމުންވެސް އެޗްޑީސީއަށް ގެއްލުން ވާނެކަމަށެވެ. ނަމަވެސް އެއީ ކަނޑައެޅިގެން އިތުރުފުޅެއްކަން ފާހަގަކޮށްލެވެއެވެ. މިގޮތުން މީގެ ކުރިން އެޗްޑީސީއިން ރައީސް އޮފީހަށް ފޮނުވި ކަރުދާހެއްގައި ބުނެފައިވާ ގޮތުގައި ކުލީގެ ގޮތުގައި 7367 ރުފިޔާ ނަގާނަމަ 921 މިލިއަން ރުފިޔާގެ ފައިދާއެއް ލިބޭނެ ކަމަށެވެ.\nއަސްލަމް ވިދާޅުވީ ކުލި ކަނޑައަޅާފައިވަނީ އެކަމަށް ވަރަށް ރަނގަޅަށް ބެލުމަށްފަހު ނެގެން އޮތް އެންމެ ކުޑަ މިންވަރަކަށް ކަމަށެވެ. އަދި މިއީ މިހާރު ފްލެޓްތަކަށް ނެގެން އޮތް އެމްމެ ކުޑަ މިންވަރުކަމަށް އަސްލަމް ވަނީ ވިދާޅުވެފައެވެ.


2 vana matchun molhuve Thiyamus X Thaavalge 1 vanagai hamajehilaifi | ungoofaaru.com\nބަނޑޭރިގަނޑު/ޚަބަރު/ދެވަނަ މެޗުން މޮޅުވެ ތިޔަމަސް އެކްސް ތާވަލުގެ އެއްވަނާގައި ހަމަޖެހިލައިފި\nމުހައްމަދު އިމްރާން (ދަގަނޑޭ) 12 ޖުލައި 2019\n0 103 1 މިނެޓުން ކިޔާލެވޭ\nއުނގޫފާރު ކޮމިއުނިޓީ ސެންޓަރުން އިންތިޒާމު ކޮށްގެން ކުރިއަށް ގެންދާ “ޔޫ އެޗް އެލް ޓޮޕް ވަން ލީގު”ގައި ރޭ ކުޅުނު ފުރަތަމަ މެޗު އެއްވަރުވިއިރު ދެވަނަ މެޗުގައި ޔަންގް ބޯއީސްގެ މައްޗަށް ތިޔަމަސް އެކްސް ކުރި ހޯދައިފިއެވެ.\nރޭ ކުޅެވްނު ފުރަތަމަ މެޗުގައި ބައްދަލު ކުރީ ދަ ޑަބަލް އެލް އާއި ޔަންގްސްޓަރއެވެ. ފޯރިގަދަ ކުޅުމެއް ފެނިގެންދިޔަ މިމެޗު ޑަބަލް އެލްއިން 2-3 ން މޮޅުވާން ދަނިކޮއް 22 މިނެޓުގައި މުހައްމަދު ސާއިފު ޖެހި ލަނޑުން މެޗު ނިމުނީ3ލަނޑު3އެއްވަރު ވެގެންނެވެ. މި މެޗުގައި ދަ ޑަބަލް އެލްގެ ލަނޑުތައް ކާމިޔާބު ކޮށްދިނީ މުހައްމަދު މުއީން2ލަނޑު މުރުތަލާ މުހައްމަދު 1 ލަނޑެވެ. ޔަންގްސްޓަރގެ ލަނޑުތައް ކާމިޔާބު ކޮށްދިނީ ސިންދުބާދު އާއި ހުސެއިން ރިމާޒު އަދި މުހައްމަދު ސާއިފް މިއިން ކޮންމެ ކުޅުންތެރިޔަކު 1 ލަނޑެވެ.\nރޭ ކުޅުނު ދެވަނަ މެޗުގައި ޔަންގް ބޯއީސްގެ މައްޗަށް ތިޔަމަސް އެކްސްއިން ކުރި ހޯދީ 0-3 ނެވެ. މިއީ ތިޔަމަސް އެކްސް ލީގުގައި މޮޅުވި ދެވަނަ މެޗެވެ. މިނަތީޖާ އާއެކު ތިޔަމަސް ވަނީ ކުޅުނު ދެމެޗުން ލިބުނު6ޕޮއިންޓާއެކު ތާވަލްގެ އެއްވަނައިގަ ހަމަޖެހިލާފައެވެ. މި މެޗުގައި ތިޔަމަސް އެކްސް ޖެހި3ލަނޑު ކާމިޔާބު ކޮއްދިނީ މަމްދޫހު އަބުދުލު ޤާދިރު އާއި ސައުދުﷲ ހުސައިން އަދި ހަސަން ފަޒީލު މިއިން ކޮންމެ ކުޅުންތެރިޔަކު އެއް ލަނޑެވެ.\nލީގުގެ ކުޅުން މިރެއަކު ނޯންނާނެއެވެ. ދެން ކުޅުން އޮންނާނީ މާދަމާރޭއެވެ. މަދަމާރޭ ފުރަތަމަ މެޗުގާއި ބައްދަލުކުރާނީ ދަ ޑަބަލް އެލް އަދި ޔަންގްބޯއީސްއެވެ. ދެވަނަ މެޗުގައި ބައްދަލު ކުރާނީ ޔަންގްސްޓަރ އަދި ޗެލްސީ މެގައެވެ. މާދަމާގެ މެޗުތައް 30؛20 ފެށިގެން އުނގޫފާރު ކޮމިއުނިޓީ ސެންޓަރުގެ ފުޓްސަލް ދަނޑުގައި ކުރިއަށްދާނެއެވެ.\nUHL Top One League\nPOINT GD GF GA D L W Played Team No.\n678 10022 Thiyamus-X 1\n4 8 1571012Double L 2\n3 2-6801 12Young Boys 3\n1 4-48 1 102 Young Star 4\n0 8-4120101 Chelsea Mega 5\n0 1-560101 Police 6\n"ޔޫ އެޗު އެލް ޓޮޕް ވަން ލީގު" ގެ ކުޅުން ރޭ ފެށިއްޖެ


މެންބަރުންގެ ޚިޔާލު: އެބެއަށް އިޙުތިރާމާއި އެކު… – Maldivian Democratic Party\nމެންބަރުންގެ ޚިޔާލު: އެބެއަށް އިޙުތިރާމާއި އެކު…\nމިއަދު ދެން މަނިކުފާނަށް އަޅުގަނޑުމެން އިހުތިރާމާއި އެކު ކިތަންމެ ކިޔަން ބޭނުން ނަމަވެސް ރައީސްއެކޭ ކިޔޭކަށް ނެތެވެ. ތިޔައުޅުއްވާ ނުސިޔާނު ގޮތުން އުސްތާޒެކޭބުނެ އެދުރުންނަށް މަލާމާތް ކުރާކަށް ނުކެރޭނެއެވެ. ޒައީމޭ ކިޔައިގެން ލޯބިން ނުވަތަ ، ހައްދަން ވެގެން ނަމަވެސް ބަޔަކު ކީނަންވެސް އަމިއްލަޔަށް ތިޔަނަގާ އެއްލާލީއެވެ. މައިބަދަ މުގުރާ ކަލޭގެ މިހާރު އޮޑިފައްތާ ކަލޭގެގެ ނަމުން މަޝްހޫރު ވެފައިވާތީވެ އެނަންވެސް މަނިކުފާނަކާ “ސޫޓެއް” ނުވެއެވެ. އަމިއްލަ މީހުންގެ މަސް ރޮލަށް ހަފައި ކައިގެން ނުކުތް ބަޔަކާ ގުޅިގެން މަނިކުފާނުން ތިޔަ ވަޑައިގަންނަވަނީ މީސްތަކުންގެ އިހުތިރާމާ ދުރަށްކަމުން ހިތާމަޔާ އެކު ނަމަވެސް މިހާރު ކިޔެން އޮތީ އަގެއްނެތް އެހެލި ކަތީބެވެ. އެކަމަކު ޒަމާނާ އެއްގޮތަށް ކުރުކޮށްލާނަމެވެ. އޭރުން ތަންކޮޅެއް ރީތިވާނެ ކަމުގައި ފެނެއެވެ.\nކަތީބާއެވެ. ތިބާގެ ވެރިކަމުގައި އަހަރުމެންނަށް ހާދަހާ ދުއްތުރާލެއް ކުރީމުއެވެ. ހާދަ އަނިޔާއެއްވެސް ރައްޔިތުންނަށް ދިނީމުއެވެ. ތިބާގެ ޅިޔަނުންނާއި ގާތް މީހުންގެ ސަބަބަބުން ހާދަހާ ދެމަފިރީންނެއް ވަރިވެ ދިޔައެވެ. ހާދަގިނަ ދިވެހި އަންހެން ދަރީންނެއްގެ އިއްފަތް ތެރިކަން ފޭރިގަނެވުނެވެ. ހާދަބަޔަކު ވީނުވީއެއް ނޭނގި ގެއްލުނެވެ. ކަތީބުގެ ޖަލުތަކުގައި ހަތިޔާރުއަޅައި ފޯރިމަރާން ކަތީބު ބައިތިއްބާފައި ތިބި މީހުން ތިއްބައި އެހާ މީހުން ގެއްލި އަދިވެސް ވީނުވީއެއް ނޭނގި އޮތީމައި އެމީހުންގެ މަސްފިހެގެން އަނެއްކާ ކަތީބާއި ގާތްމީހުން ކެއީ ނޫންބާވައޭ ވެސް ބައެއް މީހުން ސުވާލު ކުރެއެވެ. ގައިމުވެސް ކަތީބު އެއްކަލަ މެޑެލިފަތިއެޅި ހެދުން ލައިގެން ނުކުމެ އިޝްތިހާރު ކުރަނިކޮށް ބަޑިޖަހައި މެރި މީހުންގެ އަދަދު ޝަރީއަތް ކުރާން އެތިބަ މީހުންގެ ލަގޮނޑީގައި ކިތަންމެ ވޭނެއް އެޅިޔެއް ކަމަކު، އެމީހުންނަށްވެސް އެނގޭނެއެވެ. ދުނިޔެ އެންމެ ތަނަވަސް ކަމުގައި ނަށާ ، ލަވަކިޔަމުން ގެންދިޔައިރު މިގައުމުގެ ފަތުރުވެރިކަން ކުރިއަރުވައިގެންނާ ، ބޭރުގެ ތަންތަނުން ލިބުނު އަދަދު ނުކުރެވޭ ފައިސާ ތަކުގެ އިތުރުން ވަގަށް ތެޔޮވިއްކައިގެންނާއި ސުމަގުލް ކޮށްގެން ކަތީބާ ކަތީބުގެ އާއިލާ މީހުން ފައިސާ ހޯދިކަމުގައި ކޮންމެވެސް ބަޔަކު އެބަބުނެއެވެ. އެކަމަކު ބޮޑުފޮށިމަތީން ކަތީބު ތެދުވިއިރު ހައްބަ ޖެހިތާ މުކައްބަވެސް ނެތެވެ. ތިގޮތައް އުޅޭ މީހުންނާ ދިމާލަށް އަހަރެމެންގެ ބައެއް މީހުން ” ބޮޑުވަގޭ ” ގޮވިއެއް ކަމަކު އަހަރެމެންވެސް ތިރީސް އަހަރު ވަންދެން ހިތުން ރުހުމުން ނޫނަސް ކުރުނީސް ކޮށްގެން ގެންގުޅުނު އަދި މިއަދު މުސްކުޅިވެ އަޖޫޒު ވެފައިވާ ތިކަހަލަ މުސްކުޅި ކަތީބަކާ ދިމާލަށް އެހާ ހުތުރުކޮށް ގޮވާކަށް ހިތެއް ނުރުހޭނެތާއެވެ.\nކަތީބުބޭބެ ގާތު ބުނަންހެއްޔެވެ. މިހާރުދެން ތިދަނީ ހައްދުފަހަނަ އަޅައިގެންނެވެ. ތިއުޅޭ ގޮތަށް މީހުންގެ ކުރިމަތީގައި މީހާ މުޅީން އަގުވެއްޓި އެންމެފަހުން ބަޔަކުނުކުމެ ތިބޭގެ ހަތަރެސްފައި ނުބަންނަނީސް ނިކަން ހޭއަރާ އަޑުއަހާ ބަލާށެވެ. އަހަރެމެން މިއުޅެނީ ބޭެބެވެސް އަހަރެމެންގެ ތެރޭގައި އިއްޒަތް ދީގެން ބެހެއްޓޭތޯއެވެ. އަދި ބޭބެގެ ނަމުން ތަންތަނަށް ނަންކިޔާން އުޅުނީމަ ގިނަބަޔަކު އެކަމާ ނުރުހުނަސް އެކަންވެސް ކޮންމެވެސް ދުވަހަކުން ކުރާނެއެވެ. ތިހާ ހިތްދަތިވެގެން ތިއުޅެނީ ވައިގެ އެއޮއްބޮޑު ވައިގެ ބަނދަރަށް އެހެންމީހެއްގެ ނަންކީމަހެން ހާދަހީވެއެވެ. އެކަމަކު އެކަމަކާހުރެ ބޮލުރޮދި ކެނޑިގެން އުޅޭ ވާލެއްހެން އަދި އުޅޭކަށް ނުވޭތާއެވެ. އެތަނުގެ ފާހާނާ ބަރިޔަށްވެސް އަދި އެހެރީ ނަމެއް ނުދީވިއްޔާއެވެ. އެއީ ރާއްޖޭން ބޭރުން އަންނަ އަދި ބޭރަށް ފުރާ އެންމެންހެން ބޭނުންކުރާ ތަނެއްކަމުން ބޭބެގެ ނަން ދަމަހައްޓަން އެތަނަކީވެސް ނުލާހިކު ރަނގަޅުވާނެ ތަނެކެވެ. ތިހާވަރުން ނޫޅޭށެވެ. އަހަރެމެންވެސް މިހާރު ލަދުގަންނަ ހިސާބަށް ކަންކަން މިހިރަ ދަނީއެވެ.\nއަމިއްލައަށް ނުކުރާނަމޭ ބުނިހައި ކަމެއްކޮށް ބޭބެގެ އަގު މުޅީން ވެސްޓިދާއިރު ވެސް ބޭބެގެ ގާތުގައި ތިޔަ ތިބަ ހަމައެކަކުވެސް އެކަމަކާ ފިކުރެއް ނުކުރެއެވެ. އެންމެފަހުން މިހާރު އިއްޔެ އެއިވުނު އަޑުތަކުން ތިބެޔަށް ބަންޑާރައިން އެދޭ ފައިސާ ކޮޅުވެސް ބަޔަކު ނުކުމެ ކަނޑާލަ ފާނެހެން އެބަހީވެއެވެ. ކަތީބުބޭ ދެން ދުވަހަކުވެސް ސިޔާސީ ކަންކަމުގައި ސިޔާސަވެގެން ނޫޅޭނަމޭ ބުނެފައި އަނެއްކާ މާސިޔާސަ ވެގެން އުޅުމަކީ ގަބޫލުކުރެވޭނެ ކަމެއް ނޫންކަމުގައި ކަތީބުބެއަށް އިއްޔެއާ ޖެހެންެދެން އެންމެ ހެޔޮއެދިގެން އުޅުނު މީހުންވެސް އެދަނީ ބުނަމުންނެވެ. އެމީހުން މިކަހަލަ ކަމަކަށް އާނބަސް ބުނެ ނުކުމެއްޖިއްޔާ މިހާރު ” ބޮޑުހޯލު ” އޮތްގޮތުން ތިބޭބެގެ ހަސްފަސްވެސް މުޅީން ނެތިގެން ހިނގައިދާނެތީވެ ހާދަހާ ހިތަށް ތަދުވެއެވެ. އެހެލި ކަތީބާއެވެ. ހެޔޮނުވާނެއެވެ. މިހާރުދެން ތިހިރީ މިކޮޅަށްވުރެ އެކޮޅު ގައިމުވެސް ކައިރިވެ އަޖޫޒުވެފައެވެ. މިހާރުދެން ކިޔަވާލާ އަޅުކަމުގައި ގިނައިން އުޅެވޭތޯ ބަލާބަލާށެވެ. ކޮންމެ މީހަކަށްވެސް ތިދުވަސް އަންނާނެއެވެ. ބަސްނާހާ ސިޔާސަކުދީން އެކުގައި އުޅޭތީވެ އެކުދީން ބުނާގޮތަށް އުޅޭން ހަދައިގެން މާދަމާ ތިބޭބެޔާ ތިބޭބެގެ ކުދީންކޮޅު މަގުމައްޗަށް ގިނަވެ ގުދަންތަކުގައި ތަޅުލައިގެން ގެންގުޅޭން ޖެހިއްޖިއްޔާ އަދިވެސް ތިބޭބެގެ ހާލާމެދު ހަމްދަރުދީވާ އަހަރެމެން ކަހަލަ މީހުންގެ ހިތަށް ވަރަށް ތަދުވާނެތީވެ މިވާހަކަ ބުނެލީއެވެ. އަނެއްކާ ތި އެއްކުރާންއުޅޭ ބައިގަނޑުގައި ފަސް އަދަދު ހަމަނުވެއްޖިއްޔާ މީހުން ކިޔާނެ އެއްޗެތީން ލޯހުޅުވާލަންވެސް ދަތިވާނެއެވެ. ނިކަން ހޭއަރައި ވިސްނައިގެން އުޅެވޭތޯ އަދިވެސް ބަލާބަލާށެވެ


Dhaandhoo Hotelehgge Thereygai Thoonuehchakun Hamalaadhee Meehaku Zahamkollaifi - Vaguthu\nސެޓެލައިޓް ފޮޓޯއަކުން ދާންދޫ\nގއ. ދާންދޫ ހޮޓަލެއްގެ ރޭ ތޫނު އެއްޗަކުން ހަމަލާދީ މީހަކު ޒަހަމްކޮށްލައިފިއެވެ.\nފުލުހުން ވިދާޅުވީ، ރޭ 21:50 ހާއިރު އެރަށު ހޮޓަލެއްގެ ތެރޭގައި ދެ މީހަކު ޒުވާބުކޮށް ތޫނު އެއްޗަކުން ހަމަލާދީފައިވާކަަމަށް ފުލުހުންނަށް ރިޕޯޓްކޮށްފައިވާކަމަށެވެ.\nއެ މަރާމާރީގައި އަނިޔާ ލިބިފައި ވަނީ 31 އަހަރުގެ ބަންގްލަދޭޝް ފިރިހެނެކަަށެެވެ.\nއަދި ފުލުހުން އެ ސަރަހައްދަށް ދިޔައިރު، ޒަަހަމްވި މީހާ ހެލްތް ސެންޓަރަށް ގެންދިޔަ ކަމުގެ މައުލުމާތު ލިބިފައިވާކަމަށާއި، މި މައްސަައިގެ ތުހުމަތު ކުރެވޭ ދެވަނަ މީހާއަށް އަނިޔާ ލިބިފައިވާތީ ފުލުހުންގެ އެހީގައި ޑޮކްޓަރަށް ދައްކާފައިވާ ކަމަށް ފުލުހުން ވިދާޅުވިއެެވެ.\nމި މާރާމާރީގައި ޒަހަމްވި ދެ މީހުންނަށް ލިބުނު އަނިޔާތަކުގެ ތަފްސީލެއް ފުލުހުން ހާމަކޮށްފައެއް ނުވެެއެވެ. ފުލުހުން ވިދާޅުވީ، މި މާރާމާރީގައި ހިމެނޭ ދެ މީހުންނަށްވެސް އެކި ވަރުގެ އަނިޔާ ލިބިފައިވާ ކަމަށެވެ.\nއަދި މި މައްސަލަ ފުލުހުން ތަހުގީގު ކުރަމުންދާ ކަމަށްވެސް ފުލުހުން ވިދާޅުވިއެވެ.\nއޭޕްރީލް 2, 2020 06:56\nފީކަޅާ ބެކަގްރައުންޑުން އަންނަ އެއްވެސް ހަމައެއްލަމައެއްނެތް އަޚްލާގެއް އުސޫލެއްނެތް އިޖަތިމާއީ ފޭރާންހަލާކު ކުރަމުންދާ މިބަންގްލާދޭޝް މީހުން ހެޔޮނުވާނެ މިރަށަށް ނާރުވަބަލަ. އަހަރުމެންގެ ޅަޖީލު އެބަހަލާކުކުރޭ މިމީހުން.


Mahinda Rajapaksa Sri Lanka ge boduvazeeru kamuge huvaa kuravvaifi - vNews.mv\nމަހިންދަ ރާޖަޕަކްސަ (ވ) ސްރީލަންކާގެ ރައީސްގެ ކުރިފުޅުމަތީގައި ބޮޑުވަޒީރުކަމުގެ ހުވާ ކުރައްވަނީ:\nމަހިންދަ ރާޖަޕަކްސަ ބޮޑުވަޒީރުކަމަށް، ރާޖަޕަކްސަގެ އާއިލާ އަނެއްކާވެސް ވެރިކަމަށް!\nސައިފް އަޒްހަރު 21 November 2019, 14:26\nސްރީލަންކާގެ ރައީސްކަން ކުރިން ދެފަހަރެއްގެމަތިން ކުރައްވާފައިވާ މަހިންދަ ރާޖަޕަކްސަ، އެގައުމުގެ ބޮޑުވަޒީރުކަމުގެ ހުވާ ދާދި ދެންމެއަކު ކުރައްވައިފިއެވެ.\nމަހިންދަ ރާޖަޕަކްސަ ބޮޑުވަޒީރުކަމުގެ ހުވާ ކުރައްވާފައިވަނީ، ވެރިރަށް ކޮޅުނބުގައި ހުންނަ ސްރީލަންކާ ރައީސްގެ އޮފީހުގައެވެ. މަހިންދަ ރާޖަޕަކްސަ ބޮޑުވަޒީރުކަމުގެ ހުވާ ކުރެއްވީ، ސްރީލަންކާގެ ރައީސް ގޮޓަބާޔަ ރާޖަޕަކްސަގެ ކުރިފުޅުމަތީގައެވެ.\nމަހިންދަ ރާޖަޕަކްސަ ސްރީލަންކާގެ ރައީސްކަން ކުރައްވާފައިވަނީ 2005 އިން 2015 އަށެވެ.\nއޭނާ ސްރީލަންކާގެ ބޮޑުވަޒީރުކަމުގެ ހުވާ މިއަދު މިކުރެއްވީ، ސްރީލަންކާގެ ބޮޑުވަޒީރުކަމުގައި ހުންނެވި ރަނިލް ވިކްރަމަސިންހަ އިއްޔެ މަގާމުން އިސްތިއުފާ ދެއްވުމާ ގުޅިގެންނެވެ.\nރަނިލް ވިކްރަމަސިންހަ ބޮޑުވަޒީރުކަމުން އިސްތިއުފާ ދެއްވީ، މިދިޔަ ހޮނިހިރު ދުވަހު ސްރީލަންކާގައި ބޭއްވި ރިޔާސީ އިންތިޚާބުގައި ރަނިލްގެ ޔުނައިޓެޑް ނޭޝަނަލް ޕާޓީގެ ފަރާތުން ވާދަކުރެއްވި ސާޖިތު ޕްރެމަދާސަ ބަލިވެވަޑައިގަތުމާ ގުޅިގެންނެވެ.\nކުރީގެ ރައީސް މަހިންދަ ރާޖަޕަކްސަގެ ސްރީލަންކާ ޕޮޑުޖަނަ ޕެރަމުނަ ޕާޓީގެ ފަރާތުން ވާދަކުރެއްވި ގޮޓަބާޔަ ރާޖަޕަކްސަ ރިޔާސީ އިންތިޚާބު ކާމިޔާބު ކުރެއްވީ، ވޯޓުގެ %52 ކާމިޔާބު ކުރައްވައިގެންނެވެ.\nމިނަތީޖާއާ ގުޅިގެން ބޮޑުވަޒީރުކަމުން ރަނިލް އިސްތިއުފާ ދެއްވުމުން، ދެން އެކުލަވާލެވޭ ވަގުތީ ސަރުކާރުގެ ބޮޑުވަޒީރަކަށް މަހިންދަ ރާޖަޕަކްސަގެ ނަންފުޅު ހުށަހެޅުއްވީ ރައީސް ގޮޓަބާޔަ ރާޖަޕަކްސައެވެ.\nސްރީލަންކާގެ ޕާލަމެންޓްގައި މިވަގުތު އަޣުލަބިއްޔަތު އޮތީ، ބޮޑުވަޒީރުކަމުން އިއްޔެ އިސްތިއުފާ ދެއްވި ރަނިލްގެ ޕާޓީއަށް ކަމުން، މަހިންދަ ރާޖަޕަކްސަ އެކުލަވާލައްވާ ސަރުކާރު ވެގެންދާތީ އަޣުލަބިއްޔަތު ނެތް ސަރުކާރަކަށެވެ. އަދި އަންނަ އަހަރުގެ ކުރީކޮޅު އާންމު އިންތިޚާބު ބޭއްވުމަށްވެސް ގެންދަނީ މަސައްކަތް ކުރަމުންނެވެ.\nމަހިންދަ ރާޖަޕަކްސަ ބޮޑުވަޒީރުކަމުގެ ހުވާ ކުރެއްވުމާއެކު، ސްރީލަންކާ ސަރުކާރުގެ އެންމެމަތީ ބާރުތައް އަނެއްކާވެސް ރާޖަޕަކްސަގެ އާއިލާއަށް ނަގުލްވެގެން ދިޔައީއެވެ. އަދި މިއީ، ސްރީލަންކާ ސަރުކާރުގެ އެންމެމަތީ ދެބާރުގެ ވެރިކަން އެއްބަނޑު އެއްބަފާ ދެބޭފުޅުން ކުރައްވާ ފުރަތަމަ ފަހަރުވެސް މެއެވެ.\nއުމުރުފުޅުން 70 އަހަރުގެ ރައީސް ގޮޓަބާޔަ ރާޖަޕަކްސައަކީ މަހިންދަ ރާޖަޕަކްސައާ އެއްބަނޑު އެއްބަފާ އެންމެ ހަގު ކޮއްކޯފުޅެވެ. އޭނާގެ ބޭބޭފުޅު، މަހިންދަ ރާޖަޕަކްސަގެ އުމުފުޅަކީ 74 އަހަރެވެ.


Sea Life Ammaty hoadhan Lanka aai India gai notice harukuranee | Mihaaru\nސީލައިފް ގްލޯބަލް އިން ހުޅުމާލޭގައި ފްލެޓް އަޅަން ލަންކާ ކޮރަލް ހޯލްޑިންގްސްއާ ހަވާލު ކުރުމުގެ އެއްބަސްވުމުގައި ސޮއި ކުރުމުގެ ރަސްމިއްޔާތުގައި އައްމަޓީ (ވ-2) އަށް ބައިވެރިވަނީ. -- ފޮޓޯ: މިހާރު\nސީ ލައިފް އައްމަޓީ ހޯދަން ލަންކާ އާއި އިންޑިއާގައި ނޯޓިސް ހަރުކުރަނީ\n05 މެއި 2019 - 14:23 23 comments\nއައްމަޓީ ހޯދަން، އެ ދެ ގައުމުގައި ޕޯސްޓަރު ހަރުކުރަނީ ފްލެޓް އަޅައިދޭނެ ކަމަށް ބުނެ އައްމަޓީ ފައިސާ ނެގި އާއިލާތަކުންނެވެ.\nއެ އާއިލާތަކަށް އިންސާފު ހޯދައިދޭން މަސައްކަތް ކުރައްވާ ގާނޫނީ ވަކީލް މަރިޔަމް ޝުނާނާ މިއަދު ވިދާޅުވީ ހުޅުމާލެ އިން ފްލެޓް ލިބޭނެ ކަމުގެ އުއްމީދާ އެކު އެތައް ބަޔަކު ސީ ލައިފަށް ފައިސާ ދެއްކީ ލޯނު ނަގައިގެން ކަމަށެވެ. އެ ލޯނު ނުދެއްކި ގިނަ އާއިލާތަކެއް ހާލުގައި ޖެހިފައިވާ އިރު، އިންސާފު ނުލިބި ލަސްވުމަކީ ކަންބޮޑުވުމެއް ކަމަށް އޭނާ ވިދާޅުވި އެވެ.\n"އެހެންވެ، އިންސާފު އަވަސްވާނެ މަގެއް ހޯދަން ލަންކާ އާއި އިންޑިއާގައި ޕޯސްޓަރު ހަރުކުރީ،" ޝުނާނާ ވިދާޅުވި އެވެ.\n— Justice For Sealife Victims (@Sealife_Victims) May 3, 2019\nސީ ލައިފަށް ފައިސާ ދެއްކި އާއިލާތަކުން އިންސާފަށް އަޑުއުފުލަން ބޭއްވި ހިނގާލުމެއް.\nސީލައިފްގެ މައްސަލަ ފުލުހުން ބަލަން ފެށުމާ އެކު އައްމަޓީ ވަނީ ރާއްޖެ އިން ބޭރަށް ގޮސްފަ އެވެ. އެނގިފައިވާ ގޮތުގައި އޭނާ އުޅެނީ ސްރީ ލަންކާގަ އެވެ.\nއައްމަޓީ ހޯދަން އިންޓަޕޮލް އިން ވަނީ ރެޑް ނޯޓިސް ވެސް ނެރެފަ އެވެ.\nސީލައިފަށް ބުކިން ފީގެ ގޮތުގައި މަދުވެގެން 14 މިލިއަން ރުފިޔާ އާންމުން ދައްކާފައިވެ އެވެ. އަދި ބައެއް މީހުން ފްލެޓްގެ ޑައުންޕޭމަންޓް އެކުގައި ވެސް ދެއްކި އެވެ. އެހެންކަމުން 20 މިލިއަނަށް ވުރެ ގިނަ ރުފިޔާ ސީ ލައިފް އަށް އެކި މީހުން ދައްކާފައިވާނެ ކަމަށް، ބައެއް ފަރާތްތަކުން ލަފާކުރެ އެވެ.\nއެޗްޑީސީން، ސީ ލައިފްއާ ހަވާލުކުރީ ހުޅުމާލޭގައި 3،000 ހައުސިން ޔުނިޓް އެޅުމަށެވެ. ސީ ލައިފުން ފްލެޓްތަކަށް އެތައް ބައެއްގެ އަތުން ފައިސާ ނެގި ނަމަވެސް ފްލެޓް އެޅުމުގެ މަސައްކަތެއް ނުކުރެ އެވެ. އެ ކުންފުންޏަށް ފައިސާ ދެއްކި 200 އަށް ވުރެ ގިނަ މީހުން ވަނީ އެ މައްސަލަ ކޯޓަށް ހުށަހަޅައިފަ އެވެ. އެ މައްސަލަ ފުލުހުންގެ އިތުރުން އޭސީސީން ވެސް އަންނަނީ ތަހުގީގު ކުރަމުންނެވެ.\nކުރިން ދިވެހި ލަވަ ޕްރޮޑިއުސްކޮށް އަދި ކުޅެފައިވާ އައްމަޓީ އެކަހަލަ ބޮޑު އިންވެސްޓްމަންޓެއްގައި ބައިވެރިވުމުން ވެސް ބައެއް މީހުން ސުވާލު އުފެއްދި އެވެ. އޭނާއަކީ މާލީ ގޮތުން އެވަރުގެ ބޮޑު މަޝްރޫއުއެއް ހިންގޭ ފަދަ ގާބިލްކަމެއް ނެތް މީހަކަށް ވާތީ، މަޝްރޫއުއަކީ އޮޅުވާލުމެއްތޯ ނުވަތަ ނޫންތޯ ވެސް ބައެއް މީހުންގެ ބަހުސަކަށް ވި އެވެ.\nއިތުރު ލިޔުންތައް ސްރީ ލަންކާ ޕޮލިސް ބޯހިޔާވަހިކަން ރާއްޖެ-ލަންކާ ސީ ލައިފް ގްލޯބަލް


MDP ge inthikhaabuge votelun fashaifi | Mihaaru\n22 ނޮވެމްބަރ 2019 - 14:13 17 comments\nއެމްޑީޕީގެ ރައީސްކަމަށް ވާދަކުރައްވަނީ މިހާރު ވެސް އެ މަގާމުގައި ހުންނެވި ކުރީގެ ރައީސް މުހައްމަދު ނަޝީދު އެކަންޏެވެ. މިއީ އެމަނިކުފާނު އެ މަގާމަށް ވާދަކުރައްވާ ދެ ވަނަ ފަހަރެވެ.\nއެންމެ ވާދަވެރި ނައިބު ރައީސްގެ މަގާމަށް ކުރިމަތިލައްވާފައި ވަނީ މިހާރު ވެސް އެ މަގާމު ފުރުއްވާ މުހައްމަދު ޝިފާޒާއި ހިތަދޫ އުތުރު ދާއިރާގެ މެމްބަރު މުހައްމަދު އަސްލަމެވެ.\nބާރަށު ދާއިރާގެ ކުރީގެ މެމްބަރު ޝިފާޒަކީ ރައީސް އޮފީހުގެ މިނިސްޓަރެވެ. އަސްލަމަކީ މީގެ 14 އަހަރު ކުރިން ފެށިގެން ރައްޔިތުންގެ މަޖިލީހުގެ މެމްބަރުކަން ކުރައްވަމުން ގެންދަވާ އަދި ނަޝީދުގެ އެންމެ އަރިސް ބޭފުޅުންގެ ތެރެއިން އެކަކެވެ. އޭނާ ވަނީ މިދިޔަ ރައްޔިތުންގެ މަޖިލީހުގައި އެމްޑީޕީގެ ޕާލަމެންޓްރީ ގުރޫޕުގެ ލީޑަރުކަން ވެސް ކުރައްވައިފަ އެވެ.\nއެމްޑީޕީގެ ލީޑަޝިޕް އިންތިޚާބުގައި ރައީސް އިބްރާހިމް މުހައްމަދު ސޯލިހް މިއަދު ވޯޓުލައްވަނީ.---ފޮޓޯ: ނިޝާން އަލީ/މިހާރު\nއެމްޑީިން ބުނެފައިވާ ގޮތުގައި، މިއަދުގެ އިންތިޚާބުގައި ވޯޓުލުމުގެ ހައްގު 87,439 މީހުންނަށް ލިބެ އެވެ. ވޯޓުލުން ކުރިއަށް ގެންދާނީ މެންދުރު 2:00 ން ހަވީރު 6:00 އަށެވެ.\nމާލޭގެ ރައްޔިތުން ވޯޓުލުން އޮތީ އިސްކަންދަރު ސްކޫލްގަ އެވެ. އަދި ދާއިރާތައް، މަތި އުތުރު ޕްރޮވިންސާއި އުތުރު ޕްރޮވިންސާއި މެދު އުތުރު ޕްރޮވިންސާއި މެދު ޕްރޮވިންސާއި މެދު ދެކުނު ޕްރޮވިންސްގެ އިތުރުން މަތި ދެކުނު ޕްރޮވިންސްތަކަށް ބަހާލާފައިވާއިރު، އެ ސަރަހައްދުތަކަށް ނިސްބަތްވާ މީހުންގެ ތެރެއިން މާލޭގައި އުޅޭ މީހުން ވެސް ވޯޓުލާނީ އިސްކަންދަރު ސްކޫލުގަ އެވެ.\nއެމްޑީޕީގެ ލީޑަޝިޕް އިންތިޚާބުގައި ވޯޓުލައްވަން ވަޑައިގެން އެ ޕާޓީގެ ރައީސް ނަޝީދު ބައެއް މީހުންނާ މިއަދު ސަލާމް ކުރައްވަނީ.---ފޮޓޯ: ނިޝާން އަލީ/މިހާރު\nމާލޭގައި ދިރިއުޅޭ އައްޑޫ، ފުވައްމުލަކުގެ މީހުންނަށް ޚާއްސަ ވޯޓުފޮށި ހުންނާނީ އެމްޑީޕީ ހަރުގޭގަ އެވެ. ހުޅުމާލޭގައި އުޅޭ މީހުން ވޯޓުލާން ދާން ޖެހެނީ އެ އަވަށު ޣާޒީ ސްކޫލަށެވެ. ވިލިމާލޭގެ ވޯޓު ފޮށި ބަހައްޓާފައި ވަނީ އެ އަވަށުގައި ހުންނަ އެމްޑީޕީގެ ހަރުގޭގަ އެވެ.\nމާލެ އާއި ހުޅުމާލެ އަދި ވިލިމާލޭގެ އިތުރުން އެހެން ރަށްރަށުގެ ވޯޓ ފޮށި ހުންނާނީ އެ ރަށެއްގައި ހިންގާ އެމްޑީޕީގެ ހަރުގޭގައި ކަމަށް އެ ޕާޓީން ބުނެ އެވެ.\nއެމްޑީޕީގެ ލީޑަޝިޕް އިންތިޚާބުގައި ވޯޓުލުމުގެ ކުރިން މީހެއްގެ މައުލޫމާތު އިދާރީ މޭޒުން ސާފުކުރަނީ.---ފޮޓޯ: ނިޝާން އަލީ/މިހާރު\nރާއްޖެ އިން ބޭރުން ވޯޓު ފޮށި ބަހައްޓާފައި ވަނީ ސްރީ ލަންކާގައި އެކަންޏެވެ.